
KIRISH
        O'zbekiston Respublikasi mustaqillikka erishgandan keyin hukumatimiz olimlarimiz oldiga O'zbekistonning yangi tarixini yaratish, uni haqqoniy tarzda halqqa yetkazish va o'rganish vazifasini qo'ydi. Kadrlar tayyorlash milliy dasturini amalga oshirishda tabiiy fanlar tarixini o'rganish, halqimizning boy tarixi, ilmiy merosi, ajdodlarimizning buyuk mutafakkir allomalari ishlarini yoritish va ulardan foydalanish barkamol, bilimli yosh avlod tarbiyasida muhim o'rin egallaydi.

Shu maqsadda ta'lim tizimida yangi yo'nalishdagi fanlar o'quvini tashkil qilish zarurati ham paydo bo'ldi. 2000-2001 o'quv yilidan boshlab analitik kimyo kafedrasida ikkinchi bosqich magistrant talabalari uchun "Analitik kimyo tarixi" ixtisoslik kursidan 30-40 soat hajmida ma’ruza, yakka tartibda ishlash va seminar darslari kiritildi.

Ushbu qo'llanmada har bir mavzu uchun mavzu rejasi tuzilib, tayanch iboralar tanlandi. Matn oxirida esa mavzu mazmuniga mos bo'lgan va mavzuni mustahkamlashga mo'ljallangan savollar keltirildi.

Qo'llanmani tuzishda ingliz tilidan rus tilidan tarjima qilingan     F.Sabadvari va A. Robinsonlarning "История аналитической химии", Yu.I. Solovyovning "История химии. Развитие химии с древнейщих времен до конца XIX века", K. Manolovning "Великие химики" -I, II tom kabu kitoblari, ensiklopediyalar, maqolalar va darsliklar asos qilib olindi. Asosiy analitik kimyo tarixiga oid manbalarda Yevropa, Amerika va ba'zi arab mamlakatlari olimlarining shu yo'nalishdagi ishlari haqidagi ma'lumotlar keltirilgan.

Barcha fanlarda bo'lgani kabi analitik kimyo tarixini yozish ham juda katta mehnat, malaka va e'tiborni talab etadi. Bunga sabab Respublikamiz mustaqillikka erishgan kungacha bo'lgan davrda ham ushbu yo'nalish bilan Yevropa va Rossiya olimlari ko'proq mashg'ul bo'lganlar. Bu sohada ko'plab nomzodlik va doktorlik dissertatsiyalari himoya qilinganligini adabiyotlardan o'qib bilish munkin. E'lon qilingan tarixiy manbalarda esa asosan, yana Evropa, Amerika va ba'zi arab mamlakatlari olimlarining qilgan ishlari haqida ma'lumotlar keltiriladi. Osiyo va ayniqsa, O'rta Osiyo olimlari erishgan fanning aniq sohalaridagi yutuqlariga e'tibor berilmagan va ba'zi hollarda allomalarimiz nomlari o'zgartirilib, ishlari soxtalashtirilgan.

Analitik kimyo tarixiga e'tibor beradigan bo'lsak, uning rivojlanish bosqichlari bevosita kimyoga yaqin fanlar mineralogiya, geologiya, fiziologiya, mikrobiologiya, meditsina, agronomiya, texnika fanlari va asosiysi dorishunoslik fanlari rivojlanish tarixi bilan bog'liqdir. Bunga sabab esa yuqorida qayd etilgan fanlar sohasidagi buyuk kashfiyotlar, tadqiqotlar analitik tekshiruvdan boshlanib, tahlil bilan tugaganligidir. Ko'pgina xalqlar (ayniqsa, yunonlar) o'zining boy madaniyati va fan sohasidagi yangiliklarni butun dunyoga tarata boshlaganlarida ham, sharqning diniy-mistik qarashga ega bo'lgan vakillari olimlarining fanlar tizimida erishgan yutuqlarini qat’iy sir saqlashga da'vat etganlar. Xalqimiz orasidan chiqqan buyuk allomalarimiz ishlarining in'ikosini qadimda ular qurib qoldirgan buyuk me'moriy inshootlardan ham bilsa bo'ladi.

Analitik  kimyo tarixini yozish jarayonida ushbu fan sohasida qilingan barcha xalqlar olimlarining ishlari, tarjimai holi, tashkil qilgan maktablari to'g'risida iloji boricha to'liqroq ma'lumot yig'ishga harakat qildik. Ushbu qo'llanma shu yo'nalishdagi birinchi o'zbek tilidagi qo'llanma bo'lgani uchun biz asosiy e'tiborni qadimgi davr yurtdoshlarimizning va umuman, Osiyo va O'rta Osiyo mutafakkir olimlarining analitik kimyoga oid ishlarini ham ko'rsatishga qaratdik.

Qo'llanmada Jobir ibn Xayyan, Abu Rayhon Muhammad ibn Ahmad al-Beruniy, Abu ar-Rahmon Xaziniy, Abu Ali ibn Sino, ar-Roziy, Abu Abdullo Muhammad ibn Yusuf Kotibiy Xorazmiy, Abdulhakim ibn Abdumalik al-Kosiy kabi Osiyolik va ko'plab yurtdoshlarimizning kimyo va analitik kimyoga qo'shgan ulkan hissalariga oid mavzularga to'xtalib o'tilgan.

Keyingi davrlar, ayniqsa, XX asr analitik kimyosi tarixiga nazar solsak, yana bir yoqlamalikka yo'l qo'yilganligiga, ya'ni O'rta Osiyo, aniqroq qilib aytilganda o'zbek olimlarining analitik kimyo sohasidagi ishlari jahon ommaviy ilmiy axborotnomalari, ilmiy nashrlarida yoritilmaganligiga, bajarilgan ilmiy kashfiyotlar, amaliy ishlar umumiy nom bilan sovet olimlarining yutuqlari tarzida yoritilgan, ifoda etilganligini, kuzatish mumkin. Vaholanki, bu davrga kelib yurtimizda maqtovga arzigulik ilmiy yo'nalishlar, maktablar shakllanganki bu bilan biz yangi avlod vakillari haqli ravishda faxrlanishimiz munkin. Shuning uchun ham analitik kimyo tarixiga oid tuzilgan ishchi dasturida va umuman, o'quv qo'llanmada analitik kimyoning O'zbekiston Respublikisidagi rivoji, XX asrdagi rivojlanish tarixi va tendensiyalari, o'zbek olimlarining analitik kimyo sohasidagi kashfiyotlari va maktablariga katta e'tibor berilgan. Lekin ayni shu yo'nalishda bajarilayotgan ishlar va analitik kimyoning nazariy hamda amaliy jabhalarida mehnat qilayotgan barcha olimlar to'g'risida to'liq ma'lumotga ega emasmiz. Shuning uchun ham qo'llanmada O'zbekiston va O'rta Osiyo olimlarining analitik kimyoga oid ishlariga to'xtalib o'tilgan.

ANALITIK KIMYO TARIXI FANIGA KIRISH
1. Mavzu rejasi: Analitik kimyo fani. Analiz tushunchalarining paydo bo'lishi. Analizning zarurligi. Analitik kimyoning kimyo fani tarixiy taraqqiyoti bilan bog'liqligi. Analitik kimyo fanining boshqa fanlar bilan aloqasi va rivojlanish tarixi.

2. Tayanch iboralar: Analitik kimyo, analiz, analitik kimyo tarixi, M.G. Syurupa, T.I. Lis, A.X. Batalin, F. Sabadvari, A. Robinson, A. Aydalarning analitik kimyo tarixini yaratishdagi ishlari.

3. Maqsadi: Talabalarni analitik kimyo tarixiga oid tushunchalar, birinchi darsliklar, ilmiy asarlar va analitik kimyo tushunchasining paydo bo’lishiga bag’ishlangan asarlar bilan tanishtirish. 
4. Dars o’tish vositalari: kitoblar, gazeta ma’lumotlari, rasmlar.

5. Dars o’tish usuli: Tarqatma materiallardan foydalaniladi.
6. Darsning mazmuni:
Kimyo fanlari tarixi, rivojlanish bosqichlari haqida anchagina adabiyotlar mavjud bo'lib, shu paytgacha ham analitik kimyo tarixi fani bo'yicha mukammal yozilgan adabiyotlar juda sanoqlidir. Kimyo tarixida yozilgan adabiyotlar ham kimyoning turli sohalarini nazariy va qisman amaliy fan sifatida yoritsada, tajribaviy fan sifatida asoslanmagan. Texnika fanlari rivojlanishida ham asosiy e'tibor yangi texnologik jarayonlarni o'zlashtirishga qaratilgan.

Kimyo tarixi fani o'zining asosiy o'rganish, tadqiq qilish ob'ekti sifatida turli anorganik va organik moddalarning sintezi va tabiiy manbalarini o'rganishga qaratdi. Hatto tabiiy holda mavjud bo'lmaydigan elementorganik va kompleks birikmalarning borligini ham inson aqli-zakovati bashorat qila oldi.

Lekin kimyo fani tajribaviy fan sifatida shakllana boshlashi bevosita analiz jaroyoni bilan bog'landi. Har qanday murakkab namunani o'rganish avvalo analizdan boshlanadigan bo'ldi. Har bir davrdagi ilmiy-texnik revolyutsiyalar kimyo fanlarini texnik jihatdan jihozlash bilan amalga oshirilsada, shungacha bo'ladigan ishlar tajribaviy laboratoriya va boshlang'ich analizdan boshlanadi. 

Shunday bo'lsada, afsuski, kimyo fanining asoslaridan biri bo'lgan analitik kimyo tarixi kimyo fanlarining boshqa yo'nalishlariga nisbatan juda sekinlik bilan yaratiladi.

Bu sohada chet el olimlarining ba'zi ishlarini keltirib o'tish maqsadga muvofiqdir.

1957 yilda Moskva davlat universitetida M.G. Syurupa tomonidan "XIX asrning 60-yillarigacha Rossiyada anorganik analizning asosiy rivojlanish bosqichlari" mavzusida nomzodlik dissertatsiyasini himoya qildi. Unda analitik kimyoning rivojlanishi, jumladan, texnik analiz kimyoning nazariy asoslari bilan qo'shib asoslangan.

Termokimyoning asoschisi G.I. Gess va buyuk D.I. Mendeleyev ishlarining analitik kimyo rivojiga tasiri (Фигуровский А.А., Сюрупа М.Г. “Труды Г.И. Гесса в области неорганического анализа”. 1957, вып. 3, с. 82-85) va “Mendeleyev D.I. va analitik kimyo” (Сюрупа М.Г., Алимарин И.П. –Хим.наука и пром-сть, 1957,  № 1, с. 117-119) kabi muhim muammolarni ko'tarib isbotlagan ilmiy ishlar ham katta ahamiyatga egadir.

Undan keyin 1974 yilda T.I. Lisning “Miqdoriy analizning klassik usullari tarixi” (Т.И. Лис История развития классических методов количественного анализа. Дисс… к.х.н. -M, 1974) ga oid ishida faktografiya bilan chegaralanib qolmasdan gravimetrik va titrimetrik analizning rivojlanish tarixiga katta e'tibor berilgan. Kimyoviy atomistika yaratilishi va unda stexiometrik qonunlarning amal qilish tartibini o'rnatishda miqdoriy tajribalarning hal qiluvchi o'rnini asoslab ko'rsatadi. Bunda u asosiy e'tiborini analizda yuqori aniqlikka erishishga qaratib, aniqlik oralig'i va unga erishish yo'llariga  e’tibor berdi.

Lekin qayd etilgan ishlar analitik kimyo tarixi mutaxassislarining faqat ma'lum qismigagina tanish bo'lib, umumiy holda yaxlit monografiya yoki o'quv qo'llanmasi sifatida tanilmadi.

A.X. Batalinning "Analitik kimyo va uning rivojlanish yo'llari" ga bag'ishlangan kam sonda bosilgan qo'llanmasi (Баталин А.Х. Аналитическая химия и пути её развития. –Тр. Оренбург с/х инс., 1961. T.12. 388 с) ham keng ko'lam ololmadi.

Shu bilan bir vaqtda chet el olimlarining ham bir qancha analitik kimyo tarixiga oid fundamental ishlari tayyorlandi. Bunga E. Ranke-Madsenning titrimetrik analiz tarixiga oid kitobini (Ranke-Madsen E. “The Development of titremetric analysis tell 1806”. -Copenhagen, 1958) misol keltirsa bo'ladi.

Vengriya kimyo tarixchisi F. Sabadvari 1966 yilda o'zinning fundamental monografiyasi "Analitik kimyo tarixi" ni chop ettirdi. (Sabadvary F. Geschichte der Analytischen chemie, Budapest, 1966). Ushbu monografiya keyinchalik ham ommaviylashib, rus, ingliz va nemis tillarida chop etildi.

1977 yilda G.A. Laytinen va G.V.Yuinglarning analitik kimyo tarixiga oid asarlari chop etildi. Unda asosan Amerika qo'shma shtatlari analitik kimyosi tarixi to'g'risida to'liqroq ma'lumot beradi (H.A. Laitinen, G.W. Ewing. History of Analytical Chemistry. Amer.Chem.Soc. 1977). 

60-yillarda chop etilgan A. Aydaning (Amerika olimi) maxsus bo'limlardan iborat qilib ishlangan "Analitik kimyo tarixi" darsligi ham juda ommabop adabiyot sifatida tan olindi.

1980 yilda Vengriyalik F. Sabadvari (Vengriya fan va texnika tarixi muzeyi direktori) va professional analitik olim A. Robinsonlar (Shimoliy Irlandiya, Ol'ster universiteti) ning birgalikda ishlagan "Analitik kimyo tarixi" kitobi hozirgi vaqtda shu yo'nalishda mavjud bo'lgan oxirgi mukammal qo'llanma hisoblanadi.

Kitobning kamchiligi sifatida hozirgi zamon fizik-kimyoviy va fizikaviy analiz usullariga kam e'tibor berilganligini qayd etish mumkin.

Bundan tashqari asosiy e'tibor Amerika va Yevropa olimlari erishgan yutuqlarga qaratilgan bo'lib, Osiyo davlatlari olimlarning ishlariga e'tibor berilmagan.

Analitik kimyo fani ilmiy va amaliy jihatdan nihoyatda katta ahamiyatga ega bo'lib, moddalarni va ularning o'zgarishi jarayonlarini tekshirish, analiz qilish usullari to'plami hisoblanadi. Biror jihatdan kimyoviy hodisalar bilan bog'langan deyarli har qanday ilmiy tekshirishlarda analitik kimyo usullaridan foydalanishga to'g'ri keladi.

Shuning uchun ham analitik kimyo tarixi kimyoga yaqin bo'lgan fanlar mineralogiya, geologiya, fiziologiya, mikrobiologiya, meditsina, agronomiya va texnika fanlari rivojlanishi tarixi bilan bevosita bog'liqdir. Bunga sabab qayd etilgan fanlar sohasida kashf etilgan buyuk ishlar ham analizdan boshlanganligidir.

Shunday fikr borki, har qanday fanga qiziqish shu fan to'xtab qolganda yoki asta-sekin tarraqqiy etayotganda oshadi. Portlash va yuksalish davrida yangi ketma-ket kashfiyotlar ochilayotgan davrda fan tarixiga qiziqish kamayadi, chunki bunga vaqt qolmaydi. Bunday gapda mantiqiy fikr bor, lekin mutaxassis o'z fanining tarixini uning to'xtagan yoki gurkiragan davrida ham o'rganishi kerak.

Fanning tarixini o'rganish olimni metodologik jihatdan qurollantiradi va o'z faniga muhabbatini oshiradi. Ko'pchilik olimlarning fikriga ko'ra fan tarixini o'rganish hozirgi fan rivojlanishining instrumenti bo'ladi. Bunday fikrni akademik V.I Vernadskiy ham bildirgan. Analitik kimyoning o'tmishini o'rganish uning mohiyatini ochishga, taraqqiyot mexanizmini o'rganishni va kelajakda nimalar kutilayotganligini bilishga olib keladi. Ikkinchi tomondan analitik kimyo tarixini o'rganish ko'pgina qiziqarli ma'lumotlar beradi. Bu to'g'rida D.K. Maksvell quyidagi fikrni aytgan: "Bizlar buyuk tadqiqotchilarning hayotini o'rgana turib, ularning kashfiyotlarining ochilish tarixini o'rganamiz va shu bilan fanga qiziqib qolamiz".

Analitik kimyo-butun kimyoning birlamchi bo'g'inidir. Bu fikrni kimyo fani tarixi mutaxassislari bildirganlar. Misol uchun yangi elementlarni kashf etish bu analitik vazifadir. Bu holat oxirgi paytlarda fiziklar tomonidan kashf etilayotgan yangi elementlarning kashf etilishigacha davom etdi.

Analitik kimyo katta tarixiy yo'lni bosib o'tgan. Uni quyidagi davrlarga bo'lish mumkin: 

· qadimgi fan; 
· alkimyo (IV-XVI asrlar); 
· yatrokimyo (XVI-XVII asrlar);

· flogiston davri (XVII-XVIII asrlar);

· ilmiy kimyo davri (XIX-XX asrlar);

· zamonaviy davr.

Kimyoviy analiz qadim zamonlarlarda ham bajarilgan. Birinchi analitik asbob – tarozilar juda qadimdan ma'lum. Analizda rudalar, qotishmalar va qimmatbaho metallardan yasalgan buyumlar tekshirilgan. Rim tarixchisi Pliniy oltinning analiz usulini yozgan, undan oldinroq esa oltinning tarkibini baholash to'g’risida Imperator Vavilon yozgan. Pliniy oshlovchi yong'oq ekstraktini reaktiv sifatida ishlatishni yozadi. Ekstrakt shimdirilgan papirus yordamida misni temirdan ajratishgan (temir sul'fat eritmasida papirus qoraygan). Qadimda konsentratsiyani nisbiy massa yordamida aniqlashgan "nisbiy massa" tushunchasi Arximed davrida ma'lum bo'lgan. Vaqt o'tishi bilan paydo bo'lgan analitik asbob bu areometrdir. U haqda qadimgi yunon olimlari yozishgan.

Alkimyo davrida juda katta tajribaviy ishlar amalga oshirilgan bo'lib, bu kimyoviy jarayonlar texnikasining rivojlanishiga va moddalarning tarkibi to'grisida ma'lumotlar to'planishiga sabab bo'lgan. Moddalarni bir-biridan ajratish usullari topilgan. Oltin va kumushlarni aniqlash usullari ishlab chiqarilgan. Fransiyada XIV asrda Filipp VI (1343) ning qirollik dekretida batafsil yozilgan va hamma ushbu usulni ishlatishi mumkin bo'lgan.

O'rta asrlarda har xil tarkibli 24 igna shkalasi ishlatilgan. Analiz uchun eritmalar ishlatiladigan bo'ldi. Rux, surma va vismut ochilgan.

Yatrokimyo davrida moddalarni aniqlashning yangi usullari paydo bo'lgan, ular  asosida eritmadagi analiz jarayonlari yotgan. Masalan: kumush xlorid ionlari bilan reaksiyasi yordamida aniqlangan. F. Sabadvari va A. Robinsonlarning ("Analitik kimyo tarixi" kitobining mualliflari) yozishicha bu davrda ko'plab kimyoviy reaksiyalar sifat analizining klassik sxemasiga asos bo'lib hisoblangan. Shu davrlarda Monax Vasiliy Valentin "cho'kish" va ''cho'kma" tushunchalarini kiritdi. 

Analitik kimyo tarixida asosiy o'rinni ingliz olimi Robert Boyl (XVII asr) egallaydi. U ''kimyoviy analiz '' tushunchasini kiritgan.    R.Boylgacha bo'lgan vaqtda va XIX asrning birinchi yarmigacha analitik kimyoning asosiy qismlaridan bo'lgan ''kimyoviy analiz'' terminini R. Boyl tomonidan F. Klodga 1654 yil yozilgan xatida keltirgan. U o'sha vaqtda Irlandiyada bo'lgan.

R. Boyl o'simlik ekstraktlari (lakmus, binafsha va boshqalar) va hayvon matolaridan kislotalik va ishqorlikni aniqlashda sistematik foydalangan. Masalan, ishqoriy muhitda binafsha ekstrakti yashil ranga kiradi. Qadim zamonlardan ma'lumki oshlovchi yong'oqlar temir va mis ishtirokida bo'yalib, bo'yalish intensivligi eritma tarkibidagi metall bilan bog'liq. Boyl cho'kma tarkibini kristall shakliga qarab o'rgangan, u fraksiyalab kristallash o'tkazgan. Boyl kimyoni tibbiyotdan ajratdi va bu bilan yatrokimyo davrini tugatdi.

Flogiston nazariyasi davrida XVIII asrlarda gazlar analizi sohasida ko'p ishlar qilingan edi. Gaz analizi asoschilari sifatida bir vaqtda ishlagan G. Kavendish (u suvning murakkab modda ekanligini ko'rsatgan), J. Pristli, K. Sheele, J. Bleklarning nomi bilan kislorod, vodorodning kashf etilishi va ko'pgina boshqa ochilishlar bog'liq. Masalan, shved olimi K. Sheele oksalat kislotani oldi va buni birinchi marta kalsiyga reagent sifatida tavsiya qildi. XVIII yuz yillikning yetakchi analitiklaridan biri A. Marggraf kimyoviy analizda mikroskopni qo'llay boshladi, yangi moddalar kash qildi. XVIII asrning taniqli analitiklaridan biri shved olimi T. Bergman (1735-1784) dir. U birinchi marta sifat va miqdor analizini bir-biridan ajratdi.

Bergmannining qilgan asosiy ishi bu temirning birikmasi tarkibiga uglerod va fosforning kiritishi bo'ldi. Temirning turli birikmalari tarkibidagi uglerodning miqdori, aktivlangan ko'mir ishtirokida olingan, bu esa zamonaviy metallurgiyaga yo'l ochdi. Hozirgi vaqtda cho'yan va po'latning qanday olinishi va tarkibini hamma biladi. Kimyoviy analiz Bergman davridan ikki ming yil oldin ham ma'lum  bo'lgan, lekin shved olimi fanda alohida yo'nalish, ya’ni analitik kimyoni ajratadi va birinchi sifat analizi sxemasini yaratdi.

XVIII asrning oxiri XIX asrning boshlari A.L. Lavuaz'yening kashfiyoti hammaga ma'lum (yonishning kislorod ishtirokida borishi, moddalar massasining saqlanish qonuni, element va birikma o'rtasidagi farq) flogiston nazariyalarining yakunlanishiga sabab bo'ldi.

Bu davrda stexiometriya qonunlari ochildi. Bu analitik kimyoning fundamental asosi bo'lib xizmat qildi.
I. Rixter o'zining dissertatsiyasida matematikadan kimyoda foydalanishni ko'rsatdi.

Taniqli shved olimi Ya. Berselius (1779-1848) I. Rixterning izidan borib, oksidlar analizlari asosida o'sha davrda ma'lum bo'lgan barcha elementlarning atom massalarini aniqladi, element belgilari va kimyoviy formulalarni kiritdi, analitik hisoblashlarni stexiometriya qonunlari asosida o'tkazdi. Berselius metrologiyaga ham ko'p xizmat qilgan. U aniqlash xatoliklarini baholadi, tarozida tortishning aniq usullarini ishlab chiqdi, platina metallarining aniqlash usuli ham ularga taalluqli. Shved olimi sifat analizining yangi sxemasini yaratishga harakat qildi. Silikatlar analizida Berselius ftorid kislotani qo'lladi, metallarni ajratishda xloridlarni haydashni qo'lladi.

Birinchi kimyoviy analizga doir qo'llanmallar alkimyo davrida ham bo'lgan. XVIII asrda esa ularning soni yanada ortgan. 1790 yilda Iyenda I. Getglinning ''To'liq kimyoviy tekshirish palatasi'', 1799 yilda Fransiyada L.N. Boklenning ''Sinovchi uchun qo'llanmasi'' ni, V.A. Lampadius 1801 yilda ''Mineral moddalar kimyoviy analizidan qo'llanma'' kitobini yozdi va bu kitobda ''Analitik kimyo'' tushunchasi qo'llangan. Bu tushuncha K. Prafning ''Kimyogarlar, davlat tabiblari, dorishunoslar, qishloq xojaligi va kon qidiruvchi mutaxassislar uchun analitik kimyodan qo'llanma'' kitobida yana jonlandi.

Analitik kimyoda oxirgi paytlargacha sistematik sifat analiziga asosiy e'tibor qaratilgan. R.Boyl birinchi bo'lib vodorod sul'fidni qo'rg'oshin va qalayga kimyoviy reagent sifatida ishlatgan. Bergman esa vodorod sul'fiddan ko'pgina metallarni cho'ktirishda asosiy reagent sifatida foydalangan. Bu yo'nalishda J.L. Gey-Lyussak va boshqa XIX asr olimlari ishlagan. Boshqa sifat reaksiyalari o'rta asrlargacha to'plangan, ulardan yangilari sifatida yodning kraxmal bilan reaksiyasi (F. Shtromayer, 1875), fosforning molibdat bilan (L.S. Svanberg, 1848) reaksiyalarini keltirish mumkin. Vodorod olish uchun Kipp apparati (1864) dan foydalana boshladi. ''Zamonaviy'' vodorod sul'fidli sifat analizi sxemasi G. Roze, K.R. Frezenius va boshqalarning maqolalarida chop etildi. Keyinroq, asr oxirlarida boshqa sifat analizi sxemalari yaratildi.

Miqdor analizi usullari qatoriga XIX asr o'rtalarida titrimetrik, gravimetrik analiz usullari, element-organik analiz usuli, gaz analizi usullari qo'shildi.

Titrimetrik analizga XVIII asr o'rtalarida asos solingan bo'lib, bu usul sanoat talabi asosida dunyoga keldi.

Ishlab chiqarishning birinchi va asosiy kimyoviy mahsulotlari sul'fat va xlorid kislota, soda va xlorli suv bo'lgan. Ular asosan matolarni oqartirishda ishlatilgan. Kimyoviy moddalarni ishlab chiqarish va ishlatish yoki doimiy nazoratni talab qilgan. 1726 yil K.J. Joffrua analitik maqsadlarda kislotalarni neytrallab aniqlashni qo'lladi. Sirka kislotani kal'siy karbonat bilan neytrallagan, indikator sifatida bunday ''titrlash'' da oxirgi nuqta gaz ajralishi to'xtashi bo'lgan.

1750 yilga kelib, titrant sifatida ma'lum konsentratsiyali eritmalar ishlatildi, indikator sifatida esa binafsha ekstraktidan foydalanildi. Fransiyada mato oqartirishda titrimetriyani qo'llash asosiy o'rin egallagan (F. Dekruazil va boshqalar); 1795 yil gipoxloridni aniqlash usuli taklif qilindi. Bu yerda titrlash uchun pipetka, byuretka, o'lchov kolbalaridan foydalanilgan. Keyinroq J.L. Gey-Lyussak oksidlanish-qaytarilishga asoslangan titrlashda indikator sifatida indigoni taklif etdi. U ''titrlash" tushunchasini kiritdi.

Gravimetrik tortma analiz haqida K.R. Frezenius (1846, ruscha tarjima 1848) ning kitobida batafsil yozilgan, usul tekshirilayotgan moddaning cho'kmasini o'lchashga asoslanadi. Cho'kma quritiladi, kuydiriladi va tortiladi. Keyinroq (1983) kulsizlantirilgan fil’trlar, F. Guchning (1978) fil’trlovchi tigellari va organik cho’ktiruvchilar taklif etildi.  XX asrda "gomogen eritmadan'' cho'ktirish va termogravimetriya usullari paydo bo'ldi.

XIX asrning bir qancha taniqli kitoblaridan ''Analitik kimyodan qo'llanma'' G. Roze (1829) kitobini, "Kimyoviy sifat analizi bo'yicha qo'llanma'' K.R. Frezenius (1841) larni olishimiz mumkin. Rossiyada XIX asr oxirlarida ''Analitik kimyo'' N.A. Menshutkin tomonidan yozilgan taniqli kitob 16 marta qayta nashr etilgan bo'lib, 1917 yildan  keyin ham bir necha marta chop etilgan. Analitik reagentlar odatda organik va noorganik bo'lgan (oshlovchi yong'oq ekstrakti va binafsha ekstrakti, oksalat kislota). XIX asrning ikkinchi yarmida analizda ishlatiladigan organik birikmalar soni ortdi. Nitrat ioniga Griss (1879) reaktivi taklif qilindi (naftilamin va sul'fanil kislota aralashmasi nitrit bilan qizil rang beradi). M.A. Il'inskiy (1885) alfa-nitrozo-betta-naftolni kobal'tga reagent sifatida ishlatgan. Asosiy o'rinni L.A. Chugayevning ishlari egallaydi. U dimetilglioksimni nikelni topish va aniqlashda ishlatadi. 

Agar tarozini analitik asbob sifatida oladigan bo'lsak asbobiy usullar ham avvaldan ma'lum bo'lgan. Elektrogravimetriyadan o'tgan asrda foydanilgan, 1864 yilda bu usulda miqdor analizi (mis, nikel, kumushlarni aniqlash uchun) o'tkazilib kelinadi.

Atom-emission spektroskopik analizining vujudga kelishi muhim yangilik bo'ldi (Germaniya, XIX asrning 60 yillari, fizik G. Kirxgof va R. Bunzen). Kolorimetrik va fotometrik analiz usullari asosida Boylning fikri bo'lmish bo'yalish intensivligining metallning konsentratsiyasiga bog'liqligi yotadi. Mazkur tushuncha yorug'lik yutilishi qonuniga asos bo'ldi (P. Buger, M. Lambert, A. Ber, XVIII-XIX asrlar). Rus minerologi B.M. Severgin XVIII va XIX asrlarda analiz o'tkazdi, biz hozirgi kunda buni kolorimetrik analiz deb ataymiz. 1864 yilda misning ammiak bilan kompleksi ko'k rangda bo'yalishi, 1852 yilda esa temirning rodanidli kompleks bilan bo’yalishi yozilgan. Birinchi Dyubosk kolorimetri 1870 yilda paydo bo'lgan.
XIX asrning eng oxirida analitik kimyoda ishlatiladigan kimyoviy ta'sirlashuv nazariyasi yuzaga keldi. Buni V. Ostval'd 1894 yilda nashr qilingan "Analitik kimyoning nazariy asoslari" kitobida yozgan. Keyinroq (1883) kulsizlantirilgan fil’trlar, F. Guch ning (1887) fil’trlovchi tigellari va organik cho’ktiruvchilari taklif etildi. Asosiga elektrolitik dissotsiatsiya nazariyasi va eritmalarda ionlar ishtirokidagi kimyoviy muvozavatni o'rganish qo'yilgan. Bu analitik kimyoda asosiy metod bo'lgan suvli eritmalarda moddalarning ionlarga ajralishi bilan bog'liq. Bu nazariya hozirgacha saqlanib qolgan.

O'tgan asr, analitik kimyo tarixining yangi davri yangiliklarga boy bo'ldi. Asosiy o'rinni xromatografiyaning ochilishi (rus botanigi va biokimyogari M.S. Svet, 1903) egallaydi. Xromatografiyani turli ko'rinishlarining paydo bo'lishi hali ham davom etmoda A. Martin va R. Sindjlar taqsimlanish xromatografiyasi sohasidagi ishlar uchun Nobel mukofotiga sazovar bo'ldi. A. Tizelius esa elektroforez va adsorbsion analiz sohasidagi ishlari uchun Nobel mukofoti oldi. Polyarografiya usulini taklif qilgan Chexoslav olimi  Ya. Geyrovskiy ham shu mukofot bilan taqdirlandi.

Kompleksimetrik titrlash usulining yaratilishi titrimetrik analiz usuli uchun yaxshi yangilik bo'ldi. Unda poliaminopolikarbon kislotasi titrant sifatida ishlatiladi, ular "kompleksonlar" deb ham ataladi. Hamma usullar ham bitta kislotaning, ya'ni etilendiamintetraatsetat ishlatilishiga asoslangan. Bu yo'nalish Shvetsariya olimi G. Shvarsenbax va Chexoslav olimi R. Prishibil va boshqalar (30-50 yillar) tomonidan taklif qilingan.

Ko'pgina fizik-kimyoviy analiz usullari-masspektrometrik, rentgen, yadro-fizikaviy, yangi elektrokimyoviy usullar paydo bo'ldi, fotometrik usullar rivojlandi  (asosan organik reagentlarni qo'llash bilan). Atom-absorbsion usulning rivojlanishini alohida ta’kidlash lozim (A. Uolsh, K. Alkemade, B.V. Lvov, 50-yillar).

Analitik kimyo Rossiyada oldindan rivojlangan. Peterburg akademiyasida bir necha olimlar kimyoviy analiz bilan faol shug'ullanishgan (M.V. Lomonosov (1711-1765), T.E. Lovits (1757-1804), V.M. Severgin (1765-1820), G.I.Gess (1802-1850), F.F. Beylshteyn (1838-1906)).

Rossiya va unga ittifoqdosh bo’lgan davlatlarda XX-asrda  analitik kimyo ko'pgina ilmiy-texnikaviy muammolarni  yechishda davlat ahamiyatiga ega bo'ldi (asosan atom energiyasi va boshqalar).

N.A. Tananayev sifat analizining tomchi usulini ishlab chiqdi (Avstraliyalik olim bilan bir vaqtda, keyinroq Braziliyalik analitik     F.Faygl). Rus analitiklari asosiy e'tiborini kompleks hosil bo'lishi va uning fotometrik analizda ishlatilishiga (I.P. Alimarin, A.K. Babko, N.P. Komar va boshqalar), organik analitik reagentlarning tashkil topishi va o'rganilishi, elektrokimyoviy analiz usullarining rivojlantirishga qaratishdi. B.V. L'vov atom-absorbsion  usulning elektrotermik variantini taklif qildi. Xromatografiya, ekstraktsiya va boshqa ajratish usullari sohasida ko'p ishlar qilindi. Metallar analizi, geologik ob'ektlar analizi, moddalarning yuqori tozaligi, analizni avtomatlashtirish jiddiy muammo hisoblanadi.

Bugungi kunda analitik kimyoda ko'pgina o'zgarishlar kuzatilib, asosan fizikaviy va biologik sohada analiz usullari sohasi kengaymoqda. Analizni avtomatlashtirish va matematizatsiyalash, buzilmaydigan, distansion, uzluksiz analiz, analiz qilinayotgan komponentlarning tuzilishini aniqlash vazifalari, sezgirlikni, aniqlik va ekspesslikni oshirish imkoniyatlarining paydo bo'lishi analiz ob'ektlari sohasining kengayib borishiga hamda katta yutuqlarga sabab bo'lmoqda. Hozirda kompyuter texnologiyalari keng qo'llanilib, ko'p ishlarni lazer texnikasi bajarmoqda, laboratoriya ishlari paydo bo'ldi va analiz qilinadigan ob'ektlar soni ortdi.

Keyingi yillarda analitik kimyoning metodolik muammolariga qiziqish ortdi. Hattoki analitik kimyoning an'anaviy sohalarida ham muhim yangi ma'lumotlar to'plami yuzaga kelmoqda.

7. Mavzuni mustahkamlash uchun savollar:

1. Analitik kimyo tarixi fanining vazifasi nima?

2. Analitik kimyo tarixi fanining alohida fan sifatida shakllanishi.
3. Analitik kimyo tarixini yorituvchi eng asosiy qo'llanmalarni sanang.
4. Birinchi kimyoviy analizga oid qo’llanmalarga misollar keltiring.

5. Sistematik analiz usullarining paydo bo’lishi.

6. Miqdoriy analiz usullarining paydo bo’lishi.

7. Sifat analizning paydo bo’lishi haqida so’zlab bering.

8. Titrimetriyada indikatorlarni qo’llab boshlanishi tarixi.

9. Optik kattaliklardan analizda foydalanishning boshlanishi.

10. Xromatografiyaning ochilish tarixi.

11. Rossiyada analitik kimyoning fan sifatida shakllanishi.
12. Analitik kimyo tarixi fanining boshqa fanlar bilan aloqasi qanday?
13. Analitik kimyo tarixini qanday davrlarga bo'lish mumkin?

14. Qadimgi analizlar davri to'g'risida qanday ma'lumotlarga egasiz?

15. Al-kimyo davri haqida nimalarni bilasiz?

16. Yatro-kimyo davri boshqa davrlardan qaysi jihati bilan farqlanadi?

17. Flogiston nazariyalari davrida analitik kimyoning rivojlanishidagi asosiy jihatlarini ayting?

18. Nega oxirgi davr analitik kimyoda ilmiy kimyo davri sifatida ajratiladi?

ANALITIK KIMYO QADIMGI FAN SIFATIDA
1. Mavzu rejasi: Analiz tushunchasi. Analizning boshlanishi. IX-X asrlardagi analitik kimyoning fan sifatida rivojlanishi. Osiyo va O'rta Osiyoda analitik kimyo yutuqlaridan foydalanish tarixi. Abu Rayhon Beruniy (970-1048), Abu ar-Rahmon Xaziniy (XII asr), A. Jobir (XIV asr), ar-Roziylarning analitik kimyoga oid ishlari. Abu Ali Ibn Sinoning analitik kimyoga qo'shgan hissasi.

2. Tayanch iboralar: Analiz tushunchasi,VIII-X asrlarda analitik kimyo, arab olimlarining analitik kimyoga oid ishlari, Beruniy, Jobir, Xaziniy, Abu Ali Ibn Sino, Ar-Roziylarning hissasi.

3. Maqsadi: Talabalarni qadimgi fanlardan biri – analitik kimyo ekanligi bilan hamda unda O’rta Osiyo olimlarining ham o’rni borligi bilan tanishtirish.

4. Dars o’tish vositalari: Ensiklopediyalar, o’quv qo’llanmalari, suratlar.

5. Dars o’tish usuli: Hamkorlikda o’qish usuli bo’yicha dars tashkil qilinadi.

6. Darsning mazmuni: 
Ma'lumki, fan, ilmiy izlanishlar bundan 5-6 ming yil avval shakllana boshlagan. Bunga sabab insoniyat o'zi kuzatgan, o'rgangan hodisalarni amalda qo'llay boshladi va undan foydalandi.

Fanlarning holati to'g'risidagi asosiy ma'lumotlar qadimgi yunon olimlari yozib qoldirgan manbalar asosida tiklanmoqda. Qadimgi yunonlar falsafa fanlariga katta e'tibor qaratib, dunyoni o'rganishda asosiy narsa tajriba emas, deb da'vo qildilar va tabiatni  butun holicha tadqiq qilmoq zarurligini ta'kidladilar.

Ulardan oldinroq O'rta Yer dengizi xalqlari, arablar, vavilonliklar, iudeylar va sh.k. matematika va fizika sohasida ma'lum yutuqlarga ega edilar. Buni ana shu xalqlarning qadimda qurgan buyuk inshootlaridan ham bilsa bo'ladi.

Sharq mamlakatlarida esa fanda erishilgan yutuqlar qat'iy sir saqlangan. Buning asosiy sabablaridan biri diniy-mistik qarashlar bo'lsa ajab emas. Boshqa xalqlar (ayniqsa, yunonlar) o'zining boy madaniyati va fan sohasidagi yangiliklarini butun dunyoga tarata boshladilar.

Bu jarayon VIII asrgacha davom etib, mexanika, geometriya, astranomiya sohalarida buyuk kashfiyotlar yaratgan Arximed (eramizdan oldingi 287-212 yillar), Geron (eramizgacha II-asr), Evklid (eramizdan oldingi 276-194 yillar) kabi ko'plab olimlarni dunyoga tanitdi.

Kimyo fanlari esa yunon faylasuflari bilan Sharqning mistik sirli fanlari ittifoqi yuzaga kelgan davrdan boshlab paydo bo'ldi.

Qadimgi davrlarda ko'p jarayonlarda amaliy kimyodan foydalansalarda kimyo fan sifatida mavjud emas edi. Odamlar o'sha paytlardayoq terini oshlash, gazlamani bo'yash, sovun olish, metall va qotishmalarni ajratish, metall oksidlarini ajratish, sirka kislota va uning tuzlari, ohak, ishqoriy metallar gidroksidlari, mis va temir sul'fatlari, soda, selitra va hokozolar olishni va ulardan  foydalanish sirlarini bilganlar.

Alkimyo esa eramizning II-III asrlarida yuzaga kelib, oltin va kumush kabi metallarni qimmatbaho bo'lmagan metallardan ham olish fikri bilan dunyoga keldi. Ularning fikricha, barcha moddalar to’rt birlamchi qismdan, ya’ni, yer, suv, olov va  havodan iborat bo'ladi (beshinchisi efir–material tavsifiga ega emas). Moddalarning bir-biriga o'xshamasligi esa birlamchi qismlarning bir-biriga nisbatan turlicha miqdorda ekanligi bilan belgilanadi. Yangi moddalar faqat ma'lum bo'lgan moddalar asosidagina olinishi mumkin. Masalan, mis su'lfat eritmasiga temir tushirilsa mis olish mumkin.

Alkimyogarlar davri ming yildan ko'proq davom etib, biror bir maqsadga erisha olmadilar, lekin ular tomonidan to'plangan bilimlar hozirgi zamon kimyo fani uchun tamal toshi bo'lib xizmat qildi.

Barcha davrlarda analitik kimyoning zarurligi sezilib turdi. Analitik kimyoni zamonaviy kimyoning "onasi" deb atash haqli ravishda mumkindir, chunki u yoki bu moddani aniq maqsadda qo'llashdan oldin uning kimyoviy tarkibini aniq bilish muhimdir.

Tahlilni birinchi bo'lib mahsulotlarning  (eng muhimi oltin va kumushning) sifatini aniqlashda keng qo'llay boshladilar. Bu miqdoriy usul ham hisoblanib, analiz qilinadigan moddani qizdirishdan oldin va keyin tarozida tortishga asoslangan.

Tarozilar qadimdan, antik davrlardan ma'lum bo'lib, odamlarga xudo tomonidan yuborilgan tuhfa deb hisoblangan. Birinchi toshdan yasalgan tarozi toshlari Vaviloniyadan eramizdan oldingi 2600 yillarga ta'luqli deb hisoblashgan arxeologlar.

Undan keyin metallarning (ayniqsa qimmatbaho metallarning) tozalik darajasini aniqlash uchun ham analiz zarur bo'lib qoldi. Ba'zi hollarda metallarni bir-biridan ajratish usullari zarurati paydo bo'ldi. Metallni ularning birikmalaridan ikkinchi metall yordamida (qizdirish bilan) ajratish usullarini kashf etadilar.

IX asrga kelib Vizantiya imperiyasini arablar bosib oldi (Mesopotamiya, Suriya, Yegipetdan keyin). Arablar (nafaqat arab millati, balki boshqa millat, xalqlari ham) yunon faylasuflari ishlarini katta qiziqish bilan o'rgandi va ko'pchiligini arab va boshqa xalqlar tillariga tarjima qildilar. Katta madrasalarda maxsus maktablar tashkil etilib, ba'zilari keyingi universitetlar uchun baza bo'ldi. Ularga Damashq, Bog'dod, Samarqand, Kair va Kordova (Ispaniya) dagi maktablarni aytib o'tish mumkin. Shuning uchun ham XIX asrning oxirgi vaqtlarigacha ham yunon alkimyogarlarining ishlari to'grisida ma'lumotlar kam bo'lib, alkimyoning asoschilari arablar deb hisoblangan.

VIII-IX asrlarda yashagan arab olimi (fizik-alkimyogar Jobir ibn Xayyan nitrat, sulfat kislotalar va zar suvi (shoh arog'i) ni birinchi bo'lib kashf etdi. Jobirning  ko'plab ishlari tibbiyotga oid bo'lgan.

 Solishtirma og'irlik tushunchasi ham dastlabki analitik tushunchalardan hisoblanadi. Bu tushuncha Arximed davridan va areometrlarning ishlatilishi to'g'risidagi yunon mualliflarining ishlaridan ma'lumdir.

Yurtdoshimiz Beruniy (Abu Rayhon Muhammad ibn Ahmad al-Beruniy 973-1078) ko'pchilik moddalarning solishtirma og'irligini shunchalik yuqori aniqlik bilan aniqladiki, buni hozirgi zamon asboblari yordamida aniqlangan qiymatdan farqlash qiyin.

Undan keyin Abu ar-Rahmon Xaziniy (XII asr) "Donolik va  tarozilar" kitobida moddalarni solishtirma og'irliklari to'g'risidagi ma'lumotlarni keltiradi. Ular bu maqsadlar uchun tarozidan foydalanganlar (1-jadval).
1-jadval. Solishtirma og’irlikni taqqoslash natijalari
	№
	Moddalar
	Solishtirma og’irlik

	
	
	Beruniy va Xaziniy bo’yicha
	Hozirgi zamon qiymatlari

	1
	Yomg’ir suvi 
	1,000
	1,000


	2
	Dengiz suvi 
	1,041
	1,028-1,042

	3
	Vino
	1,022
	0,992-1,038

	4
	Asal
	1,406
	1,410-1,445

	5
	Alif yog’i
	0,915
	0,914

	6
	Sut
	1,110
	1,028-1,034

	7
	Sirka
	1,027
	1,013-1,083

	8
	Tosh tuz
	2,190
	2,161

	9
	Qalay
	7,320
	7,28

	10
	Temir 
	7,740
	7,86-7,76

	11
	Mis
	8,660
	8,30-8,92

	12
	Qo’rg’oshin
	11,32
	11,34

	13
	Simob
	13,56
	13,546

	14
	Oltin
	19,05
	19,21


Jobir ham metallarning solishtirma og'irligini ularning suyuqlanish temperaturasi, rangi, hidi kabi asosiy analitik xossalaridan biri ekanligini ta'kidladi.

Yunon alkimyogarlaridan farq qilib, Jobir o'zining metallarning xossalariga bag'ishlangan ishlarida yuqori aniqlikka asoslangan fikrlarini bayon qildi va ko'pchilik metallar to'g'risida batafsil ma'lumotlarni keltirdi. Ayniqsa, Jobir va keyinroq Buyuk Albert (1193-1280) ning oltin va kumushni ajratishga bag'ishlangan ishlari XIV asrda oltinning tozaligini aniqlashning standart usuli sifatida qabul qilindi. Ushbu usul 1343 yilda qirol Filip VI qarori bilan tasdiqlandi va uni analizning boshlang'ich standart usuli deb hisoblash mumkin bo'ldi.

Bunday maqsadlar uchun qo'llanilgan tarozilarda shunchalik aniqlik bilan o'lchash talab etilganki, tadqiqot o'tkazilayotgan joyda harorat bir xil bo'lishi, shamol, hatto nafas ta'siri bo'lmasligi ham hisobga olingan. 

Ko'pchilik kimyogarlar shu paytlarda moddalar eritmada yo'qolib ketadi, deya hisoblashgan. XVII asrga kelib ven Gelmont bu fikr xatoligini tasdiqladi va eritmalarni ma'lum maqsadlarda ishlatdi. Bu bilan esa analitik kimyoga asos soldi.

Dastlab olimlar mineral kislotalarni oltin va kumushning sifatini tekshirish uchun qo'lladilar. Aniq bo'ldiki, shoh arog'i oltinni eritganda kumush cho'kadi. Nitrat kislota esa kumushni ajratishning oddiy usuli sifatida qabul qilindi.

Buyuk Albert dominikalik monax, episkop va Parij universitetining professori bo'lib o'rta asrlarda Yevropaning buyuk olimlaridan hisoblangan.

Kimyo va analitik kimyoga, shuningdek jahon ilm-fan va madaniyatiga salmoqli hissa qo'shgan yurtdoshimiz mashhur ensiklopedist olim Abu Ali ibn Sinodir (980-1037). U Afshona qishlog'i, hozirgi Buxoro viloyatining Vobkent tumani hududida tug'ilgan. U turli kasalliklarning kelib chiqishida va tarqalishida ifloslangan suv va havoning o'rnini baholab, suvni qaynatib ichishni va fil'trlash usullarini tavsiya qiladi. Ibn Sino simob va uning birikmalari xossasini o'rganib, undan dori tayyorlashni tavsiya etadi. Allomaning "Kitob ush-shifo" asarida kimyoga oid ham ko'p ma'lumotlar keltirilgan. U minerallarni to'rt guruhga ajratdi: 1-toshlar; 2-eriydigan jism (metall)lar; 3-oltingugurtli yonuvchi jismlar; 4-tuzlar. Bu tasnif Jobir (721-815) va ar-Roziy (865-925) tasniflaridan tubdan farq qilib, minerallarning xususiy belgilarini aniqlashda yangi qadam bo'ldi va undan deyarli 18-asrga qadar foydalanib kelindi. Kimyoda Ibn Sino zamonasining bilimlarini umumlashtirishga harakat qildi va ko'plab tajribalar o'tkazdi. Uning organik moddalar to'g'risidagi fikrlari hozirgi davr olimlari tomonidan ham yuqori baholanmoqda. U oddiy metalni qimmatli metalga aylantirish ustida fikr yurituvchi alkimyogarlarni tanqid qildi. Metallarning paydo bo'lishi to'g'risida u ham Jobir nazariyasiga o'xshash nazariyasini ilgari surdi: ammo Ibn Sinoning fikricha, o'sha davrda ma'lum bo'lgan har qaysi metall o'zicha alohida bir moddadir (biror yagona metalning turi emas). Bir metalni ikkinchisiga aylantirish uchun uning tarkibiy qismlari (oltingugurt, simob va boshqa aralashmalar) orasidagi nisbatni o'zgartirishga ham qodir emasmiz, deydi Ibn Sino. Uning metallar murakkab tarkibli moddalar ekanligi haqidagi fikrni fandan uzoq bo'lsa ham, uning oddiy metallarni eleksir yordamida oltinga aylantirish mumkin degan nazariyaga qarshi chiqib yozgan mulohazalarini o'rta asr alkimyosining kimyoga o'sib o'tishida katta o'rin egalladi.

O'rta asr kimyogarlarining ustozi Jobir ibn Xayyan (721-813) metallarning paydo bo'lishi nazariyasini ishlab chiqdi. Uning yer tagida ikki xil bug'lanish mavjud; 1) suvdan vujudga keladigan (nam) bug'; 2) yerning o'z moddasidan ko'tariladigan quruq tutun; shu nam bug'dan simob, quruq tutundan esa oltingugurt bunyodga keladi; "metallar otasi" bo'lmish oltingugurtning "metallar onasi" hisoblangan simob bilan qo'shilishi natijasida turli metallar vujudga keladi; metallarning xilma-xilligiga sabab esa tarkibiy qismlari (oltingugurt, simob va boshqa aralashmalar) ning turli nisbatda va har xil tozalikda bo'lishidir; faqat oltin bilan kumush tarkibi nihoyatda toza bo'lib, yetuk nisbatda birikkan, boshqa metallar esa noraso metallar hisoblanib, ularni "tuzatish" va "takomillashtirish" yo'li bilan oltin va kumushga aylantirish mumkin. Bu ishni amalga oshirish uchun ana shu metallarga murakkab yo'l bilan hosil qilinadigan iksirdan ozgina qo'shish kifoya qiladi, deb o’ylagan.
O'rta asr Sharqining eng buyuk kimyogari hisoblangan mashhur tabib Ar-Roziy (865-925 ) o'zining kimyoga oid "Sirlar kitobi" da o'sha davr kimyosida ishlatilgan barcha moddalar, asboblar  va tadbirlarni mufassal bayon etdi. Roziy ham, Jobir singari iksir yordamida bir metallni ikkinchisiga aylantirish mumkin, deb o'ylardi.

Bundan tashqari, metallarni turli nisbatda bir-biriga qo'shish orqali ham oltinga o'xshash metall hosil qilish ustida ko'p tajribalar o'tkazdi. Biroq, shu usulda tayyorlangan metallar ko'rinishi jihatidan oltinga o'xshasada, hali ular yuqori sifatli oltin emas, deb ta'kidladi. Buning isboti uchun o'sha qotishmalarni tarkibiy qismlarga ajratish usullarini ko'rsatdi va bu jihati bilan analitik kimyo tarixiga ham kirdi.

Bulardan tashqari Xorazmlik ikki olim: Abu Abdulloh Muhammad ibn Yusuf Kotibiy Xorazmiy va Abdulhakim ibn Abdumalik al-Kosiylar ham kimyo tarixiga katta hissa qo'shdilar. Ularning asarlarida kimyoviy amallar to'g'risida va amallar ishlatiladigan moddalarning miqdori haqida so'z yuritib miqdoriy tahlilga ma'lum hissalarini qo'shdilar.

Abu Rayhon Beruniyning ba'zi xizmatlari to'g'risida to'xtalib o'tish bilan birgalikda uning tarjimai holiga ham qisqacha e'tibor berib o'tish lozim. Abu Rayhon Beruniy Muhammad ibn Ahmad o'rta asrning ensiklopedist olimidir. U 973 yil 4 sentyabrda Xorazmning qadimiy poytaxti Kot shahrida tavallud topgan. U fanning deyarli barcha sohalari bilan qiziqdi.

Abu Rayhon Beruniy qoldirgan meros 152 kitob va risoladan iborat. Shulardan 28 asargina bizgacha yetib kelgan. Kimyo, analitik kimyo sohasidagi ishlarini barcha davrlarda dunyo olimlari tan olganlar. U alkimyoda qo'llanilgan g'ayri ilmiy va asossiz usullarni qaqshatg'ich tanqid ostiga oladi. Qimmatbaho toshlar va ba'zi ma'danlarning "mo'jizakor  xususiyatlarini" inkor qiladi va bu holni "hodisalarning haqiqiy sababini bilmovchilar uchun bir vajdir", deb hisoblaydi. Ilmiy tekshirish ishlarida o'zi ishlab chiqqan ilmiy tadqiqot usuliga, tajriba va kuzatishlariga suyandi. Kuzatish va tajriba usulini misli ko'rilmagan darajada yuqori ko'tardi, bu uning tajribaviy bilimlar sohasidagi zo'r yutug'idir.

7. Mavzuni mustahkamlash uchun savollar:
1. Analitik kimyoning fan sifatida shakllanishi.

2. Analitik kimyo amaliy fan ekanligi.

3. Sifat va miqdoriy analizga e'tibor.

4. Osiyo va O'rta Osiyoda analitik kimyoning rivoji.

5. Beruniy, Ibn Sino, Xaziniy, Roziy, Jobirning analitik kimyoga oid ishlariga misollar keltiring.

8. Adabiyotlar:
1. Ф. Сабадвари, A. Робинсон. История аналитической химии: Пер.с англ.-M.: Мир. 1984. -304 с.

2. O’zbek sovet ensiklopediyasi. Toshkent. 1971.

3. Ю.И. Соловёв. История химии: Развитие химии с древнейщих времен до конца XIX века. Пособие для учитилей. -M.: Просвещение, 1983. -368 с.
ANALIZ TUSHUNCHALARINING RIVOJLANISHI
1. Mavzu rejasi: Analiz tushunchasi va uning rivojlanishi. Kimyo qonunlarining analizda qo'llanilishi. Suvli eritmalar analizining boshlanishi.

2. Tayanch iboralar: Analiz, yatrokimyo davri, Beykon, Leonardo da Vinchi, Berner de Palissi ishlari, Yevropada fanlar akademiyasi, Paratsels, Gelmont, Boyl, Glauber, Vasiliy Valentin, Turneyser, Gofman, Taxeniylarning analitik kimyodagi ishlari.

3. Maqsadi: Talabalarni analitik kimyo tarixida analiz tushunchalarining paydo bo’lishi va rivojlanish bosqichlari bilan tanishtirish. Kimyo qonunlarining analiz jarayonlarida qo’llanilishi, suvli eritmalar analizining paydo bo’lishi va rivojlanish tarixiga ham qisqacha tavsif berib o’tiladi.

4. Dars o’tish vositalari: Analitik kimyo tarixiga oid kitoblar.

5. Dars o’tish usuli: Darsda hamkorlikda o’qish usulidan foydalaniladi.

6. Darsning mazmuni: 

Kimyoning yatrokimyo yo'nalishining rivojlanishi Yevropa tarixidagi eng muhim voqea - tiklanish davriga to'g'ri  keldi.

Yatrokimyo yunonchadan olingan bo'lib, yatros-tabib degan ma'noni beradi va kimyoning tibbiyotga tadbiqiga bag'ishlangan bo'lib, XVI asrda ko'pchilik olimlarning kasallikni paydo bo'lishi organizmdagi kimyoviy jarayonlar bilan bog'liq ekanligini tushuntirishi bilan boshlandi. Bu bilan nazariya va amaliyot orasida ma'lum uzviy bog'liqlik borligi va bu ilmiy muammolarni hal qilishda har qanday tashqi omillarning ta'sirini ham hisobga olish muhimligi ta'kidlandi. Bu jarayonda tajribaning muhimligini Angliyalik faylasuf va davlat arbobi Frensis Beykon (1561-1626) birinchilardan bo'lib payqadi. 

Beykon amaliyotga bir qancha yangi tadqiqot usullarini kiritdi va har safar tajribaning muhimligini qayd etib turdi. Bundan tashqari tajribaning muhimligi to'g'risida Leonardo da Vinchi (1452-1519), Bernar de Palissi (1510-1589) lar ham o'z ishlarida qayd etdilar. XVI asrga kelib sxolastik falsafiy qarashlar bilan tabiiy ilmiy usullar orasidagi kurash keskinlashdi. Bu kurash tabiiy fanlarning g'alabasi bilan tugadi va XVII asrga kelib Yevropada fanlar akademiyalari tashkil bo'la boshladi.

Kimyo rivojlanishidagi yangi davr foydasiz oltin olishga urinishlardan dorivor moddalar yaratish bilan shug'ullanishga o'tishdan boshlandi.

Bu yo'nalishning birinchi ilhomlantiruvchisi Filipi Teofrast Bombast Paratsels fon Gogengeyli (Paratsel's) (1493-1541) bo'ldi.U o'ttiz yoshida o'z davrining haqiqiy farzandi bo'lib, Bazel universitetining professori ilmiy darajasini olishga muvaffaq bo'ldi. U o'z davrining buyuk tibbiyotchilari Gippokrat, Galen va Ibn Sinoning dori tayyorlash sohasidagi usullariga qarshi chiqib, sizlar dori tayyorlashni bilmay turib uni yasashni xohlaysizlar: kimyo fani biz uchun terapiya, fiziologiya va patalogiyalarning sirlarini ochmoqda, kimyosiz behuda ter to'kish ortiqcha ishdir, deya ta'kidlaydi. Ko'p o'tmay  u Bazel universitetidan ishdan ketadi va umrining oxirida (48 yoshida) Zal'tsburgdagi nochorlar kasalxonasida vafot etadi.
Tibbiyotchilar tirik organizmdagi jarayonlarda eritmalar muhim rol o'ynashiga e'tibor berib, eritmalarda bo’ladigan hodisalarni o'rganishga kirishdilar. Eritmaning tabiatini ochilishi esa kimyoviy sifat analizining rivojlanishiga olib keldi.

Yan Batist van Gelmont alkimyoviy qarashlarida Aristotelning to'rt element haqidagi qarashlaridan faqat suv birinchi va asosiy element deb hisoblanishi bilan farq qiladi. U buni o'zining "miqdoriy analitik" tajribasi bilan isbot qilib berdi. U tuvakka 200 funt tuproq solib, 5 funt keladigan daraxt ko'chatini o'tqazdi. Besh yil davomida novda faqat yomg'ir suvi bilan sug'orildi. Shundan keyin tuproq quritilib tarozida tortilib ko'rilganda uning miqdori juda kam (ikki unsiyadan kam) darajada o'zgarganligini va daraxt ko'chati esa daraxtga aylanib, 164 funt og'irlikka yetganini ko'rdi. Demak, daraxt asosan yomg'ir suvidan o'sgan. Keyin daraxt yoqilganda undan gazlar chiqib ketib, yana tuproq (zol )qoldi. Bundan Gelmont zol ham gaz ham suvdan hosil bo'ladi, degan xulosaga keldi. Uning qarashlaridagi asosiy xato shundan iboratki, u ham oddiy metallardan oltin olish mumkin deb hisoblaydi.

Shundan keyin Robert Boyl ( 1627-1691) element tushunchasini fanga kiritdi va analitik kimyoga asos solindi. U toza moddalar va aralashmalarni bir-biridan farqlashni taklif qildi. U mayda bo'linmaydigan zarrachalar birikib, kimyoviy birikmalar hosil bo'ladi deb hisoblaydi.

Yatrokimyogarlar kimyoviy birikmalarni kislotalar, ishqorlar va tuzlar sinflariga ajratdilar. Ular nima suvda eriydigan bo'lsa, hatto, kvasslar, bura, qandlar ham tuzlar bo'ladi. Tuzlar kislota bilan ishqorning ta'siridan hosil bo'ladi deb baholaydi.

Boyl esa kislotalar deb, turli darajada materiallarni eritadigan, oltingugurt va boshqa birikmalarni cho’ktiradigan, ishqorda eriydigan va bazi o’simlik ekstraktlari rangini qizil rangga bo’yaydigan moddalarni ataydi. Ishqorlarga to’liq ta’rif bermasada, ular ba’zi o’simlik ekstraktlari rangini ko’k yoki yashil ranga bo’yashini va kislotalar ta’sirida gaz ajralib chiqishini ta’kidlaydi. Boylning bu ishlari keyinchalik hajmiy tahlilda indikatorlar qo’llanilishiga asos soldi.
Bu paytda I.R. Glauberning bir elementning boshqasi bilan birikishi doimiy bo’lmay, ko’pincha u ikkinchi elementning moyilligiga bogliq degan nazariyasi ham olg’a surildi. U sul’fat kislota xlorid va nitrat kislotalarni siqib chiqaradi va nitrat kislotaning metallarni erita olish qobiliyati – oltin, simob, mis, qalay, temir, qo’rg’oshin qatorida oshib borishini ta’kidladi.

Gazlarning kashf qilinishi ham shu davrga to’gri keldi. Van Gelmont ko’mirni yoqish natijasida “o’rmon havosi” hosil bo’ladi. Bu noma’lum havoni yopiq idishda saqlab yoki ko’rinadigan shaklga o’tkazib bo’lmaydi va men buni yangi nom bilan “gaz” deb atadim deydi.

Ta’kidlash joizki, aynan mana shu davrdagi ilmiy qarashlar avvalgi davrlarda mavhum bo’lgan qarashlarga aniqlik kiritdi va shu bilan analitik kimyoga asos soldi.

Ko’pchilik kimyoviy reaksiyalar sifat analizining sistematik tahlilini tashkil etib, ular ham aynan yatrokimyo davrida kashf etildi. Shu davrda qator reaksiyalar yordamida moddalar aralashmalarini guruhlarga ajratish mumkin bo’ldi va keyinchalik alohida moddalarni identifikatsiya qilish kashf etildi.
Vasiliy Valentin birinchilardan bo’lib suvli eritmalardagi jarayonlarning muhimligini ko’rsatib, “cho’ktirish” va cho’kma kabi terminlarni kiritdi. U shoh arog’idagi oltinni kaliy karbonat yordamida cho’ktirib, cho’kmani havoda quritishni, aks holda, qizdirganda portlashi mumkinligini ta’kidladi. Turli metallarni har xil kislota va ishqorlar yordamida ajratish amallarini bajardi.

Bu davrda suvni tadqiq qilish sohasida ulkan ishlar bajarildi. Ayniqsa, uning davolash xususiyatiga ko’proq e’tibor qaratildi.

Leonard Turneyser tabib (1530-1596) ning suvni tadqiq qilish usuli quyidagicha. Alohida idishga yomg’ir suvi solib tarozida tortib ko’rdi. Keyin  cho’kmani yana eritib qayta kristallanishiga qoldirdi. Kristallni ajratib, quritdi. Agar cho’kma yonib ketsa, demak u nitratlar, agar sekin qizdirilganda erisa va qizil tusga kirsa, unda kuporoslar, agar qiyin erisa unda qo’rg’oshin bor deb baholadi.
Distillyatni qayta haydab, olingan cho’kma qizdirilganda ko’karsa, unda cho’kmada mis yoki oltin, agar cho’kma bug’lansa unda simob borligini aniqladi. Agar cho’kma ma’lum vaqt turgach jigar ranga kirsa unda mis, agar oq holida qolsa suv tarkibida qalay bo’lgan deb baholanadi. Turneyser suvni tadqiq qilishda uning  alangani bo’yashdagi ranglarga qarab ham metallarni aniqlash mumkinligini amalda sinab ko’rdi va ko’pgina to’g’ri ma’lumotlarga ega bo’ldi.
A. Libaviy (1597 yillarda) suvda gazsimon qismlar ham borligini hisobga olishni taklif etdi. Boyl “Mineral suvlarning tabiiy tarixi bo’yicha Memuar” ida temir va misga sifat reaksiyalar qilib ko’rishda cho’kma rangining ravshanlik darajasi metalning namunadagi miqdoriga bog’liqligini isbotladi. Boyl yangi reagent haqida gapirib, uni  “uchuvchan sul’fidli ruh“ deb atadi. U teng miqdordagi oltingugurtni kaliy bilan suyultirib, unga bosqich bilan kaliy qo’shib turdi. Olingan aralashmani ammoniy xloridning suvdagi eritmasi yordamida haydadi va distillyatning oxirgi qismini (shu qism reagent deb hisoblandi) suvga yuttirdi. Oltin va simobning eritmalari bu reagent ta’sirida cho’kma bermasada, qalay ishtirokida olib borilgan reaksiyada sariq–jigarrang cho’kma tushdi. Sabadvari bu tajribani takrorlab “uchuvchan sul’fidli ruh“ – bu vodorod sul’fid ekanligini aniqladi. Lekin vodorod sul’fid analitik amaliyotda keyingi yuz yillikning  oxirigacha ham amalda qo’llanilmadi.

Boyl suvni haydab, cho’kmani fraksiyalab, kristallanish jarayonini o’rgandi. Cho’kma tarkibi to’g’risida hosil bo’lgan kristallarning tuzilishiga qarab baho berdi.

Fridrix Fofman (1660–1742) o’zining “Sho’r suvlarni tadqiq qilish usullari” asarida turli mineral suvlarini tekshirish usullarini yozib qoldirdi. Bu kitobda juda ko’p foydali kuzatishlar natijalari bitilgan. Masalan, unda magniy tuzlarini qanday aniqlash va uni kal’siy tuzlaridan qanday farqlash zarurligi haqida maslahatlar berilgan.

Otto Taxeniy birinchi bo’lib biokimyoviy analizga asos soldi hamda inson organizmidan siydik bilan birgalikda temir ajralib chiqmasligini va bu eritma zaruriy rangga bo’yalmasligini aniqladi. U ko’plab amaliy analizlar ham o’tkazdi. U sovunning xossasiga e’tibor berib, undagi yomg’ir tarkibida “yashirin” kislotalar bor deb baholadi.
Vino qo’rg’oshin idishlarda saqlanar edi va Eberxard Gokel (1636–1703) vino tarkibidagi qo’rg’oshinni aniqlash usullarini yaratish bilan shug’ullandi. U agar vino tarkibida qo’rg’oshin bo’lsa unga sul’fat kislota qo’shilganda oq loyqa hosil bo’lishini aniqladi.

Iogann Rudol’f Glauber (1604–1668) toshtuz va selitralardan xlorid va nitrat kislotalar olish usullarini yaratdi va umrining oxirigacha bu kashfiyotni sir saqladi. Bundan tashqari u kumush xloridni ammiak eritmasida erishini va kumush ishqorlar va karbonatlar bilan cho’kma berishini, qo’rg’oshin xlorid esa suvda kam erishini ham aniqladi.

7. Mavzuni mustahkamlash uchun savollar:
1. Yatrokimyo va analitik kimyo.

2. Kimyoviy sifat analizining boshlanishi.

3. Element tushunchasining fanga kiritilishi.

4. R. Boyl va I.R. Glauberning analitik kimyoga oid ishlari.

5. Gazlar va gazlarning analiziga asos solinishi.

6. Suvning analizdagi o’rnini baholashga oid ishlar.

7. Biokimyoviy analizning yuzaga kelishi.

8. Alkimyogarlar davri to’g’risida nimalarni bilasiz?
9. Birinchi tarozi toshlari qachon yaratilgan?
10. IX asrdagi arablar bosqinidan so’ngi davrlardagi analitik kimyo fanining rivoji qanday bo’lgan?
11. Tajribaning muhimligi to’g’risidagi ishlar qanday yangiliklarga sabab bo’ldi?
12. Biokimyoviy analizga asos solgan olimlar to’g’risida nimalarni bilasiz?
8. Adabiyotlar:
1. Alekseyev V.N. Yarim mikrometod bilan qilinadigan ximiyaviy sifat analizi kursi. -Toshkent: O’qituvchi. 1976. -630 b.

2. Сабадвари Ф., Робинсон A. История аналитической химии. Пер.с англ.-M.: Мир, 1984. -304 с.

3. Ochildi Fayzullayev. Analitik kimyo. -Toshkent: Yangi asr avlodi. -2006. -487 b.

XVII ASRDA ANALITIK KIMYONING
       ILMIY FAN SIFATIDA RIVOJLANISHI
1. Mavzu rejasi: R. Boylning analitik kimyoga asos solishi. Birinchi sifat reaksiyalari. Indikatorlarning kimyoviy analizda qo’llanilishi. Solishtirma og’irlikni tarozida aniqlash.
2. Tayanch iboralar: Tibbiyot va analitik kimyo, tajriba analizning asosiy tushunchasi, analiz tushunchasi (R. Boyl), analitik reaksiyalar, sistematik analiz, gidrostatik tarozi.

3. Maqsadi: Talabalarni birinchi analitik reaksiyalar, analiz tushunchalari va indikatorlarning qo’llanilishiga oid boshlang’ich ma’lumotlar bilan tanishtirish.

4. Dars o’tish vositalari: Ma’ruza matni, kitoblar, yozuv taxtasi va bo’r.

5. Dars o’tish usuli: Dars interfaol usullardan biri bahs-munozara usulida o’tiladi.

6. Darsning mazmuni:
1700 yilgacha bo’lgan davrlardagi ko’pchilik taniqli olimlar R. Boylning ishlarini yuqori baholab, fan sifatida kimyoga asos soldi deb hisoblaydilar. Boyl kimyoga yangi yo’nalish berib, u bilan bevosita birikib ketgan tibbiyotdan ajralishiga yordam berdi. U “Kimyogarlar o’zining asosiy vazifasini dori tayyorlash, metallar olish va ularni bir-biriga aylantirish deb bilmoqdalar. Men esa kimyoni shifokor yoki alkimyogar sifatida emas, falsafachi sifatida baholayman” degan edi.

Boshqacha qilib aytganda, Boyl tajribaning harakatlantiruvchi kuchiga ishonadi va asosiy xulosani faqat tajribaga asoslanib chiqarish mumkin, degan fikrga keladi.

R. Boyl analitik kimyoning rivojiga ham katta hissa qo’shdi. Fanga “analiz” tushunchasini ham aynan R. Boyl kiritdi. Bu tushuncha uning do’sti Frederik Klodiyga (1654-yil aprel) yozgan xatida keltiriladi: “Men kimyoviy ruh noto’g’ri talqin qilinadigan bir mamlakatda yashamoqdaman. Kimyoviy asbob-uskunalar bilan o’zimni ta’minlay olmayapman. Hatto tirik bo’lmagan ob’ektlarning kimyoviy analizini o’tkazish uchun kolba va pechlarga  ham ega emasman”.

Robert Boyl 1627 yilda boy, aristokrat oilada dunyoga keldi. U oilada 14 nafar farzand bo’lgani bilan oilasi yetarli boylikka ega bo’lgani uchun yaxshi bilim oldi. O’qishni tugatgach kontinent bo’ylab sayohatga otlandi. Otasining o’limini eshitgach Angliyaga qaytib, 1657-1668 yillarda Oksfordda yashab, keyinchalik umrining oxirigacha (1691) Londonda yashadi. Boyl London qirollik jamiyatining asosiy tashkilotchilaridan bo’lib, uning faoliyatida qizg’in ishtirok etib turdi va keyinroq uning prezidenti bo’ldi. U o’zining shaxsiy tajribalariga asoslanib, 40 dan ortiq asarlar yozdi. Birinchi kitobi esa 1659 yilda chop qilingan.

Boyl kimyoviy reaksiyalarni turli moddalarni ochish, aniqlash uchun qo’lladi. Cho’ktirish bilan bog’liq masalalarni muhokama qilishda Boyl Aristotelning cho’kish tanlangan moddalar bir-biriga qarama-qarshi xossaga ega bo’lgandagina sodir bo’ladi, degan fikrni esga oladi. Masalan, kislota xossasiga ega bo’lgan moddalar ishqorlar yordamida cho’ktiriladi. Boyl boshqa holatlarda ham cho’kma hosil bo’lishini ta’minladi. Masalan, kumush nitrat kislotali muhitga ega bo’lsada, shoh arog’i tarkibidagi xlorid kislota bilan cho’kma hosil qiladi. Nitrat kislotada eritilgan Ag dengiz suvi tarkibidagi NaCl yordamida ham AgCl cho’kmasi hosil qiladi.

Boyl ba’zi moddalarning sistematik analizini ham tajribalar yordamida asoslab berdi. Oldin u mish’yakning mineral suvdagi suyultirilgan eritmasini tayyorladi. Eritma qo’shilgan ammiak oq cho’kma beradi, kaliy karbonat zich oqish cho’kma hosil qilsa, sulfat kislota cho’kma hosil qilmaydi. Bundan Boyl mish’yak kislotali muhitda cho’kmaydi degan xulosaga keladi.

Namunaning boshqa qismiga u bir necha tomchi fialka ekstrakti qo’shadi, bunda eritma yashil tusga kiradi, bu esa mineral suvning ishqoriy muhitga ega ekanligidan dalolat berar edi. Eritmaning keyingi qismiga vodorod sulfid (eritma) ta’sir ettirganda ishqoriy muhit bo’lgani uchun eritmadan cho’kma tushmaydi. Keyin eritmaning qolgan qismiga sulemaning (HgCl2) to’yingan eritmasi qo’shganda oq cho’kma (ishqoriy eritmaga xos bo’lgan) hosil bo’ldi. Bunda olim sulema eritmasi mishyak uchun yaxshi reagent ekan degan xulosaga keldi.

Boyl bir qancha analitik reaksiyalarning sezgirligini tadqiq etdi. Bundan tashqari u areometrni qayta ishlab, moddalarning solishtirma og’irligini aniqlash uchun qo’llaniladigan gidrostatik tarozi yaratdi.

7. Mavzuni mustahkamlash uchun savollar:
1. R. Boylning analitik kimyoga asos solishi.

2. R. Boylning hayoti va faoliyati.

3. Birinchi analitik reaksiyalar.

4. Sistematik kimyoviy analizning boshlanishi.

5. R. Boylning moddalarning kislota–asos xossalarini aniqlash usuli.

8. Adabiyotlar:
1. Сабадвари Ф., Робинсон A. История аналитической химии. Пер.с англ.-M.: Мир, 1984. -304 с.

2. Азимов А. Краткая история химии: Развитие идей и представлений в химии. Пер. с англ. -M.: Мир, 1983. -187 с.

XVIII ASRDA ANALITIK KIMYO SOHASIDA PAYDO BO’LGAN 
YANGI ILMIY YO’NALISHLAR

1. Mavzu rejasi: Flogiston nazariyalarining paydo bo’lishi va analitik kimyo rivojlanishiga ta’siri. Eritmalarda bo’ladigan reaksiya jarayonlari va undan metallarni guruhlab ajratishning kashf etilishi. Sistematik analizning asoslanishi. Gazlar analizi va qonunlarining yuzaga kelishi. Analizning ho’l usuli. Mikrokristalloskopik analiz.

2. Tayanch iboralar: Flogiston nazariyasi, T. Bergman, minerallar analitik kimyosi, alkimyoga qarshi kurash, kavsharlovchi nay, A. Lavuaz’e, F.K. Axard, J. Myon’e, Berselius ishlari, Margraf, Vinterl, K. Sheele, J. Bleklarning shu davrdagi kashfiyotlari. Kavendish, Rezerfordlarning analitik kimyoga oid ishlari.

3. Maqsadi: Talabalarni XVIII asrda analitik kimyo sohasida paydo bo’lgan yangi ilmiy yo’nalishlar, yaratilgan kashfiyotlar bilan tanishtirish.

4. Dars o’tish vositalari: Ko’rgazmali qurollar (sxema, rasmlar), kitoblar.

5. Dars o’tish usuli: Hamkorlikda o’qish usuli bo’yicha dars tashkil qilinadi.

6. Darsning mazmuni:

XVIII asr kimyo tarixiga “flogiston davri” nomi bilan kirdi. Bu davrda Yevropada mayda manufakturalarning paydo bo’lishi va tez rivojlanishi natijasida ishlab chiqarish jarayonida ko’plab muammolar paydo bo’la boshladi va ularni asosan, analitik usullar yordamida yechish mumkin bo’lib qoldi. Buning oqibatida analitik kimyo tez rivojlana boshladi. Ayniqsa, metallar olish, aniqlash muammolari birinchi darajali vazifa bo’ldi. Temir ishlab chiqarishda hali pista ko’mir ishlatilar, bu esa juda kam edi. 1709 yilda Ibrohim Darbi pista ko’mir o’rniga tosh ko’mir ishlatishni tavsiya qildi. Bu usulda olingan temir mo’rt bo’lib, sababini bilish uchun aniq analiz zarur bo’lib qoldi. Bu muammoni hal qilish esa 100 yillikning ikkinchi yarmiga kelib Torberi Bergmanga nasib qildi. U temirning turli namunalari tarkibidagi uglerodni aniqlab, mo’rtlikka sabab uglerod ekanligini aniqladi. Temir namunasi tarkibidagi fosfor ham uni mo’rt bo’lishiga yordam berishini kashf etdi.

Shu davrda boy konlarga ega bo’lgan Shvetsiyada analitik kimyo sohasida katta yutuqlarga erishdilar va minerallar analitik kimyosi yuzaga kelib, XIX asrning 30-yillarigacha metallurgiya analizlari markaziga aylanib qoldi.

Flogiston davrida ilmiy jamiyatlar va fanlar akademiyalarining o’zaro va ishlab chiqaruvchilar bilan aloqalari kuchaya bordi. Doimiy nashr etiladigan adabiyotlar va jurnallar paydo bo’lib, olimlarning yangi ishlari yoritilib bordi. Birinchi bunday jurnallar “Olimlar jurnali” (Journal des Svants) Parij akademiyasi tomonidan, “Falsafiy ishlar” (Philosofical Transactions) jurnali Londonning qirollik jamiyati tomonidan nashr etila boshladi.

Marburg universiteti (Germaniya) Pari Botanika bog’i qoshida maxsus yo’nalishdagi ilmiy kafedra va institutlar tashkil etildi.

Flogiston nazariyasining mohiyati – barcha moddalar yonuvchan va yonmaydigan  qismlardan tuzilgan. Yonadigan qismi flogiston deyiladi. Modda yondirilganda flogiston uchib ketadi. Ob’ekt tarkibida flogiston qancha ko’p bo’lsa u shuncha tez yonadi. Metallar yondirilganda flogiston yo’qolib, tuproqsimon modda qoladi. Bu reaksiya quyidagi tenglama bilan ifodalanadi: 

Metall – flogiston → metal  qoldig’i

Ko’mir bilan metallni qaytarish esa:

Metall qoldig’i+flogiston→metall

tarzida ifodalanadi.
Bu nazariya kimyoning asosiy nazariyasi bo’lib, alkimyoviy qarashlarni bartaraf etdi. Lekin metall yondirilganda uning massasi ortadi, degan fikrda qoldilar. Flogiston nazariyotchilari kimyo rivojiga to’sqinlik qilib, nima uchun metallar birikmaga aylanadi  va nima uchun metall oksidlari metall hosil qiladi degan savolga javob bera olmadilar. Bu davrdagi barcha olimlar o’zlarining natijalarini flogiston nazariyasi nuqtai nazaridan qarab baholadilar. Barcha kimyoviy adabiyotlar ham flogiston nazariyasi tilidan yozildi. Masalan, tuzlarning hosil bo’lishi va erishi jarayoni flogistonni qabul qilishi va flogistondan ozod bo’lishi tarzida tushuntirildi. Yangi moddalarga flogiston ma’nosi qo’shilib, kislorodni “deflogistonlangan havo”, azotni “flogistonlovchi havo”, sulfit kislotani “deflogistonlangan sulfat kislota”, qizil qon tuzini “flogistonlovchi ishqor” deb atay boshladilar. Kimyoviy analiz rivojlanishida kavsharlovchi nayning kashf etilishi muhim voqeya bo’ldi. Uning yordamida XVIII asrda ko’pchilik minerallarning sifat tarkibi aniqlanib, ko’plab yangi elementlar ochildi. Kavsharlovchi nay ingichka naychadan iborat bo’lib, uning yordamida alangaga havo puflash mumkin. Undan asosan shisha sanoatida va oltin bilan ishlovchilar sohasida foydalanib kelganlar. Kislorod puflashni birinchi bo’lib 1779 yilda F.K. Axard, keyinchalik esa 1782 yilda A. Lavuaz’e va J. Myone qo’lladilar. XVIII asrning eng yirik analitik olimi T. Bergman 1779 yilda “Kavsharlovchi nay haqida” kitobini e’lon qilib, unda ushbu nayning qo’llanilishi ma’lum bo’lgan barcha ma’lumotlarni keltirdi. Bu analiz usuli kam vaqt, juda kam miqdorda namuna talab qiladi va amaliyotchiga pechning zaruriyati yo’q deb baholadi. Birinchilardan bo’lib sifat tahlili bilan miqdor tahlili orasidagi farqni belgiladi. Kavsharlovchi nayning ommalashishiga ma’lum darajada Berseliusning “Kavsharlovchi nayning amaliy kimyo va mineralogiyada qo’llanilishi” kitobi ham turtki bo’ldi.

XIX asrning ikkinchi yarmiga kelib kimyoviy analiz bu naydan kamdan kam foydalana boshladilar, chunki bu vaqtda analizning mukammalroq ko`rinishi, analizning ho`l usuli va ancha aniqlik va ob’ektivlikka ega bo`lgan analiz usuli emission spektroskopiya kashf etildi.
XVIII asr kimyosining yana bir e`tiborli tomoni eritmalarda bo`ladigan reaksiya jarayonlarini o`rganishga bo`lgan qiziqishdir. Bu sohada K. Neymanning shogirdi Berlindagi tibbiyot jarrohligi institutining professori Marggrafning kimyoning turli sohalari va metallurgiyadagi ishlari salmoqli bo`ldi. Marggraf (1709-1782) yopiq tizimda haydash usulini yaratib, uni ruxni ekstraksiyalashda va qand lavlagidan shakar ajratishda qo`lladi.

Bertolle Klod Lyu (1748-1822) ammiak (1785), botqoq gazi (1786), sianid kislota (1786) va vodorod sul’fidi (1788) kabilarning tarkibini aniqladi. Xlorid, xlorat kislotalarni va bertolle tuzini (1786), kumush nitridni (1788) kashf etdi. Lavuaz’e bilan birgalikda 1789 yilda “Annales de chimie” jurnaliga asos soldi.

Prust Jozef Lyu (1754-1826) asosan anorganik moddalarning kimyoviy analizi bilan shug`ullangan u birinchi bo`lib metall gidroksidlari haqidagi tasavurlarini fanga kiritdi va 1800 yilda “gidrat” terminini taklif etdi. 1799 yilda mis oksidi mavjudligini aniqladi. 1797-1809 yillarda ko`pgina metall oksidlarining, xloridlarning va sulfidlarning tarkibini tadqiq qilib, birikmalar tarkibining doimiyligi qonunini kashf etdi.

1782 yilda angliyalik D. Vudvord berlin lazurini olish usulini kashf etdi va Maggraf undan ishqoriy yer metallari tuzlaridagi temirni aniqlash uchun foydalandi. Bunda temir ko`k rangli cho`kma hosil qildi. Shu usul bilan Marggraf temirni ohakli suvdan, flyuoritdan, odamning bosh suyagidan va hokazolardan aniqlab ko`rsatdi.

Marggraf birinchi bo`lib fosfor kislotasini oldi va uning turli metallarga ta`sirini tadqiq qildi, hamda qator metallar tuzlari eritmalari bilan reaksiyalarni o`rgandi.

Fransuz kimyogari va fizigi Reno Anri Viktor (1810-1878) 1838 yilda fotokimyoviy polimerlanish hodisasini ochdi. Xinin va sinxoninlarning element tarkibini aniqladi  (1838). Tioefirlarni tadqiq qildi va 1839 yilda mono va tetraxlormetangacha bo`lgan metanning xlorli hosilalarini oldi. 1836-1837 yillarda sul’fat angidridning organik moddalarga ta`sirini o`rgangan. 1846 yilda elektr uchquni ta’sirida azot va vodorod birikib ammiak hosil bo`lishini aniqladi.

Ispan kimyogari Eluyar Fausto de (1755-1833) polimetall ma`danlarning analizi bilan shug`ullangan. Metallar amalgamatsiyasining nazariy asoslarini yaratadi. Akasi X.X Eluyar bilan birgalikda 1783 yilda volframit mineralidan volfram angidridini ajratdi va uni uglerod bilan qaytarib, birinchi bo`lib volfram metalini oldi.

Lovis Toviy Yegorovichning (1757-1804) tadqiqotlari kimyoning turli sohalariga bag`ishlangan. U tuzlarning analizida xususiy kristallik modifikassiyalardan foydalanishni taklif etdi. Buning uchun turli moddalarning 288 ta modelini tayyorladi va ularni kimyoviy belgilari bo`yicha tasnifladi. 1796 yilda suvsiz dietil efir va etil spirtini tayyorladi va etil spirtini Ba, Sr va Ca tuzlarini ajratishda qo`lladi.

Vinterl kimyoviy usul yordamida vino kislotasi ta`siridan foydalanib natriy va kaliyni bir-biridan ajratdi. Bundan kaliy erimaydigan tuz hosil qiladi. Ushbu kislota yordamida kalsiyni magniydan ajratish mumkin bo`ldi. Vinterl magniyni temirdan ajratishda temir segnet tuzi holida eritmada ushlanib qolishidan va magniyni gidroksid holida cho`ktirish usulini qo`lladi.

K.V. Sheele bir qancha organik kislotalarni sintez qilib, shulardan oksalat kislatani kalsiyni aniqlashda reagent sifatida foydalanadi.

Marggraf  birinchi  bo`lib mikroskopni o`zining analitik ishlarida qo`lladi. U mikroskop ostida kuzatib, shakarqamishdan, lavlagidan ajratilgan shakar bir xil tarkibli ekanligini aniqlandi. Mikroskop yordamida o`sha paytlarda kam ma`lum bo`lgan platina rudalari tarkibini analiz qildi.

Marggraf ishlarining analitik kimyodagi ahamiyati beqiyos bo`lib, u juda ko`plab yangi usullarni va tajribaviy ma`lumotlarni kiritdiki, bu bilan Marggraf o`sha davrning yirik analitik olimi sifatida tan olindi.

Analitik kimyoga ko`pgina yangiliklar kiritgan olimlardan biri Jozef Blekdir. Jozef Blek 1728 yilda Bordo shahrida badavlat shotland vino savdogari oilasida tug`ildi. U sakkizinchi farzand edi. 12 yoshida maktabga boradi, keyinchalik Glazgo universitetida  tibbiyotni o`rgandi va ma`lumot olishni Edinburgda davom ettiradi. “Oq ohak haqida” doktorlik dissertatsiyasi himoyasidan keyin Glazgo universiteti professori bo`ldi. U oq magneziya, magniy karbonat va ohak turlicha moddalar ekanligini ko`rsatdi. Ikkovi ham kislota ta`sirida gaz ajratib chiqarsada ularning kristallari shakli bo`yicha bir-biridan farq qiladi. Blek moddalar kuydirilganda undan havo (karbonat angidiridi) chiqib ketadi va shuning uchun massasi kamayadi va shu qism kislota bilan muddatli reaksiyaga kirishdi, deya ta`kidlaydi. Kislota ajratgan “havo gazi” ni ohak va ishqoriy metallarning gidroksidlari yutadi va ishqorligi yo`qolib, ohaktosh hosil bo`lishini isbot qiladi. Ohaktosh qizdirilganda undan “bog`langan gaz” chiqib ketadi va uning massasi hosil bo`lgan ishqorni neytrallash uchun sarf qilingan kislota miqdoriga teng miqdorda kamayadi deydi. Blek o`z tajribalari (gazlar bilan bog`liq bo`lgan) bilan gazlar analizining boshlanishiga turtki bo`ldi.

Qadimdan yerdan havoga qo`shiluvchi gazlar, konlarda mavjud bo`lgan shaxta gazlari, ularning yoqish yoki undan nafas olish mumkin emasligi va hokazo ma`lumotlar ma`lum.

 Ya.B. van Gelmont kimyoga birinchi bo`lib “gaz” tushunchasini kiritdi. U karbonat angridridni (o`rmon gazi) pista ko`mirni yoqqanda, karbonatlarni kislota bilan ishlagan va achish, bijg`ish jarayonlarida hosil bo`lishini sezdi, lekin oltingugurtni yoqishda, kumushni nitrat kislotada erishda ajralgan bug`ni ham “o`rmon gazi” deb atab xatoga yo`l qo`ydi.

1643 yilda E. Torrichelli havo massaga ega ekanligini aniqladi. R. Boyl esa havoning hajmi bilan uning bosimi orasidagi nisbatni aniqladi va yonish uchun havo zarur ekanligini ispotladi. U vodorodni sulfat kislotaga temir bo`lakchalari ta`siridan foydalanib ajratish va saqlash usullarini ham kashf etdi.

G. Kavendish, J. Pristli va K.V. Sheelelar bir-biridan bexabar holda bir xil kashfiyotlar qildilar va gazlar analiziga katta hissa qo`shdilar. Ularning ishlari yangi kimyoviy nazariyaning asosini tashkil etsada flogiston nazariyalariga bog`lanib qoldilar va o`zlarining kashfiyotlaridan to`g`ri xulosalar chiqara olmadilar.

Bunga A. Lavuaz’e erishdi va o`zining antiflogiston nazariyasini ana shu uch olim ishlari asosida isbotladi. Shunda ham Kavendish, Pristli va Sheelelar Lavuaz’ening qarashlarini tan olmadilar va o`z qarashlarini o`zgartirmadilar. Bunga sabab, ularning uchovi ham kimyogar bo`lmaganligi bo`lishi mumkin. Sheele farmasevt, Pristli o`lkashunos, Kavendish boy-badavlat, o`qimishli inson bo`lgan.

Genri Kavendish (1731-1810) qirollik oilasiga yaqin qarindosh bo`lgan aristokrat oilasida tug`ilgan. U Kembrij universitetini bitirgach asosan, tabiiy fanlar, ayniqsa, astronomiya va kimyo bilan shug`ullangan. U oilasiz bo`lib, o`zining katta kutubxonasiga ega bo`lgan.

Kavendish vodorodning birinchi kashfiyotchisi sifatida ma`lum. U birinchi bo`lib gazlarning zichligini oddiy usulda o`chadi. Bunda yopiq idishni gaz pufakchalari bilan to`ldirib, tarozida o`lchashdan foydalandi. Havoning zichligini 1 ga teng deb qabul qilib, karbonat angidiridniki 1,57, vodorodniki 0,09 ekanligini aniqladi.

Kavendish havoni qizigan ko`mir ustidan o`tkazgandan keyin, uni kaliy gidroksid eritmasi orqali o`tkazilsa, havoning yengil, unga o`xshash, lekin yonishga yordam bermaydigan gaz hosil bo`lishini aniqlanadi. U ushbu havoni “flogistonlovchi” deb atadi. Daniyel Rezerford esa bu gazning azot ekanligini aniqladi va uning kashfiyotchisiga aylandi. Bundan tashqari Kavendish azot ikki oksidini ham kashf etdi va u havo kislorodida yonib azot (IV) oksidiga aylanishi va hosil bo`lgan gaz suvda eritilganda nitrat kislota hosil qilishini aniqlanadi. U havodagi kislorodning miqdori 20,84 % ni tashkil etishini ham isbotladi. 

Kavendish havo va vodorod aralashmasidan elektr uchquni ta’sirida suv hosil bo`lishini aniqladi va suvni tabiatning birlamchi elementi emasligini ko`rsatdi.

Jozef Pristli (1733-1804) kambag`al oilada tug`ilib, erta yetim bo`lib qoladi. Mustaqil o`qib, tayyorlanib kollejga o`qishga kiradi va 9 tilda bemalol muloqot qilish baxtiga muyassar bo`ladi. U kotiblikdan tortib, kambag`al qishloq machiti xodimigacha bo`lgan ishlar bilan tirikchilik qiladi.

1767 yilda “Elektr tarixi” (“The History of Electr city”) kitobini nashr qildirgach, Pristlini Londondagi qirollik jamiyatiga a’zo qilib saylaydilar. 1770-1780 yillarda “Turli havo gazlari ustida kuzatish va tajribalar” deb nomlangan olti tomlik ishlarni e’lon qiladi.

Pristli simob oksidi, selitralardan yopiq idishni quyosh nuridan linza yordamidan foydalanib qizdirib kislorod olish usulini kashf etdi. Bundan tashqari vodorod xlorid, ammiak, azot oksidi kabi gazlarni, ularning xossalarini ham aniqladi.

Shved mineralogi va kimyogari Gan Yuxan Gotlib (1745-1818) shvetsiyaning ko`plab minerallarini kimyoviy analiz qildi. Payvandlovchi nayni birinchi marta kimyoviy analizda qo`lladi. Sheele bilan birgalikda pirolyuzit mineralini tadqiq qilish chog`ida 1744 yilda marganetsni kashf qildi va metall holida ajratib, birikmalarining xossalarini ham o`rgandi. I.Ya. Berselius bilan hamkorlikda 1817 yilda selenning ochilishida ishtirok etdi.

Karl Vilgelm Sheele (1742-1786) 15 yoshidan dorixonachiga shogird tushib, kimyoga qiziqib bo`sh paytlarida turli tajribalar o`tkazar edi. 33 yoshida Sheele o`zining tajriba natijalari haqida xulosalarini jurnallarda e`lon qila boshlaydi. Shu paytdan uni Shvetsiya qirollik fanlari akademiyasiga qabul qiladilar. Lekin u umrining oxirigacha dorixonachi bo`lib o`tadi. U ko`plab organik kislotalarni kashf qilib, ulardan Shavel (oksalat) kislotani kalsiyni aniqlash uchun reagent sifatida tavsiya etadi. U molibden, volfram, marganes, bariy kabi elementlarni ham kashfiyotchisidir.

XVII asrda analitik kimyo yo`nalishida ko`plab alohida-alohida ishlar amalga oshirilgan bo`lsada, ular alohida bir ma`lumotnoma yoki analitik kimyo bo`yicha qo`llanma-darslikka yig`ilmagan edi. Bu sohaga birinchilardan bo`lib Torbern Bergman qo`l urdi va bu darslik olimning kundalik kuzatishlari, analitik kimyoda qo`llanilgan jarayonlarning sistematik sharhi kabilarni o`z ichiga oladi.

Torbern Bergman 1735 yilda Shvetsiyada tug`uldi. U otasining qiziqishi bilan Upsal universitetining huquqshunoslik fakultetida o`qisada, tabiiy va tibbiyot fanlariga qiziqadi. 
1761-1767 yilgacha tibbiyot va matematika bilan shug`illanadi. 1767 yilda kimyo kafedrasiga bo`sh joyga ishga o`tadi. U ayniqsa, analitik kimyo sohasida mehnat qilib, 16 yillik faoliyatidagi ishlari 5 tomlik asarni tashkil etdi. Bergman o`zining birinchi kitobi “Suvning analizi haqida” (“De Analysis Aquarum”) da suvning analizini ikki usulda alohida namunalarni reagent yordamida tekshirish va suv bug`latilgandan keyin qolgan mahsulotlarni fraksion kristallizatsiyalash bilan bajarilganini batafsil yozadi. U bir qancha reagentlar va ularning xususiyatlarini o`rgandi va aniqladi. Lakmus, ishqoriy flogistikat (qizil qon tuzi), kuporos yog`I (sulfat kislota), qand kislotasi (oksalat kislotasi), uchuvchan ishqor (ammoniy gudroksid), sovun va spirtni analitik reagent sifatida kashf qildi va aniq maqsadlarda qo`lladi. Suvning analizida u avvalo uchuvchan qismlarni yo`qotdi. Erigan gazlar qaynash natijasida chiqib ketadi. Karbonat angidridni suvga ohakli suv qo`shib yutdirdi. Vodorod sulfidini hididan yoki lakmus eritmasining qizarishi yordamida aniqladi. Undan keyin Bergman suv tarkibidagi geterogen qismlarni aniqlash, cho`kma holida ajratish uchun reagent va eritmalar tanladi. To`liq tarkib o`rganilgach cho`kma kristallarining shaklini, eruvchanligi va foiz tarkibini tekshiradi.

Bergman 1780 yilda “Minerallarni o`rganishning ho`l usuli haqida” (“De Minerarum Docimasia Humida”) asarida minerallarni kimyoviy analiz qilishning ho`l usuli qulay ekanligi va ko`p vaqt talab qilsada aniq, ishonarli natijalar olish mumkinligini yozadi. Cho`ktirish, dekantatsiya, yuvish, filtrlash, quritish va nihoyat tortish jarayonlarining zarurligini tushuntiradi.

Bundan tashqari, ma`lum rudalar tarkibidagi oltin, kumush, platina, simob, qo`rg`oshin, mis, temir, qalay, vismut, nikel, mishyak, kobalt, rux, surma va marganetsni aniqlash usullarini yozib qoldirgan.

Vengriyalik Myuller fon Reyxenshteyn (1740-1825) ning asosiy ishlari ham minerallarning analiziga bag`ishlangan. 1782 yilda yangi elimentni ochdi va uni M.G. Klaprot 1798 yilda tellur deb atadi. 1778 yilda Tirolda yangi turmalin mineralini topdi va uning xossalarini o`rgandi.

Tennant Smitson (1761-1785) 1796 yilda qimmatli tajribani amalga oshirdi: olmosni yoqib, ajralib chiqqan karbonat angidridning miqdoriga qarab, uning faqat ugleroddan iborat ekanligini aniqladi. 1804 yilda iridiy va osmiyni ochdi.

“Metallarni cho`ktirish haqida” (“De praecipitatis Metallicis”) nomli maqolasida Bergman metallarni qanday erituvchilarda eritish, ularni qanday cho`ktirish va bundan qanday cho`kmalar hosil bo`lishi haqida fikr yuritadi.

Qayd etilgan ishlardan ko`rinadiki T. Bergman analitik kimyo rivojiga ulkan hissa qo`shgan olimdir.

7. Mavzuni mustahkamlash uchun savollar:
1. «Flogiston» tushunchasi va nazariyasi.

2.  Minerallar analizining boshlanishi.

3.  Kavsharlovchi nay va yangi elementlarning kashf etilishi. 

4.  Marggrafning muhim kashfiyotlari.

5.  K. Sheelening analiz va sintez sohasidagi ishlari.
6 . J. Blekning yangi analiz usullarini kashf etishi. 

7.  Gazlar va gazlar analizining ochilishi.
8. Kimyoviy analizning ho`l usulini yaratilishi.
9. Cho`kmalarning analizda qo`llanilishi.
10. Kavendishning  analitik tajribalari.
11. T. Bergmanning analiz sohasidagi ishlari.
8. Adabiyotlar:
1. Сабадвари Ф., Робинсон A. История аналитической химии. Пер.с англ.-M.: Мир, 1984. -304 с.

2. Internet ma’lumotlari.

3. Ю.И. Соловъёв. История химии: Развитие химии с древнейщих времен до конца XIX века. Пособие для учитилей. –M.: Просвещение, 1983. -368 с.

SIFAT ANALIZINING TARIXIY BOSQICHLARI
1. Mavzu rejasi: Erimada va suyuqlanmada sifat analizi usullari. Sulfidlarni  ajratish va organik eritmalarning analizda qo`llanilishi. Nobel Bernxardning ishlari.
2. Tayanch iboralar: Sifat analizi, Marggraf, R. Boyl, Gey Lyussaklarning ishlari. Sifatiy reagentlar, Frezenius tasnifi, organik reagentlarning analizda qo`llanilishi, L. Chugaev, P. Griss, L. Iloshvaylarning ishlari.

3. Maqsadi: Talabalarni sifat analizining tarixiy bosqichlari bilan tanishtirish.

4. Dars o’tish vositalari: Kitoblar, komp’yuter, suratlar, gazeta materiallari.

5. Dars o’tish usuli: Dars bahs-munozara usulida tashkil etiladi.

6. Darsning mazmuni:

Suvli eritmalarda o`tkaziladigan asosiy sifat reaksiyalarining ko`pchiligi 1800 yilgacha yaratilgan. Bunga ko`pincha suvning analizi sabab bo`lgan. Minerallarni analiz qilishda shakliga qarab baho berganlar. 

O`sha paytlarda suyuqlantirib analiz qilish usulidan keng foydalandilar. Marggraf ishqoriy metallarni karbonatlari bilan, Klaprot ishqorlar bilan, Berselius ftorid kislotasi bilan va Genrix Roze birinchi bo`lib kaliy bisul’fat bilan suyuqlantirish usullaridan foydalandilar.

R. Boyl vodorod sul’fidni suvdagi qo`rqoshin va qalayni aniqlashda qo`lladi va keyinchalik bu reagent ko`p yillar qo`llanilmadi. 1722 yilda F. Gofman vodorod sulfidni ishqoriy  metallar sul’fatlariga kislota ta`sir ettirib olish mumkinligini yozadi.

Gey-Lyussak birinchi bo`lib temir sulfidga kislota ta`sir ettirib, vodorod sulfid olish usullini kashf etdi. U ushbu reagentning samaradorligi eritmaning muhitiga bog`liqligini sezdi. Agar kislotali muhitda ba`zi metallar cho`kmasa, u holda unga kaliy karbonat qo`shish zarurligini aniqlagan. Gey-Lyussak eritmalarning bufer ta`siri haqidagi tushunchaga ham turtki berdi.

Nemis olimi Shtromeyer Fridrix (1776-1835) asosan minerallarning kimyoviy analizi bilan shug`illangan. 1817 yilda kadmiyni va 1926 yilda E. Poland bilan hamkorlikda borazolni kashf etdi.

Fransiyalik Robike Per Jan (1780-1840) ham organik moddalar analizi sohasida faoliyat yuritgan. 1806 yilda Voklen bilan birgalikda asparaginni, 1821 yilda P.J. Pelte, J.V. Kavantu va F.F. Rungelarga bog`liq bo`lmagan holda kofeinni aniqladi. Nashadan narkotik (1817) va 1832 yilda kodeinni ajratdi. 1807 yilda uglerod disul’fidni va bariylarni tozalashni tadqiq etdi.

Yodning kraxmal bilan reaksiyasidan ko`k rang hosil bo`lishini birinchi bo`lib 1815 yilda F. Shtromeyer tomonidan o`rganildi. 25 yil o`tgach esa yod hajmiy yodometrik analizda  qo`llanila boshlandi.

Fransuz kimyogari Tenar Lyu Jak (1777-1857) 1818 yilda vodorod peroksidini kashf etdi va uni toza holda oldi u shu yil natriy amidini ham ochdi. 1813 yilda temir, mis, kumush, oltin va platina ta’sirida ammiakning termik parchalanishi bo`yicha ko`plab tajribalarni amalga oshirdi.

Xatchett Charlz (1765-1847) (Massachusets shtati, AQSH) 1801 yilda noma’lum metall oksidini topadi va uni Kolumbiy deb ataydi. G. Roze analiz natijasida 1844 yilda bu metallning xossalari tantalga o`xshash ekanligini aniqlaydi va niobiy deb nomlaydi. 1804 yillarda Xatchett piritlarni tadqiq qilib, ularning magnit xossalari tabiatini aniqlashga harakat qildi.

Gize Ivan Ivanovich (yoki Iogann Emmanuil Ferdinand) (1781-1821) kimyogar dorishunos bo`lib, Ukrainaning suvi havzalari va mineral suvlarining fizik-kimyoviy tadqiqotlari bilan shug`illangan. Bundan tashqari meteoritlarning kimyoviy analizi bilan shug`illanib kelgan.

Bromni 1826 yilda A.J. Balar kashf etdi. U dengiz o`tlaridan yodni aniqlash uchun unga xlorli suv ta`sir ettirganida yod-kraxmalning ko`k qavati ustida och sariq qavat hosil bo`ladi. Uni haydab ajratganda qizil rangli suyuqlik ajraldi va bu moddani brom deb atadi.

Reyts Ferdinand Fridrix (1778-1852) kimyogar-tabib bo`lib, Peterburg Fanlar akademiyasining muxbir a`zosi bo`lgan. Uning asosiy ishlari tibbiy mineral suvlarning va o`simlik ekstraktining analizi va elektrokimyoga bag’ishlangan. Xlorning dizenfeksiyalovchi xususiyatini ko`rsatib bergan. 1807 yilda kataforez (elektroforez) hodisasini ochganligini e`lon qildi. 

Bu davrga kelib sifatiy reagentlarning ham asosiy qismi ma`lum bo`lib, analitik reaksiyalarni ma`lum bir tizimga keltirish va shu asosda analiz sxemalari tuzish zarurati paydo bo`ldi. Ushbu yo`nalishdagi birinchi qadamni Genrix Roze qo`yib, 1829 yilda “Analitik kimyo bo`yicha qo`llanma” sini Germaniyada chop ettirdi.

Berlin universiteti professori Roze Genrix (1795-1864) sifat analizining vodorod sul’fidli usulini va tortma analizning qator usullarini yaratdi. Pentaxlorid surmani ochdi. 

Genrix Roze (1795-1864) kimyogarlar oilasidan bo`lib, bobosi Valentin Roze Marggrafning assistenti va Klaprotning shogirdi, otasi Genrix Roze katta Klaprotning talabasi, akasi Gustaf kimyogar edilar. O`qishni Berlinda tugatgan G. Roze ikki yil Stokgolmda Berselius qo`lida ishlaydi. 1823 yilda Berlin universitetida kimyo bo`yicha professor, akasi Gustaf esa mineralogiya bo`yicha professor etib tayinlanadilar. Genrix Roze niobiyni kashf etadi.

Roze hozirgi kungacha saqlanib qolgan analizning umumiy sxemasini ishlab chiqdi. Alohida elementlar reaksiyalarini yozib, sistematik analiz sxemasini ham keltiradi.

Nemis kimyogari va fizigi Magnus Genrix Gustaf (1802-1870) minerallarning analizi bilan shug`ullanib boshlagan. 1818 yilda platina ammiakat (magnus tuzi) ni ajratib oldi.

K.R. Frezenius Rozening analiz sxemasi kamchiliklarini to`1dirib ”Sifatiy kimyoviy analiz bo`yicha qo`llanma” kitobini yozdi. U analitik reaksiyalarga qarab kationlarni guruhlarga bo`lib, kationlarning analiz sxemasini tuzdi.

Karl Remigius Frezenius 1818 yilda Frankfurt-na Maynda tug`ulgan. U Bonn universitetini bitirgach, 1841 yildan Gissen universitetida leksiyalar o`qiydi va Libix boshchiligida ilmiy ishlar olib boradi. 1845 yilda Visbadendagi qishloq xo`jalik instituti professori bo`ladi. Frezenius uyida shaxsiy laboratoriya tashkil qilib, shaxsiy jurnalini ham chop ettirdi. U metall va oksidlarni 6 guruhga ajratadi:

· 1-guruh- Kaliy, natriy, ammoniy;

· 2- guruh-Bariy, stronsianit, ohak, magneziy;

· 3- guruh-Glinozem va xrom oksidi;

· 4- guruh-Rux, marganets, kobalt, nikel, temir oksidlari;

· 5- guruh-Kumush, simob, qo`rg`oshin, vismut, mis, kadmiy va simob (I) oksidlari

· 6- guruh-Oltin, platina, surma, qalay (II), mishyak (III), qalay (IV) va mishyak (V) oksidlari. 

Bu analiz sxemasi ham hozirgi analiz sxemasiga juda mos keladi. Reagentlar miqdorini ham Frezenius hozirgi paytdagi holatda belgilab berdi. U sifat analizi bo`yicha talabalar kamida 100 ta analiz o`tkazishi zarur, aks holda bu fan bo`yicha yetarli bilim olmagan hisoblanadi, deb baholaydi.

1862 yilda Frezenius “Analitik kimyo jurnali” (Zeit Schrist Fur Analytische Chemie), yani analitik kimyoga bag`ishlangan birinchi nashrni tashkil qildi. Undan keyinroq 1875 yilda Londonda “Analitik” (“The Analyst”) jurnali ham chop etila boshlandi.

Mikroanaliz bilan shug`ullanib boshlangach Frezeniusning sifat analiziga o`zgartirishlar kiritishga to`g`ri keladi.

Organik reagentlarni analitik kimyoda qo`llash 1905 yilda A.A. Chugayev dimetilglioksimdan reagent sifatida foydalanib boshlagandan keyin boshlandi.

Lev Aleksandrovich Chugayev (1873-1922) N.D. Zelinskiyning (1861-1951) shogirdi bo`lib, Moskva oliy texnika bilim yurti (1907-yildan) va 1908 yildan Peterburg universiteti professori, platina va boshqa qimmatbaho metallar tadqiqoti institutining asoschisi va birinchi direktori sifatida, analitik kimyoga organik reagentlarni keng qo’llanilishiga asos solgan olim sifatida tanilgandir.

Nemis kimyogari va dorishunosi Mor Karl Fridrix (1806-1879) ning asosiy tadqiqotlari analitik kimyoga bag`ishlangan. O`zining hajmiy aniliz bo`yicha yozgan   “Analitik kimyo usullari” darsligida titrimetrik analiz usullarining ko`pchiligini tartib bilan nazariy asoslagan. Hozirgi tushunchadagi eritmaning normalligi to`g`risida tushunchalar bergan. Kumushni aniqlashning yangi usulini yaratib, uni Mor usuli deb atadi. Standart eritmalar tayyorlash uchun 1852 yilda ikkilamchi ammoniy sul’fatni, ikki valentli temirni (Mor tuzi) va oksalat kislotani boshlang`ich moddalar sifatida tavsiya etdi. 1873 yilda filtr qog`izi va shisha plastinkalarda bajariladigan tomchi reaksiyalarini taklif etdi. 1853 yilda titrimetrik o`lchash texnikasini (byuretka, qisqich, pipetka, tarozilarning konstruksiyalarini ishlab chiqdi) takomillashtirgan.

Fransuz kimyogari Furkrua Antuan Fransuaning (1755-1809) ishlari kimyoviy birikmalarning tasnifi va sistematikasiga bag’ishlagan. 

A.L. Lavuaz’ye, K.L. Bertolle va L.B. Giton de Mareolar bilan hamkorlikda 1786-1787 yillarda yangi kimyoviy nomenklaturani yaratdi. Kimyoda antiflogiston nazariyalarining tarqalishiga hamkorlik qildi. 1799 yilda A.N. Voklen bilan birgalikda mochevinaning kimyoviy tabiatini asosladi.

Ingliz olimi Tari Tomas Eduard (1845-1925) vanadiy, ftoridlar va fosfor oksidlarini o`rgangan. Moddalarning molekulyar massalalari va zichliklari orasidagi o`zaro nisbatlarni aniqlashga harakat qilgan. Ko`pchilik elementlarning atom massalarini aniqladi (1908). Pivo tarkibidagi mishyakni aniqlash, keramik glazurdan qo`rg`oshinni yo`qotish kabi ko`plab tadqiqotlar o`tkazgan.

Birinchi xususiy reagent sifatida Griss-Iloshvayning nitrit-ionlar bilan qizil rang hosil qiladigan α-naftilamin va sul’fanil kislotasi reaktivini qayd etib o`tish kerak. Bu reaksiya 1879 yilda P. Griss tomonidan nitrit kislota tuzlarini sul’fat kislota yordamida identifikatsiyalash uchun tavsiya etildi. Bu variantda reaksiyaning sezgirligi yetarli darajada emas edi. 1889 yilda Layosh Iloshvay bu tizimini mukammal o`rganib, reaksiyani sirka kislota ishtirokida olib borishni qulay deb hisobladi. Bundan tashqari ushbu reaksiyani nitrat kislota tuzlarini ham rux bilan qaytargandan so`ng aniqlash uchun taklif etdi.

Peter Griss 1829 yilda Germaniyada tug`uldi va Myunxen universitetini tugatdi. 1865 yildan anilin bo’yoqlar fabrikasida ishlay boshlaydi. 1858 yilda diazotirlash reaksiyalari asoslarini yaratadi va do`sti A.V. Gofmanning taklifi bilan Londonga ko`chib, ilmiy tadqiqot ishlari bilan shug`ullanadi. 

Layosh Iloshvay 1851 yilda Deche (Vengriya) da tug`ulgan. U Budapesht universitetida farmakologiya va falsafa fanlari bo`yicha fan doktori ilmiy darajasini oladi. Shu orada ikki yillik malaka oshirishga jo’natiladi va Iloshvay bu vaqtda R. Bunzen, A. Bayer va M. Bertlolar bilan birga ishlaydi. Malaka oshirishdan qaytgach Budapesht texnika universitetining umumiy kimyo kafedrasi professorligini oladi va 1934 yilgacha shu yerda ishlaydi. 1936 yilda Iloshvay vafot etadi.

Difenilamin ham nitritlarni aniqlash uchun qo`llanib kelingan. Sulfat kislota ishtirokida ko`k rang paydo bo`lishini birinchi bo`lib A.V. Gofman aniqlaydi. Lekin bu reaksiya tanlab ta`sir etuvchi emas edi.

Alekseev Vladimir Fyodorovich (1852-1919) suyuqliklarning o`zaro eruvchanliklarini aniqlash usulini asoslab nazariya yaratdi va unga asosan molekulalar eritmada agrigerlangan holatda bo`ladi. Bunday qarashlar sirt tarangligi nazariyasini yaratishda muhim rol o`ynaydi. 1886 yilda toshko`mir, torf va tuproqni sinashning analitik va kolorimetrik usullarini yaratadi.

Tomchi mikroanalizi ilmiy maktabining asoschisi Avstriyalik analitik Fraygl Fris (1891-1971) ning asosiy ishlari tomchi mikrokimyoviy analiz usulini takomillashtirishga qaratilgan. U sul’fid ammiakli guruh metallari tuzlarining eritmalari uchun qog`ozdagi tomchi reaksiyalar analiz usulini qo`llashda zarur bo`lgan moddalarning minimal miqdorini aniqlash bo`yicha 1917-1922 yillarda ko`plab tadqiqodlar olib bordi. Sifatiy aniqlashlar uchun difenilning hosilalarini mikrokimyoviy maqsadlarda qo’llashni taklif etdi; fosfor kislotasini aniqlash uchun  benzidin, tomchi va rangli reaksiyalar kabi usullarni taklif etdi.
Hozirgi vaqtda sifat analizi uchun qo`llanilayotgan organik reagentlar juda ko`p bo`lsada, ularning ichida xususiylik  tabiatiga ega bo’lganlari kam.

Shu davrlarda kimyo va analitik kimyo sohasida Nobel Bernxard (21.X.1833-10 XII.1896) ko`plab ishlarni amalga oshirdi. Nobel shved muxandis-kimyogari bo`lib, kashfiyotchi, sanoatchi hamdir va u Stokgolmdagi shved qirollik akademiyasini a`zosi bo`lgan. 1843-1850 yillarda ota-onalari bilan Peterburgda yashagan. 1850 yildan Germaniya, Fransiya, Ispaniya va Amerikada (AQSH) kimyoni o`rganib boshlagan. 1853 yilda Rossiyaga qaytib kelib, otasiga tegishli qurolsozlik bilan shug`ullanuvchi “Nobel” firmasida ishlay boshladi. 1865 yildan boshlab firma dunyoda birinchi nitroglitsirin ishlab chiqaruvchi zavodga aylantirildi va A.B. Nobel uning direktori vazifasini egalladi. Keyinchalik u ko`pgina mamlakatlardagi dinamit ishlab chiqaruvchi korxonaga egalik qildi va ularni tashkilotchisiga aylandi, hayotining so`ngi yillarida o`zining San-Remodagi (Italiya) laboratoriyasida ishladi.

Nobelning kashfiyotlari portlovchi moddalar ishlab chiqarish bilan bog`liq. U portlovchi modda dinamitni (nitrogliserin, qizilgur (adsorbent)) kashf etdi va Shvetsiya, Angliya va AQSH da patentlandi (1869-1887 yilda tutunsiz porox – ballistitni (nitroglitserinning) piroksilin (nitrosellyuloza) va kamfora bilan aralashamasi) yaratdi. Bundan tashqari elektrokimyo, optika va biologiya sohalarida ham tadqiqotlar olib bordi.

Ma`lumki shved ixtirochisi va sanoatchisi Emmanuel Nobel (Alfredning otasi) 1842-1859 yillarda Peterburgda yashagan. Mexanika zavodi qurib ishga tushurgan. 1853-1856 yillardagi Qrim urushi davrida rus armiyasini o`z korxonasida tayyorlangan minalar bilan ta`minlab turgan.

Alfred Nobel 355 ta ixtironing sohibiga aylangan. U 1871 yilda otasi va akasi Robert bilan hamkorlikda Bokuda neft sanoati korxonasi quradi. Keyinchalik u aksiyadorlik korxonasi darajasiga ko`taradi. Sulola vakillari XIX asr oxirlarida va XX asr boshlarida neft mahsulotlarini izlab topish, qayta ishlash va texnalogik jihatdan ta`minlash bilan tinimsiz shug`ullanadilar. Dunyoning barcha qatlamlaridagi 25 mamlakatda 90 ta kompaniya va alohida korxona, laboratoriyalar barpo etdilar. Oktyabr to`ntarishidan so`ng 1918 yilda Rossiyadan Shvetsiyaga ketib qoldilar.

Alfred Nobel o`z vasiyatiga ko`ra, vafotidan keyin qolgan sarmoya asosida Nobel fondi (33 mln shved kroni) tashkil etildi.

Unga har yili tushadigan daromad beshga bo`linib, bir qismi fizika, kimyo, biologiya, fiziologiya, tibbiyot, iqtisod sohalaridagi kashfiyotlar, badiiy asarlar, xalqaro do`stlikni va tinchlikni mustahkamlash yo`lidagi ulkan faoliyat uchun Nobel mukofoti sifatida ajratiladigan bo`ldi.

Hozir Moskva, Sankt-Peterburg, O`zbekiston davlatlari arxivlarida saqlanayotgan manbalarga qaraganda Alfred Nobel XIX asrning 90 yillarida Markaziy Osiyoda neft borligi to`g`risida tarqalgan xabarlarni sinchkovlik bilan kuzatib borgan. Maxsus vakillarini bir necha bor Farg`ona vodiysiga xizmat safariga yuborgan. O`zi ham shaxsiy mablag` hisobiga maxsus poyezdda O`rta Osiyoga va Farg`onaga kelgan. Shu asno Chimyonda va Vannovskaya Temir yo`l stansiyasida bo`lgan.

Oltiariqdagi neftni qayta ishlovchi dastlabki zavodga asos solgan. Unga zarur mablag` ajratgan. A. Nobelga korxona qurish, poyezdda temir quvurlar yuborish, ularni joylashtirish, neft chimyondan Oltiariqgacha quvurlar orqali oqib keladigan joylarni aniqlash, buning uchun yer ajratib berishga oid huquqiy hujjatlar oktyabr to`ntarishidan so`ng Sankt-Peterburg va Moskva arxixlariga olib ketilgan.

A. Nobelning Farg`onaga kelib, Chimyondagi neft bulog`iga, unga sarmoya ajratib bergani to`g`risidagi ma`lumotlar Shvetsiya Nobellar to`g`risida chop etilgan kitoblarda uning o`zi yozib qoldirgan esdaliklarda ham uchraydi. Biroq ular hozirga qadar hech joyda e`lon qilinmagan.

7. Mavzuni  mustahkamlash  uchun  savollar:
1. Eritma va suyuqlanmada kimyoviy sifat analizi.

2. Vodorod sulfidli analizga asos solinishi.

3. Yodometrik hajmiy analizga turtki bo`lgan ishlar.

4. Sifatiy reagentlarning yaratilishi tarixi.

5. Sistemetik analizning boshlanishi.

6. Frezeniusning metall va metall oksidlari tasnifi.

7. Organik reagentlarning kimyoviy analizda qo`llanilish tarixi.

8. A. Nobelning tarjimai holidan nimalarni bilasiz?

9. A. Nobel qaysi mamlakatlarda bo`lgan?

10. A. Nobelning kimyoga oid ishlari.

11. Nobel mukofoti qaysi fanlardagi kashfiyotlar uchun beriladi?

12. A. Nobel bizning yurtimizda bo`lganmi?

8. Adabiyotlar:

MIQDORIY ANALIZNING PAYDO BO`LISH TARIXI
1. Mavzu rejasi: Analitik kimyo tarixida miqdoriy analiz usullarining o’rni. Modda massasining saqlanish qonuni, tortma analiz, eritma solishtirma og’irligini o’lchash usullarining yaratilishi. Yangi moddalarni aniqlash usullarining paydo bo’lishi. Elektrokimyoviy dualizm nazariyalari.

2. Tayanch iboralar: Miqdoriy analiz; A. Lavuaze, N. Lameri, A. Marggraf, Bergman, F. Vensel, J. Blek, G. Kavendishlarning miqdoriy analizga oid ishlari, M. Lomonosovning hissasi, Kirvan, Klaprot kashfiyotlari. Bersellius haqida ma’lumotlar, elektrokimyoviy dualizm nazariyasi, atom og’irliklari va analiz aniqligi haqida ta’limotlar.

3. Maqsadi: Talabalarni miqdoriy analiz usullarining paydo bo’lish tarixi, elektrokimtoviy dualism nazariyalarining yuzaga kelishi kabi tarixiy jarayonlar bilan tanishtirish.

4. Dars o’tish vositalari: Kitoblar, suratlar, tarqatma materialga oid matnlar.

5. Dars o’tish usuli: Dars hamkorlikda o’qish usulida tashkil etiladi.

6. Darsning mazmuni:

A. Lavuaz’e yashagan davrni miqdoriy analiz kimyosi asri deb atash mumkin. Modda massasining saqlanish qonuni, J. Dal’tonning atomistik nazariyasi, butun olam tortishish qonuni kabi ko’plab yangiliklar kimyo fanlari rivojlanishiga ham katta hissa qo’shdi.

Fransuz kimyogari N. Lameri (1645-1715) birinchi bo’lib analizning miqdoriy natijalarini o’z ishlarida yoritdi. U bilan zamondosh bo’lgan Y. Kunkel ham ko’plab miqdoriy tajribalarni amalga oshirdi. 

A. Marggraf kumushni alangada murakkab sinashdan ko’ra uni kumush xlorid holida eritmadan cho’ktirib, miqdoriy aniqlash qulayligini birinchilardan bo’lib e’tirof etdi. Cho’ktirish, cho’kmani yuvish, quritish va tortish sharoitlarini tanladi.

Bergman o’z ishlarida juda ko’p kristall tuzlarning (suvdagi eritmalaridan  cho’ktirilgan) miqdoriy tarkibini keltiradi. Lekin aniqlash usullari va tortish natijalari to’g’risida hech bir ma’lumot e’lon qilmaydi. “Metallarni cho’ktirish haqida” gi ishida Bergman bir qator cho’ktiruvchilar uchun 100 og’irlik qism toza metallga ekvivalent bo’lgan cho’kma qismiga mos sonlar yozilgan jadvalni keltiradi. Olingan natijalarning ko’pchiligi xato natijalar bo’lsada, olimlarning obro’yi kuchli bo’lgani uchun ko’p vaqtlargacha to’gri deb baholanib kelindi.

1977 yilda Karl Fridrix Vensel (1740-1793) “Moyillik haqida ta’limot” (“Lehre  von der Verwandeschaft”) kitobida turli tipdagi 200 dan ortiq tuzlarning tarkibini aniqlashda o’tkazilgan mukammal analiz natijalari keltirilgan. Uning natijalari Bergmanning natijalaridan keskin farq qilgani uchun keskin tanqidga uchradi. Vensel olamdan o’tgach Berselius uning natijalarini tekshirib ko’rib, aniqlashning to’griligiga qoyil qolgan edi.   

J. Blek, G. Kavendish va boshqa olimlar ham gazlar analizi sohasida bir qancha juda aniq miqdoriy aniqlashlar o’tkazdilar. Ular havoning miqdoriy tarkibini va ko’pchilik gazlarning zichligini, hamda karbonat tuzlaridan ajraladigan karbonat angidrid gazi miqdorini yuqori aniqlik bilan topdilar. 

XVIII asr o’rtalariga kelib miqdoriy aniqlashlar keng qo’llanilsada, ularni bajarish usullari Lavuaz’ye davridagina birmuncha mukammallashtirila boshlandi.

Rus olimi, Peterburg Fanlar akademiyasining akademigi Lomonosov Mixail Vasilyevich (1711-1765) Arxangelsk viloyatidagi Denisovka qishlog’ida 1711 yil tug’ilgan. 1731-1735 yilarda Moskvadagi Latin-Yunon-Slovyan akademiyasida o’qigan. 1735 yili  Peterburgdagi akademik universitetga yuboriladi. 1736-1741 yillarda o’qishni davom ettiradi.

Lomonosov M.V. ga 1745 yilda Peterburg Fanlar akademiyasi professori unvoni beriladi. Uning tadqiqotlari  matematika, fizika, kimyo, yer haqidagi fanlar, astronomiya  va boshqalarga bag’ishlangan. 1748 yilgacha fizikaviy tadqiqotlarga, 1748-1757 yillarda esa u o’z ishlarida asosan, kimyoning nazariy va amaliy muammolariga e’tiborni qaratdi. Tortishning aniq usullarini yaratib, hajmiy analizni miqdoriy analizda qo’lladi. Yopiq idishlarda metallarni yoqib, 1756 yilda ularning massasi o’zgarmasligini aniqladi. Gazlarning kengayish koeffitsientini aniqladi. Tuzlarning turli temperaturalardagi eruvchanligini o’rgandi. Elektr tokining tuzlar eritmalariga ta’sirini o’rgandi. Tuzlar eritilayotganda temperaturaning pasayishini va eritma sovish nuqtasining kamayishini toza erituvchiga nisbatan tadqiq qildi. Turli o’lchov vositalari yaratdi; viskozimetr, vakuum ostida filtrlash asbobi, qattiqlikni o’lchaydigan asbob, gaz barometri, pirometr, moddalarni yuqori va past bosimda tadqiq qiladigan qozonxona, yetarli aniqlikka ega bo’lgan aniq darajalangan termometrlarni yaratdi. Lomonosov M.V. farforni kashf etdi.   Ionlar, tuzlar kabilarning analizi bilan shugullangan.

1940 yilda Moskva davlat universitetiga Lomonosov nomi berildi.

Lomonosov Lavuaz’edan oldin materiya massasining doimiyligini tajribalar asosida isbotlagan edi. U Boylning qo’rg’oshin qizdirilganda massasi ortadi, degan fikrini tekshirib ko’rib, tashqaridan havoning ta’siri bo’lmasa uning massasi doimiy bo’lishi kerakligini uqtiradi. Havo zarrachasi metallga birikkanligi uchun massa oshishini isbotlaydi.

Undan 20 yil keyin Lavuaz’e avvalgi tajribalarini takrorlab, yangi kimyoviy tus berdi va natijada yonish nazariyasi bunyodga keldi.

Antuan Loran Lavuaz’e (1743-1794) buyuk kimyogar olimlardan biridir. U juda badavlat bo’lib, tamaki va porox fabrikalarining direktori bo’lgan. Lavuaz’e 25 yoshida akedemik qilib saylangan va antiflogiston maktabini boshqargan. U o’z zamondoshlarining ko’plab tajribalarini takrorladi. Uni o’tkazilgan tajribalar emas, undan chiqarilgan to’g’ri xulosalar mashhur qildi. U birinchi bo’lib element bilan birikma orasidagi farqni tushuntirdi va metallar kislotada eriganda bo’ladigan hodisani asosladi.

Modda massasining saqlanish qonunini u 1789 yilda Lomonosovdan ancha keyin asosladi. Lavuaz’e bijg’ish natijasida spirt hosil bo’lishi va gaz ajralishi jarayonini kuzatib, qonun e’lon qilishni, ya’ni modda reaksiyagacha va undan keyin doimiy qoladi, faqat o’zgarish va transformatsiya bo’ladi, xolos deya ta’kidlaydi.

U stexiometriya masalalariga e’tibor berib, reaksiyaga kirishayotgan va reaksiya natijasida olingan moddalarning miqdorlari orasidagi nisbatni algebraik tenglamalar bilan ifodalash mumkin va agar bu tenglamada biror a’zo yetishmasa va noma’lum bo’lsa, uni hisoblab topish mumkinligini yozadi. Lekin bu ideyani davom ettirmaydi. Shunday bo’lsada, Lavuaz’e flogiston nazariyalariga qarshi qat’iy kurash olib borgan olim sifatida kimyo tarixida qoldi.

1790-1810 yillarda mineralogiyaning tez rivojlanishi analiz usullari va minerallar tarkibi haqidagi foydali bilimlarning to’planishiga olib keldi. Bu vaqt ichida ko’plab minerallar va tabiiy tuzlarning miqdoriy tarkibi yetarli aniqlik darajasida o’rganildi. Ikki kimyogar R. Kirvan va M.G. Klaprot o’sha davr analiz usullarini mukammal asoslab berdilar.

Richard Kirvan  1733 yilda Kloxballimor (Irlandiya) da tug’ildi. Hayotining ko’p qismi juda qiyinchiklarga burkangan holda o’tadi. Kirvan London qirollik jamiyatiga a’zo qilinib, 1782 yilda Kopli medali bilan taqdirlanadi va Irlandiya qurollik akademiyasiga prezidentlikka saylanadi. 1812 yilda vafot etadi. 

Kirvanning ishlarida yangiliklar kam bo’lsada, olgan natijalari juda aniq. Uning “Mineral suv tahlilidan ocherklar” nomli asari 1799 yilda Londonda e’lon qilinadi. Kitobning ikkinchi qismida turli moddalar tasnifi berilib, har birining aniqlash usullari ham yozilgan. Kirvan tuzlarning suvdagi umumiy miqdorini eritmaning solishtirma og’irligini o’lchash orqali aniqlaydigan oddiy usulini taklif etdi. U analizga sistematik yondashish zarurligi haqida yozadi. O’z zamonasida Kirvan analitik sifatida keng tanildi va butun Yevropada uning ishlarini tan oldilar. Shu davrda Kirvandan ham ko’ra chet ellarga tanilgan olim Klaprotning ishlariga e’tibor kuchliroq edi.

Martin Genrix Klaprot (1743-1817) 15 yoshida dorixonada yordamchi bo’lib, keyinchalik 1771 yilda Valentin Rozening Berlindagi dorixonasiga ishga kiradi. Bir oydan keyin Roze olamdan o’tadi. Uning bolalari tarbiyasi va dorixona Rozening ishonch hati yordamida Klaprotga o’tadi. 1780 yilda u Marggrafning jiyaniga uylanadi va o’zining shaxsiy analitik laboratoriyasiga ega bo’ladi. 1809 yilda Berlin universitetining birinchi kimyogar professori bo’ladi.

Klaprot nemis olimlaridan birinchi bo’lib Lavuaz’ening antiflogiston nazariyasini tan oladi. U uch yangi element – uran, sirkoniy va seriyni kashf etdi. Bundan tashqari oldindan ma’lum bo’lgan titan, stronsiy, tellurlarning xossalarini tadqiq qildi. Bura, fosfat kislotalari ustida ham sinovlar o’tkazdi.

Klaprot birinchi bo’lib ishqorlarni suyuqlantirish uchun kumush tigelni qo’lladi. U birinchi bo’lib cho’kmani doimiy og’irlikka kelguncha kuydirish va quritish to’g’risida xulosaga keldi. Klaprot analizda yuqori harorat zarur bo’lgan hollarda Berlin farfor fabrikasi pechlaridan foydalandi.

Lavuaz’ye ishlarining davomchilaridan biri Berseliusdir. Yens Yakob Barselius 1779 yilda Veversundda (Shvetsiya) o’qituvchi oilasida tug’ildi. 4 yoshida otasi, 8 yoshida onasi vafot etadi va u o’gay ota qo’lida qoladi. O’gay otasi uylangach amakisinikida yashaydi va ular ham uni xo’rlashadi va 1793 yilda Linchyopingdagi ikkinchi darajali maktabga yuboradilar. Ta’til paytlarida qishloq joylarida repititorlik bilan shug’illandi. 1796 yilda maktabni bitirib, universitetning tibbiyot fakultetiga qabul qilinadi. Bu yerda u ko’proq kimyo fanlariga qiziqa boshlaydi. Berseliusning birinchi maqolasi kurortlar hududidagi mineral suv analiziga bag’ishlangan. 

1800 yil o’qishni tugatgach Stokgol’mdagi tibbiyot jarrohlik institutiga shtatsiz assistent lavozimiga o’tadi. O’zining mablag’ini su’niy mineral suv ishlab chiqarish fabrikasi (xo’jayin V. Xizinger) qurilishiga tikadi. Berselius Xizenger bilan birgalikda eritmaga tushirilgan elektrodlarda sodir bo’ladigan hodisalarni kuzatadi. Yonuvchan moddalar, ishqorlar manfiy qutbga, kislorod, kislotalar, oksidlanish mahsulotlari musbat qutbga tortilishini aniqladi. Bundan ular tuzlar metall oksidiga va kislota angidridiga parchalanadi, degan xulosaga keldilar.

Dala shpatini analiz qilib, Berselius Xizinger bilan seriy oksidini aniqladi. Lekin u bu yangilik haqida jurnalga ma’lumot yuborgan paytda Klaprotning seriy oksidini kashf etganligi haqidagi xabarni chop etgan edi. 

Keyin  u Verner bilan birga sirka kislota ishlab chiqarish fabrikasiga asos soladi. Lekin Verner Berseliusni aldaydi va  Rossiyaga qochib ketadi. Berselius bo’ynidagi qarzlarni to’lash uchun o’n yil qiyinchilik bilan mehnat qiladi.

1807 yilda Berseliusni tibbiyot–jarrohlik instituti professori etib sayladilar. 1808 yilda uning “Kimyo darsligi” kitobining birinchi qismi nashr qilinadi. Uni shu yili Shvetsiya qirollik akademiyasiga a’zolikka saylaydilar.

U 1812 yil Angliyaga safar qiladi va u yerda G. Devi, D. Uat, U. Vollaston kabi yirik olimlar bilan tanishib, ko’plab ishlarini chop ettiradi. Bu ishlarning ko’pchiligi atom massalarini aniqlashga bag’ishlangan edi. 1818 yilda Berselius dvoryanlikni oladi va Evropa bo’ylab sayohat qiladi va u J.L. Gey-Lyussak, K.L. Bertolle, P.A. Dyulong, A.M. Amper, M.E. Shyovrellar bilan tanishadi. 1820 yilda Shvetsiya qirolligi fanlar akademiyasi kotibligiga saylandi. Berselius fanga juda berilgan bo’lib, 56 yoshida do’stining 25 yoshli qiziga uylanadi. Bunga qarshi qirol uning baron unvonini bekor qiladi. Umrining oxirgi yillari kasallanib, oyoqlari shol bo’lib qoladi va 1848 yil 7 avgustda kitobga engashgan holda vafot etadi.

Berseliusning asosiy nazariyalaridan biri elektrokimyoviy dualizm bo’lib, bu nazariya faqat Arrenius ishlaridagina qayta jonlandi. Bunga binoan, har qanday modda ikki qarama-qarshi zaryadlangan qismdan iborat. Masalan, natriy sulfat tuzi sulfat kislota va ishqordan iborat va ularni elektromanfiy va elektromusbat qutblarga ajratish mumkin. Berselius elektrokimyo va mineralogiyaga oid ham kitoblar yozdi. Berseliusdan ta’lim olgan E. Mitcherlix, K.R. Mosander, Genrix va Gustav Roze, F. Vyoler, G. Magnus kabilar taniqli kimyogarlar hisoblanadi.

1814 yilda Berselius atom og’irligining birinchi jadvalini e’lon qildi. Atom og’irliklarini E. Mitcherlixning bir xil sondagi atomlar tutgan moddalarning kristall panjaralari bir xil bo’lishidan va P.L. Dyulong, A.T. Ptilarning atom og’irlik va solishtirma issiqlik sig’imi har bir metall uchun doimiy qiymatdir, deya ta’kidlovchi ikki kashfiyot qoidalarini hisobga oldi. Solishtirish uchun standart sifatida kislorod va vodorodning atom og’irliklarini tanladi. Unga asosan ko’pchilik elementlarning atom og’irliklari hozirgi, bizga ma’lum bo’lgan qiymatlariga mos kelmaydi.

Berselius “Kimyo darsligi” kitobining 10-tomida laboratoriya ashyolari, qurilmalari, idishlari va tayyorlash jarayonlari to’g’risidagi xulosalarni va amaliy ish uslublarini yoritadi. Analitik aniqlashlarning aniqligi haqida Berselius: agar to’liq analiz o’tkazilgan bo’lsa xato qiymati 1-1,5 % bo’lishi, agar 2-3 ta qism aniqlangan bo’lsa xatoning qiymati 0,5 % dan oshmasligi zarurligini izohlaydi. Miqdoriy analizda avval foydalanib kelingandek 5-10 g (Klaprot usuli) emas, 1g olish bilan chegaralanishni tavsiya etadi.

Ruminiyalik Spaku Geogre (1883–1955) tarkibida ammiak alkinaminlar va pirokatexin bo’lgan magniy tuzlarining kompleks birikmalarini o’rgangan. 1922 yillarda analizning yangi gravimetrik usullari to’g’risidagi maqolalarini e’lon qildi va bu usulda bevosita vakuum ostida quritilgan cho’kmalarni tortib ko’rish mumkin. Alohida moddalarni ekstraksiyalash usullarini yaratdi.

Furno Ernst (1872–1949) vismutni ajratish va miqdoriy analiz qilish usullarini taklif etdi. Mishyak birikmalarining stereokimyosini tadqiq etdi.

Brensted Yoxannes Nikolaus (1879–1947) ning analitik kimyo tarixida o’rni bor. 1929 yilda kislota va asoslar to’g’risidagi proton nazariyasini yaratdi. Unga ko’ra kislotalar proton donori va asoslar esa akseptori bo’ladi. Kislota va asoslarning kuchlari va ularning katalitik faolligi orasidagi miqdoriy nisbatlarni aniqladi. Kislota–asosli kataliz nazariyasini rivojlantirdi.

Alfred Verner (1886–1919) kompleks birikmalar kimyosining asoschisi bo’lib, analitik kimyoga kislota–asos nazariyalari sohasidagi ishlari bilan katta hissa qo’shdi. 1907 yilda o’zining kislota–asoslar to’g’risidagi yangi nazariyasini yaratib, unga asosan kislotalar suvning gidroksid ionlarini biriktirib olib, vodorod ionlarining konsentratsiyasini oshiradi, asoslar esa vodorod ionlarini biriktiradi. Bu  nazariya Y.N. Brenstedning kislota–asoslar to’g’risidagi katalitik nazariyalarining paydo bo’lishiga turtki bo’ldi.

Belgiyalik Stas Jan Serve (1813 – 1891) 1860 yilda atom massasining birligi qilib kislorod atomi massasining 1/16 qismini qabul qilishni taklif etdi. Dyuma bilan birgalikda uglerodning atom massasi 12 ga tengligini aniqladi. Stas tomonidan aniqlangan atom massalari qiymatlari XIX asrning oxirigacha to’g’ri deb hisoblanib kelingan.

Jenevalik Jan Sharl Galissar de Marinyak (1817–1894) 29 ta elementlarning atom massalarini aniqladi (1842–1883). Kislorodni elektr yoyi orqali o’tkazilganda ozon hosil bo’lishini va u erkin holda mavjud bo’la olishini ko’rsatdi. 1866 yilda niobiy va tantallarni ajratish usulini tanladi. 1878 yilda itterbiy elementini ochdi. Ftorli silikatlarni ftorli qalay saqlovchi silikatlar bilan izomorfizmi hodisasini tadqiq qildi.

Vengriyalik Tan Karoy (1834-1908) 1865 yilda ammoniy xlorid bug’i zichligini aniqlash jarayonida uning termik dissotsilanishini aniqladi. Oltingurt bug’ining uglerod oksidi bilan ta’siridan foydalanib 1867 yilda uglerodning oltingugurtli oksidini oldi.

Skladovskaya–Kyuri Mariya (1867–1934) radioaktivlik to’g’risidagi ta’limotning asoschilaridan biri hisoblanadi. 1898 yilda uranning radioaktivligi uning atomi xossasi, degan xulosaga keladi. 1898 yilda Kyuri bilan hamkorlikda poloniy va radiy elementlarini ochdi va birinchilardan bo’lib “radioaktivlik” terminini qo’lladi. G. Shmidtdan bexabar toriyning radioaktivligini ochdi. 1902 yilda P. Kyuri bilan birgalikda 0.1 g radiy tuzini oldi va uning atom massasini aniqladi. Radioaktiv o’lchovlar uchun miqdoriy analiz asoslarini yaratdi. Qator radioelementlarning parchalanish doimiysini aniqladi. A.L. Deber bilan birgalikda 1910 yilda metall holdagi radiyni oldi. Ular 1911 yilda radiy uchun birinchi etalonni tayyorlashdi. 1903 yilda P. Kyuri bilan birga fizika bo’yicha, 1911 yilda kimyo bo’yicha  Nobel mukofoti oldi.

Richard Teodor Uilyam (1868–1928) kimyoviy elementlarning atom massalarini aniqlash bilan shug’ullangan. Original asbob va maxsus uslublar yaratib, yuqori aniqlik bilan 1888–1923 yillarda 25 elementning atom massasini aniqladi va boshqa olimlar yo’l qo’ygan ba’zi xatolarni tuzatdi. 1914 yilda T. Lembert bilan hamkorlikda turli uranli minerallar tarkibidagi radiogen qo’rg’oshinni aniqladi va qo’rg’oshinning izotoplari mavjudligini isbotladi. 1905 yilda L. Genderson va G.Forbeslar bilan birgalikda adiabatik kalorimetrni ilmiy amaliyotga kiritdi va uning yordamida ko’pgina termokimyoviy konstantalarni (metallarning kislotalarda erish issiqligi, asoslar, tuzlar va kislotalarning solishtirma issiqlik sig’imlari, neytrallanish issiqligi) aniqlagan. 1914 yilda unga Nobel mukofoti taqdim etildi.

Stepanov Nikolay Ivanovich (1879–1938) Kurnakov bilan birgalikda magniy–qalay va magniy–qo’rg’oshin tizimlarini o’rgandi. 1909 yilda intermetall birikmalarning issiqlikdan kengayish koeffitsiyenti shu toza metallarnikiga teng yoki juda yaqin bo’lishini aniqlaydi. 1924 yilda kimyoviy birikmalar hosil bo’lishida tizimning xossalari uning tarkibiga bog’liqligini aniqlash usulini taklif etdi.

Spitsin Vladimir Ivanovich (1893–1923) 1917 yilda Rossiyada birinchi, jahon fanida birinchilardan bo’lib toriyning ba’zi birikmalari eruvchanligini aniqlash uchun izotop indikatorlar usulidan foydalangan. 1914–1916 yillarda Kuban va Qrimdagi mineral suvlar, loyqalarning radioaktivligini tadqiq etdi.

7.Mavzuni mustahkamlash uchun savollar:
1. Miqdoriy analizning boshlanish tarixi.

2. Tortma analizga asos solinishi.

3. Gazlar analizida miqdoriy o’lchashlar.

4. M. Lomonosovning miqdoriy analiz tarixidagi o’rni.

5. Minerallar analizida miqdoriy aniqlashlar.

6. M. Klaprot kashfiyotlarini sanab o’ting.

7. Berseliusning analitik kimyo sohasidagi kashfiyotlari.

8. Analitik aniqlashlarning to’g’riligi, aniqligi tushunchalari va namuna miqdori haqida ma’lumotlar.

9. F.Ernst, A. Verner, S.J. Servelarning XIX asrdagi analizga oid ishlari.

10. M. Kyuri va P. Kyurilarning analitik kimyo faniga qo’shgan hissalari.

TORTMA VA HAJMIY ANALIZ USULLARINING PAYDO BO’LISHI VA RIVOJLANISH TARIXI
1. Mavzu rejasi: Tortma tahlilning yuzaga kelishi. Fil’trlash texnikasining mukammallashuvi. Cho’ktirish va birgalashib cho’kish usullarining tortma analizdagi ahamiyati. Mikrotahlil usullarining paydo bo’lishi. Hajmiy analiz usullarining rivojlanish tarixi. Indikatorlarni analizda qo’llash. D.I. Mendeleyevning davriy qonuni va analitik kimyo. Analitik kimyo va davriy qonun.
2. Tayanch iboralar: Tortma analiz, hajmiy analiz, filtrlash, birinchi filtr qog’ozlar, tortish va tarozilar, cho’ktirish, mikroskopik analiz, tomchi analizi, ultramikroanaliz, titrimetriya, indikatorlar, titrlash usullarining yaratilishi, Frezenius, Dyuren, M. Il’inskiy, L. Vinkler,  K. Xonda, Sh. Dyuval, Marggraf, T. Lovis, T. Berens, I.P. Alimarin, I. Glauber, Lyuis, R. Kirvan, Gey-Lyussak, F. Mor, F. Kryuger, K. Fisher kabilarning ishlari, davriy qonun, davriy tizim, D.I. Mendeleyev, kation, anionlar tasnifi. 

3. Maqsadi: Talabalarni miqdoriy analiz usullaridan bo’lgan tortma va hajmiy analiz usullarining paydo bo’lishi va rivojlanish tarixi, D.I. Mendeleyevning analitik kimyo tarixidagi o’rni va xizmatlari bilan tanishtirish.
4. Dars o’tish vositalari: Kitoblar, ko’rgazmali vositalar, davriy tizimning turli ko’rinishlarini ifodalovchi jadvallar.

5. Dars o’tish usuli: Dars bahs-munozara usulida tashkil etiladi.

6. Darsning mazmuni:
Tortma analiz usuli - eng qadimgi miqdoriy analiz usullaridan bo’lib, bevosita tortishga asoslangandir. Bu analiz usuli rivojlanishning birinchi bosqichida metallarni element holiga keltirib aniqlagan bo’lsalar, keyinroq ularni kam eruvchan tuzlari, birikmalari holida cho’ktirib, metall miqdorini tajriba yo’li bilan  aniqlagan edilar. Stexiometrik nisbatlarni hisoblar uchun qo’llash yana ham qiyinroq amalga oshirildi. Tortma analiz XIX asrning birinchi yarmigacha miqdoriy usulning yagona ko’rinishi bo’lib keldi va faqat 1860 yilga kelib analitik kimyo amaliyotida hajmiy tahlil usullaridan foydalanib boshladilar. 

Tortma analiz usuli paydo bo’lgan davrdan shu bugungi kungacha bajarilish jarayonlari bo’yicha biror bir katta o’zgarish bo’lgan emas. Filtrlash  texnikasi hozirgi paytda ancha mukammallashgan.

1883 yilda Dyuren tomonidan “Shleyxer va Shul” firmasi zolsizlantirilgan filtr qog’ozi ishlab chiqara boshladi. Bu esa tortma analizni birmuncha yengillashtirdi va 1898 yildan boshlab kimyogar–analitiklar zol miqdori 0,1 mg dan kam bo’lgan filtr qog’ozlari ishlatishni boshladilar. 1878 yilda F. Guch ko’p marta foydalanishga mo’ljalangan mustahkam filtrlovchi tigel yasadi va 1920 yillarga kelib ularni Shotta va Iyene firmasi shishadan ishlab chiqara boshladi. 

Tortma analizga birinchi organik reagentni M. Ilinskiy va G. Knorre qo’llab, 1885 yilda nikel ishtirokida kobaltni alfa-nitrozo–betta–naftol yordamida aniqladilar. Olingan cho’kma (kislotali sharoitda) Roze tigelida vodorod yordamida kuydirilib, qolgan kobalt tarozida tortiladi. 

Kristallokimyo va kolloid kimyo rivojlanishi bilan analitiklar cho`kma hosil bo`lishi, birgalashib cho`kish, okklyuziya hodisasi haqida yangi ma`lumotlarga ega bo`lib, cho`kish jarayonining maqbul sharoitlarini tanlashga erishdilar.

Layosh Vinkler tortma analizda yuqori aniqlikka erishish yo`llarini ishlab chiqdi. U 1863 yilda Vengriyada tug`ilgan. Budapesht universitetida kafedraning bir bo`limiga rahbarlik qilib, 200 dan ortiq maqolalarida suvda erigan kislorod, brom, yod sonlarini, ammiakning borat kislotasida adsorbilanish darajasini, suvdagi xlor va yodni aniqlash usullarini yozib qoldirdi. U XX asr klassik analiz maktabining tipik vakili bo`lib qoldi va 1939 yilda vafot etdi.
Fransuz kimyogari Millon Ogyust Nikola Ejen (1812-1867) analitik kimyo tarixiga 1843 yilda dixlortrioksid, 1842 yilda xlorid kislotani ochgani uchun kiritilgan. U 1848 yilda mochevinani miqdoriy jihatdan nitrat kislota bilan ajratib, hosil bo`lgan karbonat angidridni aniqlash orqali baholash mumkinligini ko`rsatdi. 1849 yilda suyultirilgan nitrat kislotadagi simob nitrat eritmasini tarkibida tirozin bo`lgan oqsilni aniqlashda qo`lladi. Eritma sekin qizdirilganda oldin binafsha, keyin qizg`ish rang paydo bo`ladi. Reaktiv esa shundan keyin Millon reaktivi deb ataladigan bo’ldi. Cho`ktirishning mukammal usullarini yaratishda ham bir qancha ishlar qilingan. I.M. Koltgof, V. Negovan va V. Maryanovich kabi olimlar cho`ktirishni kuchli konsentrlangan eritmalarda olib borish kerak, deb hisoblasalar, F. Gan va R. Keymlar ularga qarshi, cho`ktirishni juda suyultirilgan eritmalrda olib borishni va bundan oson fil`trlanadigan kristall cho`kmalar hosil bo`lishini isbot qiladilar. 
Tortma analizda olingan cho`kma qizdirish, kuydirish paytida tortish masalasi ham ancha muammo bo`lgan edi. Eng birinchi kam aniqlik bilan tortadigan termotarozini K. Xonda yaratdi. Bu tarozining bir yelkasiga farfor tigel qo`yilib, pechga kiritiladi. Termotarozilarning yaratilishi bilan analitik kimyoning yangi usuli–termogravimetriya yuzaga keldi. Termogravimetriyaning asosiy prinsiplari Sh. Dyuval tomonidan ishlab chiqilgan va u bu usulni “avtomatik tortma analiz” deb atadi. 

Sifatiy mikrotahlilning asosiy maqsadi–moddaning juda kam miqdorda identifikatsiyalashdan iborat. Analiz mikro usul bilan amalga oshirilgan analitik kristallarning tuzilishini mikroskop yordamida tadqiq etadi. Buning uchun cho`ktirishda juda sezgir reaksiyalardan foydalaniladi. Mikroanalitik ajratish, bug`latish, filtrlash kabi jarayonlar ham makroanaliz texnikasidan farq qiladi.  

Antoni van Levenguk (1632-1723) yangi mikroskop yaratib, uning yordamida  bakteriya, spermatozoid va qon to`qimalarini aniqladi.

Marggraf mikroskop yordamida shakarqamish shakari bilan qand lavlagi shakari bir xil modda ekanligini aniqlagan edi.

Taviy Lovis (1757-1804) Peterburglik dorixonachi mikroskop yordamida xloridlar va boshqa tuzlarning kristallarini tadqiq qildi.

Fransua Raspay (1794-1878) mikroskopni fiziologik tadqiqoqlarda moddalarni aniqlashda qo`llashni tavsiya etadi.

 XIX asrning ikkinchi yarmidan mikroskopdan minerallarni o`rganishda keng foydalanila boshlanadi. Sorbi (1869) mikroskopni kavsharlovchi nay alangasidagi mahsulotni analiz qilishda foydalandi.

K. Xausxofer 1885 yilda bosilgan “Mikroskopik reaksiyalar” kitobida ma`lum bo`lgan barcha elementlarning xarakterli reaksiyalarini keltiradi. U juda kam miqdor namunani predmet shisha ustiga qo`yib, unga reagent ta`sir ettirib jun ip bilan aralashtiradi.

Teodor Berens (1842-1905) mikroskopik analizning turli operatsiyalarini tasniflab, ularni “Mikrokimyoviy analiz bo`yicha qo`llanma” sida yozdi. Unda 59 element kristallarining tasnifi berilgan.

Struve Genrux Vasilevich (1822-1908) 1853 yilda birinchi bo`lib, rus tilida miqdoriy analiz natijalarini hisoblash uchun jadval nashr qildirdi. 1853 yilda molibdenat ammoniyni sud-tibbiy tadqiqlarda mishyakni ochish uchun reagent sifatida qo`lladi.

Miqdoriy mikroanaliz rivojlanishida yuqori aniqlikka ega bo`lgan tarozilar ishlab chiqarish muhim o`ringa ega bo`lib qolaverdi. V. Nernst kvars ipli torzion mikrotarozi yaratdi. Unda bir necha santigramm moddani tortish mumkin bo`ldi. Lekin aniqligi uncha yuqori emas edi. Keyinroq Kulman ommabop mikrotarozi yasadi. Bu tarozi aniqligi ±0.001 mg ga yetdi.

Mikroanalizda  ikki muhim yo`nalish farqlanadi.

Birinchisi-katalitik analiz “katalizm” - tushunchasining muallifi Berselius bo`lib, u – katalizator kimyoviy reaksiyani tezlatib, o`zi qatnashmaydigan moddalar deb atadi (1836). A. Gyuyar, G. Vits va F. Osmondlar (1855) vanadiyni aniqlashda anilin va kaliy gipoxloritning katalitik reaksiya samarasidan foydalandilar. 50 yildan keyin esa yodid ionning seriy (IV) ioni bilan arsenit ion orasidagi reaksiyani tezlatib, indikator rangi o`zgarishining vaqti orqali miqdoriy analizni baholash mumkinligini E. Sendel va I. Koltgoflar ta’kidlaydi.

Mikrokimyoviy usulning ikkinchi yo`nalishi – tomchi analizdir. Bundan filtr qog`ozga eritma tomizilib, erigan moddalar kontsentrlanadi. Bu usul bilan juda kam miqdorda moddalarni ajratish mumkin. 1834 yilda F. Runge kaliy yodidning kraxmal bilan aralashmasi surtilgan filtr qog`ozda erkin xlorni aniqladi. G. Shiff esa 1859 yilda kumush karbonat yutdirilgan filtr qog`oz yordamida  siydik namunasidagi siydik kislotasini topdi. Filtr qog`ozda moddalarning turlicha taqsimlanish hodisasidan qog`oz xromatografiyasi usulida foydalanildi. F. Goppelsrederning 1910 yilda Drezdenda bosilgan “Kapillyar analiz” (Kapullar analyse) kitobida shular to`g`risida yoziladi.

Tananaev Nikolay Aleksandrovich (1878-1959) 1922-1932 yillarda gravimetrik ekspress analiz usulini, 1922 yilda tomchi usulini yaratgan. Cho`kmani reaktiv sifatida keng qo`llagan. U 1934 yilda “Analitik kimyo”, 1913 yilda “Hajmiy analiz”, 1931 yilda “Tortma analiz” kabi qo`llanmalarini nashr ettirgan.

Keyingi yillarda ultramikroanaliz sohasida katta yutuqlarga erishildi. Bu usul bilan 10-3-10-6 g va 10-3 ml dan kam miqdordagi namunani analiz qilish mumkin. XX asrning 30-yillarida A. Benedetti-Pixler bu sohada yangi mikromanipulyatorlar yaratdi. I.P. Alimarin va M.N. Petrikovlar (Алимарин И.П., Петриков М.Н. Неорганический ултрамикроанализ. –M.: Госхимиздат, 1960) esa bu usulni xromatografiya va elektroliz bilan qo`shib olib borib 10-8 10-10 g miqdordagi moddalarni analiz qilish usullarini yaratdilar.

Hajmiy yoki titrimetruk analizga XVIII asr o`rtalarida asos solindi va u tez, oddiy bajariladigan sifat analizi sifatida tan olindi. Bu davrda kimyo sanoatining asosiy mahsulotlari sulfat va xlorid kislotalar, soda va xlorli suvdan iborat edi. Ushbu mahsulotning kimyoviy tarkibi va sifat darajasini doimiy nazorat qilish uchun fabrikalar qoshida analitik laboratoriyalar tashkil bo`la boshladi. V. Lampadius o`zining analitik kimyo darsligida “kim natijalarni haftalab va oylab kutolmasa, analitik ishga qo`l urmasligi kerak” deb yozadi. Lekin sanoatga tez va aniq bajaradigan analiz usullari zarur edi. Bu esa hajmiy analizining rivojiga katta turtki bo`ldi.

I.P. Shlauberning (1685) kitoblaridan birida titrimetrik analiz elementlari bo`lgan usul haqida gap boradi. U toza selitra olish uchun potashga tomchilatib nitrat kislota qo`shib borishni va bu jarayon gaz ajralib chiqishi to`xtaguncha davom ettirilishini ta`kidlaydi.

E. Reanke–Madsenning kitobidagi ma`lumotlarga qaraganda hajmiy analizning tug`ilishini 1726 yil deb hisoblash kerak. Bu yil Klod Jozef Joffrua sirkaning kontsentratsiyasi haqidagi dissertatsiyasini Fransuz akademiyasida himoyaga tavsiya etadi. Bunda u kislotaning kuchini unga sarf bo`lgan potash miqdori orqali aniqlaydi va analitik maqsadlarga neytrallanishdan birinchi bo`lib foydalaniladi. U “standart eritma” sifatida qattiq kaliy karbonatdan va “indikator” sifatida gaz pufakchalari ajralishidan foydalanadi. Sirka kislotasining kuchini esa sarf bo`lgan “standart eritma” belgilaydi.

Undan keyin F. Venel 1750 yilda mineral suvning analizida standart eritma bilan birgalikda birinchi bo`lib, indikator sifatida binafsha ekstraktidan foydalandi.

Cho`ktirishga asoslangan titrlash usulini birinchi marta Houm qo`llagan. U suvning qattiqligini aniqlashda cho`kish tugaguncha “ishqoriy tuz” eritmasi qo`shib turdi. 

Lyuis (1767) potashni aniqlashda kislotali–asosli titrlash usulini qo`lladi. U 1708 yilda pivo pishiruvchi oilasida dunyoga keldi. Lyuis Oksford va Kembrij universitetlarini 1731 yilda tugatub, tibbiyot bakalavri darajasini oladi. U Londonda kimyogar–konsultant sifatida turli kimyoviy muammolar bilan shug`ullanadi va 1745 yilda London qirollik jamiyati a`zoligiga saylanadi. U 1781 yilda Kingston-na-Temzada vafot etadi.

1784 yilda R. Kirvan qizil qon tuzini temirni aniqlash uchun birinchi bo`lib standart eritma sifatida qo`lladi.

Hajmiy analiz usullarini yaratishda ko`pchilik fransuz olimlari katta hissa qo`shdilar. Shu davrda Dekruazil oksidlanish–qaytarilishga asoslangan birinchi titrlash usullarini yaratdi. Bu esa oqartirish jarayonini nazorat qilish uchun zarur edi. Yuz yillikning oxiriga kelib bu usul G`arbiy Yevropaning barcha ishlab chiqarish korxonalarida qo`llanila boshladi. Dekruazil birinchi marta analitik amaliyotda pipetka va byuretkalardan foydalandi.

1792 yilda D. Fordays birinchi marta sulfat kislotani aniqlash uchun ishqordan va titrlashning oxirgi nuqtasini aniqlash uchun esa birinchi bo`lib binafsha ekstarkti eritmasidan foydalandi. Blek esa birinchi bo`lib teskari titrlash usulini qo`lladi (1803).

1809 yilda Dekruazil amaliyotga o`lchov kolbasini kiritdi. Ko`p o`tmay Gey-Lyussak gipoxloritni titrlashning qulay usulini topdi. U titrlash mishyak kislotasi bilan oksidlanish-qaytarilish indikatori sifatida indigo ishtirokida olib borishni tavsiya qildi. Bu bilan Gey-Lyussak analizda oksidlanish-qaytarilish indikatorlaridan foydalanishga asos soldi.

Jozef Lyu Gey-Lyussak 1778 yilda Sen-Leonare degan kichkina shaharda tug`ildi. 1796 yilda Parijdagi Politexnika maktabi qoshidagi kollejga o`qishga kiradi. Uni qobiliyatini sezgan ma`muriyat Bertolle laboratoriyasiga assistent qilib yuboradilar. U 1807 yilda Fransuz akademiyasiga a`zo bo`lib saylanadi. Keyingi yili Gey-Lyussak gaz qonunlarini kashf etadi. U Bertolledan keyin Fransiya peri degan nomni oladi. 1850 yilda Gey-Lyussak olamdan o`tadi. 

Titrlash degan terminni ham birinchi marta Gey-Lyussak qo`llagan edi. Mashhur bo`lgan kumushni titrlab cho`ktirish usulini ham u 1832 yilda e`lon qildi va hozir ham uning nomi bilan ataladi. Aniqligi jihatdan bu usul boshqa usullardan qolishmaydi. Gey- Lyussak hajmiy analizni tortma analiz bilan qo`shib olib bordi. Byuretkani tortib, ish ko`rish yanada aniq natijalar olishga imkon berdi.

1826 yilda yod kashf etilgandan sal keyinroq J. Guton de la Biyarder yod va uning tuzlarini hajmiy analizda qo`llash mumkinligini aniqlaydi va yodometiryaga asos soldi.

1840 yilda A dyu  Pake birinchi marta suvdagi vodorod sul’fidni aniqlash uchun titrant sifatida yodning spirtdagi standart eritmasidan foydalandi. Indikator sifatida esa kraxmaldan foydalandi.

1845 yilda A. Dyuflo temirni aniqlashning yodometrik usulini yozdi. U kaliy yodidni temir (III) tuzi eritmasiga qo`shib, ajralib chiqqan yodni qalay xloridning standart eritmasi bilan titrladi.

1853 yilda G. Shvarts tiosul’fatni yod miqdorini titrlab aniqlash uchun taklif etdi. Bu usul hozir ham o`zgarishsiz qo`llanilib kelmoqda.

1846 yilda F. Margeritt analitik kimyo amaliyotiga yangi oksidlanish-qaytarilish usuli-permanganatometriyani kiritdi va oksidlanish-qaytarilish jarayonini kimyoviy tenglama bilan ifodaladi.

1841 yilda T. Klark suvning qattiqligini aniqlash usulini yaratdi. Hozirgi paytgacha qo`llanilayotgan bu usulda suv sovunning standart eritmasi bilan ko`pik hosil bo`lguncha titrlanadi. U suvning doimiy va muvaqqat qattiqligi orasidagi farqni ham aniqlab berdi.

1846 yilda A. Berte titrlash uchun birinchi marta qalay yodatdan foydalandi. Agar bu tuzni qalay yodatning sul’fat kislotali eritmasiga qo`shsa, yod ajralib chiqishini va har besh atom yodidga bir atom yodat mos kelishini ta’kidlaydi.

1837 yilda Dyuflo argentometriyani sianidlarni aniqlash uchun qo`lladi. Libix esa sianidlarni aniqlash uchun simob (II) nitrat tuzi eritmasidan foydalandi. U bu usul bilan xloridlarni aniqlashning ham yangi usulini yaratdi.

Analitik kimyo tarixida standart eritmalar tayyorlash bilan bog`liq ma’lumotlar unchalik ko`p emas.

Endryu Yur standart eritmani hajm birligiga mos keladigan atom massasi miqdorida eritib tayyorlash kerak, degan fikrni olg`a suradi. Keyinchalik esa barcha mamlakatlarda standart eritmalar tayyorlashda normal eritmalardan foydalanish qulay bo`lib qoldi.

Endryu Yur 1778 yilda Glazgoda tug`uldi. 1801 yildan Anderson (Glazgo) universitetida kimyodan dars bera boshlaydi. 1830 yilda Londonga ko’chib o`tadi va bojxonada analitik sifatida faoliyat ko`rsatadi. 1857 yilda vafot etadi. Yur  analitik  kimyodan bir qancha kitoblar yozadi.
Titrimetriya bo`yicha birinchi darslik “Hajmiy analiz bo`yicha amaliy qo`llanma” Karl Genrix Shvarts tomonidan Braunshveygeda 1850 yilda bosmada chiqdi. Uning jildiga miqdoriy analiz so`zi yozib qo`yilgan.

Angliyalik kimyogar Rosko Genri Enfild (1833-1915) anorganik moddalar analizi bilan shug`ullanib, yoru`glik nuri ta`sirida boradigan kimyoviy reaksiyalarni, jumladan xlorning vodorod bilan ta`sirini o`rgandi. Bunzen bilan hamkorlikda 1862 yilda fotokimyoviy reaksiya mahsulotining miqdori reaksion tizimga tushadigan yutilish energiyasining umumiy miqdori bilan aniqlash mumkinligini aniqladi. 1865 yilda vanadat angidridi VO3 emas, V2O5 formulaga ega bo`lishini ko`rsatdi.

1855 yilda F. Morning mashhur darsligi “Titrlashning kimyo-analitik usullaridan darslik” nashr qilindi. Frudrix Mor 1806 yilda Koblentseda dorishunos oilasida dunyoga keldi. Berlin universitetini tugatgan Mor dorixonada ishlab, mustaqil kimyo bilan shug`ullanadi. Kimyoviy o`g`itlar ishlab chiqarish bilan qiziqib qoladi va kichik fabrika egasi bo`ladi. 57 yoshida fabrika zararga ishlay boshlagach, Bonn universitetiga dotsent lavozimiga, 1867 yildan farmakologiya professori lavozimida ishlaydi. U geologiya, keyinroq termodinamika bilan ham shug`ullangan. 1879 yilda olamdan o`tdi. 

Mor energiyaning saqlanish qonunini Pobert Mayerdan besh yil oldin yozadi. Lekin maqolani Libix ham, Poggendorf ham o`zlarining farmatsiya, kimyo va fizikaga oid jurnallarida chop etishni lozim topmaydilar.

Mor juda ko`plab yangi analiz usullarini yaratadi: temirni, xloridni aniqlash usuli, rezina nayni qistirish uchun maxsus Mor qisqichlari, Mor tarozisi, Mor tuzi, byuretka, tiqinlarni teshish uchun sverlo, kondensator kabilar shular jumlasidan. Atsidimetrik titrlash uchun standart eritma sifatida oksalat kislotasini tavsiya etdi. Kaliy permanganatni tayyorlash usulini yozib berdi. Mor birinchi bo`lib suvda erigan kislorodni aniqlash usulini yaratdi. Yodidlarni aniqlash usulini yozib, A. Dyupre usulidan ko`ra reaksiyaning sezgirligini olti marta oshirishga erishdi.

Anilinni bromlash jarayonini hajmiy analizda fenolni aniqlash uchun qo`llashni E. Uoller taklif etdi. Fenolning sul’fat kislotadagi eritmasini brom bilan bevosita sariq rang hosil bo`lguncha titrlash mumkin.

Daniyalik kimyogar olim Keldal Ioxan Gustav Kristofor (1849-1900) organik moddalar analizi bilan shug`ullangan. Organik birikmalar tarkibidagi azotning miqdorini aniqlash usulini kashf (1883) etgan. Bundan tashqari turli qand moddalarini bir-birining ishtirokida aniqladi. U fermentlarning, jumladan, unvertinning xossalarini va oqsillarning optik faolligini o`rgandi.

1870 yilda O. Sharpante ishqoriy metallar rodanidlarini qo`llab cho`ktirishga asoslangan titrlash usulini yaratdi. Kumush va xloridlarni temir (III) tuzlari indikatori yordamida bilvosita usul bilan aniqladi.

Indikator sifatida turli moddalardan foydalangan bo`lsalarda eng ommabopi lakmus bo`lib qoldi. Mor u haqida yozib, yopiq idishda lakmus beqaror bo`lib, ochiq idishda yillab saqlash mumkinligini ta`kidlaydi.

1876 yilda F. Kryuger indikator sifatida fluoressein ishlatishni tavsiya qildi. Ishqoriy eritmada bu indikator fluoressensiya hosil qilib, kislota qo`shilganda fluoressensiya o`chadi.

Bir yildan keyin E. Luk tomonidan fenolftalein indikator sifatida qo`llandi. Georg Lung (1839-1923) esa hajmiy  tahlil amaliyotiga metiloranjni kiritdi.

1894 yilda Vilgelm Ostvald o`zining “Analitik kimyoning ilmiy asoslari” kitobida ion nazariyasi nuqtai nazaridan kelib chiqib, kislota–asosli indikatorlarning ta`sirlashuv mexanizmini birinchi marta qarab chiqdi. Unga asosan, kislotaga sezgir bo`lgan fenolftalein indikatori dissotsilanmagan holda rangsiz-bo`lib, ionlari bo`yalgan bo`ladi. Metiloranj ion ko`rinishda sariq tusda bo`lsa dissotsilanmagan holatida qizil rang beradi.

1907 yilda E. Zalm 55 sintetik indikator rangining o`zgarishini tekshirgan bo`lsa, Syorensen 100 dan ortiq indikatorlarni tadqiq qilib, shundan 22 tasi qoniqarli xususiyatiga ega ekanligini aniqladi. Oksidlanish-qaytarilishga asoslangan usullar uchun indikatorlar tanlash keyinroq boshlandi.

1906 yilda L. Brandt xromatometrik titrlashlar uchun indikator sifatida difenilkarbazidni taklif etdi va temirni aniqlashda ko`k rang hosil bo`lishiga asoslandi. Ikki valentli temirni xromatometrik aniqlash uchun Y. Knop 1925 yilda difenilaminni amaliyotga kiritdi. Bu indikator boshqa oksidlanish-qaytarilish titrlash usullarida ham qo`llanila boshlandi.

Namlikni aniqlashning eng yaxshi usuli 1935 yilda Karl Fisher tomonidan yaratilgan yodometrik usuldir. Titrlashning oxirgi nuqtasi bu usulda nafaqat yodometrik, balki elektrokimyoviy usul bilan ham aniqlandi.

Suvsiz eritmalar muhitida titrlashni birinchi bo`lib, 1903 yilda D. Forlender o`tkazdi. U anilinni benzolda erigan xlorid kislota yordamida titrladi. Forman bu sohada ish olib borib, aminokislotalarni titrlash uchun spirt-atseton-formaldegid aralashmasidan foydalandi. Analitik kimyoning bu sohasida bulardan tashqari–Konnan, V.T. Goll, A. Verner, O. Folin, Tomichek, Fritts, I.M. Kolgrof, Bryukenshtayn, A. Gote, Pellerin, J. Sharlo, L. Erdei, I. Radi kabi mashhur kimyogar olimlar ko`plab yangiliklar kiritdilar.

Mendeleyev Dmitriy Ivanovich (1834-1907) rus ensiklopedist olimi, 1876 yildan Petergburg Fanlar akademiyasining muxbir a`zosi. Tobolsk shahrida tug`ilgan. 1855 yilda Petergburgning Bosh Pedagogika institutini tugatgan. 1855-1856 yillarda Odessadagi Rishelyev litseyi qoshidagi gimnaziyada o`qituvchilik qilgan. 1857-1890 yillarda  Petergburg instituti bilan bir vaqtda Texnologiya institutida ham dars bergan. 1859-1861 yillarda chet el safarida bo`lib, Geydelbergdagi xususiy laboratoriyasida ishlaydi. 1892 yilda olim namuna tarozilari va o`lchovlar Deposida saqlovchi bo`lib, keyinchalik esa uning tashabbusi bilan 1893 yilda tarozi va o`lchov bosh palatasi tashkil etilgach boshqaruvchi bo`lib ishlaydi.
D.I. Mendeleyevning dastlabki ishlari izomorfizmni va solishtirma hajmlarni (1854-1856) o`rganishga bag`ishlangan. 1860 yilda suyuqliklarninig mutlaq qaynash temperasturasini kashf etdi.

1869-1871 yillarda davriylik to`g`risidagi ta`limotni asoslab, davriy qonunni ochdi va kimyoviy elementlarning davriy tizimini yaratdi. Unda elementlar ma`lum tartib bilan bir butun qilib biriktirilib, ularning xossalari bilan atom og`irliklari orasidagi bog`lanish aniqlangan. Davriy tizim kimyoning fan qatoriga kirganidan beri qo`lga kiritilgan barcha qimmatli kashfiyotlarining sintezi bo`lib, kimyoni tushunishda hamda uning yanada rivojlanishida asos bo`lib qolmoqda.

XIX asrning ikkinchi yarmi va XX asr davomida analitik kimyoning rivojlanishi kimyo fanining bir-biriga yaqin bo`lgan sohalari, chunonchi anorganik, organik va fizikaviy kimyoning muvaffaqqiyatlari bilan bog`liqdir. Eng avval D.I. Mendeleyev tomonidan kashf qilingan davriy qonun va elementlarning davriy tizimini ko`rsatib o`tish kerak. Davriy qonunni tajriba yo`li bilan tekshirib ko`rish uchun bir qancha elementlarning atom og`irliklarini aniqlashtirishga to`g`ri keldi. Bu esa miqdoriy analiz usullarini takomillashtirishga yordam berdi.

Lekin analitik kimyoda davriy qonundan foydalanish yaqin vaqtgacha yetarli emas edi. Masalan, yuqorida ko`rsatilganidek, ionlarning analitik tasnifi tegishli elementlarning davriy tizimda tutgan o`rni bilan bog`lanmas edi. Keyingi yillarda bu masalaga ko`proq e`tibor qaratilmoqda.

Sifat analizida kationlarni guruhlarga ajratilishi ularning davriy tizimga guruhlar raqamlariga ancha yaqin keladi. Ionlarning analitik tasnifi yuzaki qaralganda, sof amaliy tasnifga ega bo`lib ko`rinsa ham, u hech qanday tasodif emas. Haqiqatan ham, analitik tasnifdagi kationlar tuzlari va gidroksidlarning eruvchanligi ularning boshqa hamma xususiyatlari kabi D.I. Mendeleevning davriy tizimida joylashgan o`rni bilan uzviy bog`langan. Karbonatlar, gidroksidlar va sul’fidlar holida cho`kadigan kationlar, ularning ba`zilarini hisobga olmaganda, davriy tizimda qonuniy joylashgan. Chunonchi, qiyin eriydigan sul’fidlar hosil qiluvchi kationlar jadvalning o`ng tomonida, katta davrlarning birinchi yarmida VI guruhdan boshlab joylashgan va shu guruhning ikkinchi yarmida tugaydi. Qiyin eruvchan sulfidlar hosil qilmaydigan kationlar I-V guruhlarda jadvalning chap tomonida joylashgan. Shu bilan birga, I va II analitik guruh kationlari ham davriy tizimning o`sha guruhlarida joylashgan. Ammoniy sul’fid ta`sirida gidroksidlar holida cho`kadigan uchinchi analitik guruh kationlari davriy tizimining III va V guruhlarida jadvalning chap tomonida joylashgan. 
Nihoyat, ammoniy sul’fid ta`sirida sulfidlar holida cho`kadigan III guruh kationlari esa asosan, to`rtinchi katta davrning o’rtasida joylashgan. Agar tegishli kationlar elektron qavatining tuzilishiga diqqat bilan qarasak, I va II analitik guruhning ammoniy sul’fid ta`sirida gidroksid holida cho`kadigan kationlari, inert gazlar kabi ikki yoki sakkiz elektronli tugallangan tashqi elektron qavatga ega ekanligi ko`rish mumkin. Qiyin eriydigan sulfidlar hosil qiluvchi uchinchi, to`rtinchi va beshinchi analitik guruh kationlari esa bulardan farq qilib, 18 elektronga ega bo`lgan tugallangan tashqi qavatga, yoki 8 elektrondan 18 elektronga o`tuvchi tugallanmagan elektron qavatga (katta davrlarning o`rtalarida) yoki tashqi ikkita qavatida 18+2 elektronga ega bo`ladi.

Tashqi tugallanmagan elektron qavatidan oldingi qavatida 8 elektroni bor kationlar, odatda, kislotalarda (masalan, HCl da) eriydigan sulfidlar hosil qiladi, ya`ni uchinchi analitik guruhga kiradi. Tashqi tugallanmagan elektron qavatidan oldingi qavatda 18 elektroni bor kationlar esa kislotalarda qiyin eriydigan sulfidlar hosil qiladi, ya`ni IV va V analitik guruhlarga kiradi.

Albatta, ba`zan bu qonuniyatlardan chetga chiqishlar ham uchraydi. Ba`zi kationlarning biror analitik guruhga shartli ravishda kiritilganligini, bu esa cho`ktirishning nihoyatda nozik shart-sharoitlari bilan belgilanishini nazarda tutsak, yuqoridagi qonuniyatdan chetga chiqish tasodifiy emasligi o`z-o`zidan ravshan bo`lib qoladi. Bunday ayrim chetlanishlarga asoslanib, elementlarning davriy tizimi bilan kationlarning analitik tasnifi orasida bog`lanish yo`q, degan xulosa chiqarish yaramaydi. Albatta bu bog`lanishning tabiati va tavsifi hozirgi vaqtda to`la aniqlangan emas, ammo bunday bog`lanish borligiga hech qanday shubha yo`q. Davriy qonun analitiklarga ionlarni aniqlashning yangi reaksiya va usullarini topishda elementlar xossalarining o`xshashligidan foydalanish imkonini beradi.   
7. Mavzuni mustahkamlash uchun savollar.
1. Tortma analiz tushunchasi.

2. Filtrlar qo`llab boshlanishi tarixi.

3. Cho`kmalar va cho`ktirishni kimyoviy analizda qo`llanilishiga doir misollar keltiring.

4. Tarozi va termotarozilarni qo`llanish tarixi.

5. Mikro, ultramikro analizning paydo bo`lishi.

6. Mikroskoplar yaratilishiga doir qanday ma`lumotlarni bilasiz?

7. Hajmiy analizning yaratilish tarixi.

8. “Standart eritma” tushunchasining paydo bo`lishi.

9. Titrimetrik analiz usullarining yuzaga kelishi.

10. “Titrlash” tushunchasi va fanga kiritilishi.

11. Indikatorlarning titrimetriyada qo`llanish tarixi.

12. Yodometrik titrlash usulining yaratilishi va xalq xo`jaligidagi ahamiyati.
13.  D.I. Mendeleyev qayerda va qachon tug`ilgan?

14. D.I. Mendeleyev qanday bilim dargohlarida ta`lim olgan?

15. D.I. Mendeleyev qanday sohalarda ishlagan?

16. D.I. Mendeleyevning dastlabki ilmiy ishlari?

17. Davriylik to`grisidagi ta`limot fanga qanday yutuqlar keltirdi?

18. Davriylik qonuni va elementlarning davriy tizimi nima?
19. D.I. Mendeleyev davriy qonunining ta`rifi uning hozirgi zamon ta`rifidan nimasi bilan farq qiladi?

20. Analitik kimyo, davriy qonun va elementlarning davriy tizimi o`rtasida qanday bogliqlik bor?

21. Kationlarning sistematik analizi bilan elementlarning davriy tizimidagi guruhlarning joylashish tartibidagi umumiyliklar nimalardan iborat?

22. Kationlar va elementlarning guruhlarga joylashish tartibidagi chetga chiqishlar haqida nimalarni bilasiz?

8. Adabiyotlar:

3. Ю.И. Соловёв. История химии: Развитие химии с древнейщих времен до конца XIX века. Пособие для учитилей. –M.: Просвещение, 1983. -368 с.

ORGANIK BIRIKMALAR ANALIZINING 
ANALITIK KIMYO TARIXIDAGI O`RNI
1. Mavzu rejasi: Organik birikmalar tarkibini aniqlash usullarining paydo bo`lishi. Organik element analiziga oid tajribalar. Organik mikroanalizning yuzaga kelishi. Funksional analizning ahamiyati. Organik moddalar analizida fizik-kimyoviy usullardan foydalanish.

2. Tayanch iboralari: Organik birikma, tarkibi, Sheele, K. Betrolle, Gelmont, A. Lavuaz’ye, Yu. Libixlarning ishlari, Dyuma, Keldal, P. Robike, E. Anri, A. Plissonlarning element analiziga asos solganligi. Organik mikroanaliz.

3. Maqsadi: Talabalarni organik birikmalar analizi bilan tanishtirish.

4. Dars o’tish vositalari: O’quv qo’llanmalari, suratlar, plakatlar.

5. Dars o’tish usuli: Dars hamkorlikda o’qish usulida tashkil qilinadi.

6. Darsning mazmuni: 

O`simlik to`qimalari tarkibiga kirgan kimyoviy birikmalarni o`rgangan birinchi olim K.V. Sheele bo`ldi. Bu tadqiqotlar natijasida u malein, limon, shavel, siydik, sut kabi kislotalarni va glitserinni kashf etdi. Bu bilan Sheele ilmiy asoslangan organik kimyoga asos soldi.

Ya.B. van Gelmont moddalar tarkibiga vodorod va ulglerod kirishini, Lavuaz’e bundan tashqari kislorod ham kirishini aniqlagan bo`lsalar, XVIII asr oxirida K.L. Bertolle hayvon to`qimalarini analiz qilib, azot ham kirishi mumkinligini isbotladilar.

Organik birikmalar tarkibini aniqlash bo`yicha birinchi tajribalarni Lavuaz’ye o`tkazdi. U turli yog`larning yonish mahsulotlarini o`rgandi.

1810 yilda J.L. Gey-Lyussak va L.J. Tenar yondirish uchun yangi qurilma yasab, ajralgan karbonat angidridni kaliy gidroksidiga yutdirib, kislorodni esa vodorod bilan yoqib aniqladilar. Ular shu usul bilan 20 ga yaqin organik moddalarni tadqiq qilib, nisbatan aniq natijalar oldilar.

Yutus Libix o`n birinchi farzand bo`lib o`rta hol oilada dunyoga keladi. Maktabda imtihonlardan yiqilavergach, otasi dorishunosga shogirdlikka beradi. Libix bu yerda kimyoga qiziqib qoladi va avval Bonn va keyin Erlangeneyedagi universitetga o`qishga kiradi. Stipendiya olib, Parijga jo`naydi va Tenar, keyinroq Gey-Lyussak qo`lida ishlay boshlaydi. Libix 21 yoshida Gessen universiteti ekstraordinar o`rnini oladi. 1852 yildan Myunxen universitetida ishlaydi.

U ko`plab organik moddalarning analizini o`tkazadi. Libix organik radikallar nazariyasi va kislotalarning asoslik nazariyasi kabilarning muallifidir. U o`simlik tuproqdan uglerod, havodan azot, fosforni o`zlashtirishi mumkin, deb hisoblab, tuproqqa azot, fosforli o`g`itlar solishni taklif etadi hamda kimyoviy o`g`itlar ishlab chiqarish korxonasi tashkil qiladi.

Uglerod va vodorodni organik element analizida hozirgacha Libix usulida aniqlaydilar. Libix naylarni ulashda yog`och qobig`idan yasalgan tiqindan foydalanishni afzal deb hisoblaydi. Berselius esa rezina tiqin amaliyot uchun qulayligini isbotladi. Organik birikmalar tarkibidagi azotni aniqlash uchun birinchilardan bo`lib, Gey-Lyussak va Tenar harakat qildilar. Libix esa uglerod, vodorod va azotni ketma-ket aniqlash usulini taklif etdi. Azot va karbonat angidiridni evdiometrda simob ustida yig`di va karbonat angidiridni kaliy gidroksidga yuttirib, ajralib chiqqan gaz-azotning hajmini aniqladi.

Nemis kimyogari Feling German Xritian (1812-1885) tadqitqotlarining asosiy yo`nalishi organik birikmalarning identifikatsyasi va analizidan iborat. Ko`p asosli organik kislotalarni o`rgandi. Birinchi bo`lib 1838 yilda paraldegid, benzaldegid va 1844 yilda suksinimidlarni oldi. 1850 yilda monosoxaridlarni aniqlash uchun Feling reaktivini taklif etdi. U mineral suvlarni, oshlovchi moddalarni va non pishirish jarayonlarini tadqiq etdi.

1831 yilda J.B. Dyuma bu analiz usuliga muhim o`zgarish kiritdi. U evdiometr nayini ishqor bilan to`ldirdi. Tizimdan yonish mahsulotlarini yo`qotish uchun qo`rg`oshin karbonatni qizdirdi. Ajratilgan karbonat angidrid tizimdagi gazlarni haydab chiqaradi va o`zi ishqorga yutiladi. Azot oksidlarini esa vodorod oqimida faollashtirilgan mis bilan qaytaradi.

Jan Batist Dyuma 1800 yilda Aleda tug`ulgan. Ko`p o`tmay ular Jenevaga ko`chadi. Libixni qo`llab-quvvatlagan A. Gumboldt bilan tanishadi va u Dyumani ham Parijga yuboradi va Tenarga assistent bo`lib ishlaydi. Bu vaqt ichida u bug`larning zichligini o`lchash usulini yaratadi. 1824 yilda metil spirtini kashf etadi.

Dyuma xlor va bromni organik birikmalardagi vodorod bilan almashina olishini aniqlaydi. Bu esa Berseliusning dualistik nazariyasiga qarshi edi. Shuning uchun ular orasida tortishuv paydo bo`ladi. Bu vaqtda Dyuma Parijdagi Politexnika maktabi professori, Fransuz akademiyasi a`zosi edi. Keyinchalik u siyosat bilan shug`ullanib, savdo va qishloq xo`jaligi vaziri lavozimini egallaydi va 1884 yilda olamdan o`tadi.

1831 yilda Dyuma Gey-Lyussakka xat yozib, oksamid va mochevinadan ishqor bilan qo`shib qizdirilganda ammiak ajralishini va uning miqdorini hajmiy usulda aniqlash mumkinligini yozadi.

1883 yilda Y.G. Keldal a`zotni aniqlshda oqsilni tezda parchalab, sulfat kislotaga yutdirishni afzal deb bildi. Sulfat kislotaga u fosfat kislota va kaliy permanganat qo`shib, ajralib chiqqan ammiakni aniq miqdordagi sulfat kislotaga yutdirib, qolgan kislotani teskari titrlab aniqladi.

Iogann Gustav Keldal (1849-1900) Karlsberg institutining direktori lavozimida ishlagan. U o`zi yaratgan analiz usulini alkaloidlar, nitro- va sian- hosilali moddalar uchun qo`llab bo`lmasligini ham yozadi.

P. Dobike va A. Giberj organik moddalar tarkibidagi oltingugurtni aniqlashni birinchi bo`lib amalga oshirdilar. Ular oltingugurtni garchitsa (xantal o`simligi) yog`idan aniqladilar.

E. Anri va A. Plissonlar organik birikmalar tarkibidagi oltungugurtni miqdoriy aniqlash usulini birinchi bo`lib yaratdi. Ular tekshiriladigan moddani temir oksidi, kvars qum bilan aralashtirib qizdirdilar. Ajralib chiqqan karbonat angidridi buraga yutdirildi. Hosil bo`lgan oltingugurt (IV) oksidi hajmiy usulda aniqlandi.

Bu usuldan qoniqmagan Anrining o`zi 1834 yilda oltingugurtni aniqlshning yangi usulini yaratdi. Bunda namuna nitrat kislota ishtirokida qizdirildi, hosil bo`lgan modda ishqor bilan suyuqlantirilgach, kaliy cho`ktirilib tortma usul bilan tugadi.

Shu yili V. Seyze namunani kaliy nitrat bilan tigelda suyuqlantirib, shoh arog`i bilan parchalab va hosil bo`lgan sulfat miqdorini tortma usulda aniqlashni tavsiya etdi. Bu usul hozirgacha qo`llanilib kelinmoqda.

Organik birikmalarning tabiiy galogenli hosilalari XIX asrning o`rtalariga kelib aniqlanadi, shuning uchun galogenlarni aniqlashning dastlabki usullari sintetik mahsulotlar analiziga mo`ljallangan edi.

A. Kekule bromni ochish uchun organik kislotaning galogenli hosilasini natriy amalgamasi va suv bilan qaynatdi. A. Gustavson esa bunday maqsad uchun natriy metilatdan foydalandi va reaksiyani germetik yopiq idishda olib bordi. O. Erdman galogenni ajratish uchun tekshiriladigan namunani ohak bilan ishlatishni tavsiya qildi. Organik birikmalar tarkibidagi boshqa elementlarni aniqlash unga qiyinchilik tug`dirgani yo`q, chunki bu elementlarning ko`pchiligi ion holiga o`tkazildi. Uglerod va vodorod bilan birgalikda organik moddalar asosini tashkil etadigan kislorodni aniqlash birmuncha murakkab kechdi.

Bu sohada birinchi urinish E.Baumgauer tomonidan 1850 yilda bo`ldi. U analiz qilinadigan namunani aniq miqdordagi kislorod bilan azot atmosferasida yoqdi. Hosil bo’lgan karbonat angidridi, suv va bog’lanmagan kislorodni aniqlab, namunadagi kislorod miqdorini hisoblab topdi. Kislorod manbai sifatida u mis oksididan foydalandi. A. Ladenburg, Xempel, Markert, M. Shyutselar ham bu sohada ish olib borib, element analiz tarixiga kirdilar. 

Landolt Gans Genrix (1831-1910) ning asosiy ishlari kimyoviy birikmalarni aniqlashda miqdoriy usullarini rivojlantirishga bag`ishlangan. Organik birikmalarning, jumladan, surma va mishyak hosilalarining tarkibi, tuzilishi va optik xossalari orasidagi nisbatlarni tadqiq qilgan (1862-1869).

Yapon kimyogarlari maktabining asoschisi Saray Dzodzi (1858-1939) ning asosiy ishlari elektrolitik dissotsiyatsiya nazariyasiga yo`naltirilgan. Eritmalarning qaynash temperaturalarini aniqlashning Bekman usulini yaxshilashga bag`ishlangan ishlari 1892 yilda e`lon qilingan. Uning metalloorganik birikmalarni o`rganishga bag`ishlangan ishlari ham shu davrlarda ma`lum bo`ldi.

Organik analizga kirishda katalitik gidrogenlash (toriy, nikel katalizatorlar) jarayoni katta ahamiyat kasb etdi. Azot, oltingugurt va xlor gidrogenlash oqibatida ammiak, vodorod sulfid va vodorod xloridga aylantirilib, aniqlash ancha osonlashdi.

Fiziologik, biologik va biokimyoviy analiz jarayonida organik moddalar mikroanaliz usullarini yaratishda Frits Preglning xizmatlari katta bo`ldi. Frits Pregl 1869 yilda Leybaxda tug`ilgan. U Grats universitetida o`qib, fiziologiya institutida leksiya o`qidi. U.V. Ostvald, E. Fisherlar bilan birga ishlagan. Pregl universiteti professori sifatida umrining oxirigacha ishlab, 1930 yilda vafot etdi.

U biokimyo sohasida ishlab, organik analiz bilan qiziqib qoladi va 1910-1917 yillarda o`zining mashhur usullarini yaratadi. Pregl “Miqdoriy organik mikroanaliz” (“Die Quantitative Opganische Mikroanlyse”) kitobini chop etib, analitik kimyoda yangi yo`nalishni ochdi. 1923 yilda u analitik kimyo sohasida erishgan yutuqlari uchun birinchi bo`lib Nobel mukofotiga sazovor bo`lgan.

Pregl uglerod, vodorod, azotni aniqlashning mikrousullarini yozdi. U amaliyotda mis oksidi, qo`rg`oshin xromat, qo`rg`oshin peroksidi va metall holdagi kumush bilan to`ldirilgan universal nay kashf etib, organik moddalarning barcha sinflarini qo`lladi.

Rus kimyogari Shmidt Karl Genrixovich, Karl Ernestovich (1822-1894) oshqozon sokidan erkin xlorid kislotani, qondan mochevina va uzum shakarini aniqladi.

Fransuz kimyogari Alben Galler (1849-1925) kamfor kislotasining tarkibini aniqladi (1893) va ftaleinlarning xossalarini o`rgandi.

Avstriyalik Skraun Zdenko Xans (1850-1910) 1883 yil sinxonin alkoloidining, piridinkarbon kislotalar izomerlarining tuzilishini aniqlagan. Uglevodlar, oqsillar va sellyulozani tadqiq qildi.

Organik mikroanaliz sohasida bundan tashqari F. Pilx, A. Fridrix, G. Rotlar ham ishlab, ba`zi o`zgarishlar kiritdi.

B. Byurger oltingugurtni sifat jihatidan aniqlash usulini qo`llagan bo`lsa, Seyze-Fogel uni miqdoriy aniqlashning mikrousulini taklif etdi. Bunda organik birikma yopiq idishda kaliy bilan ta`sirlashib, hosil bo`lgan kaliy sulfidni yodometrik aniqladi. F. Emix va Yu. Donau galogenlarni Karius usuliga asoslangan uslubda mikroanaliz qilishni taklif etdi.

XX asr boshlarida S.P. Malliken organik moddalarni fizikaviy xossalari va xarakterli kimyoviy reaksiyalariga qarab tasniflashga urinib ko`rdi.

1923 yilda G. Shtaundingerning funksional guruhlar reaksiyalari bo`yicha sistematik analiz qilish tasnifi etiborga sazovordir. Bu sohada ilmiy ishlar hozirgi kunda ham davom etmoqda.

7. Mavzuni mustahkamlash uchun savollar:
1. Organik birikmalar analizining vujudga kelishi. 

2. Organik moddalar tarkibidan vodorod, uglerod, kislorod, azot, oltingugurt, galogenlar mavjudligini aniqlashga doir kashfiyotlar tarixi.

3. Organik moddalarni miqdoriy analiz qilish.
4. Organik mikroanalizning paydo bo`lishi.

5. Funksional analizning yaratilishi.

8. Adabiyotlar:

1.Манолов К. Великие химики. В 2-х томах. I, II. Пер.с Болг. –М.: Мир. 1985. -438 с. 

2. Волков В.А., Вонский Е.В., Кузнецова Г.И. Выдающиеся химики мира. –М.: Высшая школа. 1991. -656 с.
3. Internet ma’lumotlari.
ASBOBIY ANALIZ USULLARINING RIVOJLANISH TARIXI
1. Mavzu rejasi: Elektroliz va elektrogravimetriyaning kashf etilish tarixi. Sifatiy va miqdoriy optik analiz usullarining yaratilishi. Kolorimetriya va adsorbsion spektroskopiya. pH-ni o`lchash tarixi. Potensiometriya, konduktometriya, kulonometriya, polyarografiya va amperometrik analiz usullarining rivojlanish tarixi.

2. Tayanch iboralar: Galvanik element, elektr toki, elektrlanish tushunchalarining paydo bo`lishi, L. Galvani, A. Volta, A. Karlayl, U. Kruykshenk, G. Devi, Faradeylarning ishlari; elektoliz (A. Bekkerel), metallarning katodda qaytarilish hodisasi, elektrogravimetriya. Optik analiz, spektroskopiya usullari, I. Nyuton, A. Marggraf, Y. Fraungofer, J. Gershel, Y. Plyuker, A. Angstrem, G. Kirxgof, R. Bunzenlarning kashfiyotlari; Kolorimetriya, fotoelementlar yaratilishi; pH-ni o`lchash, potensiometriya, konduktometriya, amperometriya usullarining yaratilish tarixi.

3. Maqsadi: Talabalarni fizik-kimyoviy analiz usillarining yaratilish tarixi bilan tanishtirish.

4. Dars o’tish vositalari: Ko’rgazmali suratli materiallar, labaratoriya asbob- uskunalari, zamonaviy asboblar.

5. Dars o’tish usuli: Dars hamkorlikda o’qish usulida tashkil etiladi.

6. Darsning mazmuni:
Elektrogravimetriya. Moddalarning yoki tirik organizmlarning elektrlanishi xususiyati anchadan beri ma`lum. 1780 yilda Luidji Galvani o`zining “Tirik elektrlanishga oid qurbaqa misolida” tadqiqotlarini e`lon qildi.
1800 yilda Aleksandr Volta (1745-1827) birinchi galvanik elementni kashf etdi, keyinchalik buni Volta batareyalari deb atadilar. Bu bilan qulay tok manbai olindi.

1800 yilda angliyalik kimyogar olimlar A. Karlayl va J. Nikolsonlar suvning tok ta`sirida parchalanishini aniqladilar. U. Kpuykshenk metallarning manfiy elektrodda ajralishini isbotladi. Bu usuldan sifat analizini amalga oshirishda foydalanishni tavsiya etib, misni aniqlash usulini yozdi.

1808 yilda G. Devi o`zining ishqorlarning Volta batareyalari yordamida elektrolitik parchalanishiga oid qiziqarli tajribalari natijalarini e`lon qildi.

Gemfri Devi (1778-1829) mashhur kimyogarlardan biri bo`lib, Pnevmatik institutda ishlab yurgan paytlarda a`zot ikki oksidini kashf etdi. Keyin Qirollik institutiga maruzachi sifatida taklif etilgach, ko`plab yangiliklar ijodkori bo`ldi. 

Devi birinchi bo`lib xlorning element ekanligini qayd etdi. Elektr yoyi va xavfsiz ruda lampalarini yaratib, mashhur bo`lib tanildi. Baribir undan qaysi kashfiyoti eng muhim ekanligini so`rashganida, u “Faradey” deb javob beradi. Chunki Maykl Faradey o`z faoliyatini Deviga shogirdlikdan boshlagan.

Ingliz olimi Maykl Faradey (1791-1867) miqdoriy elektrokimyoning asoschilaridan biridir. 1815-1818 yillarda ohakning kimyoviy analizi, po`latning sifatini oshirish maqsadida temir qotishmalarining tadqiqi, turli qo`shimchalarning po`latning sifatiga ta`siri kabi ishlar bilan shug`ullangan. 1823 yilda birinchi bo`lib suyuq holda xlorni, keyinchalik vodorod sulfid, uglerod (II) oksidi, ammiak va azot ikki oksidi kabilarni ham oldi. Suyuq holda bundan tashqari etilenni, vodorodning mishyak, yod, brom va fosfor bilan birikmalarini ham ajratdi. 1825 yilda benzolni ochdi va uning fizikaviy hamda ba`zi kimyoviy xossalarini o`rgandi. 1826 yilda naftalinning α-ß sulfokislotalarini oldi va ularning 15 ta tuzini tayyorladi. Tabiiy kauchukning tadqiqotlarini boshlab berdi. 1833-1836 yillarda elektirolizning miqdoriy qonunlarini ishlab chiqdi. Elektromagnetizm bo`yicha ham tadqiqotlar olib bordi. Elektromagnit maydoni to`g`risidagi ta`limotning ham yaratuvchisi Maykl Faradeydir. U dielektrik o`tkazuvchanlik tushunchasini ham kiritdi. 

Elektrolizdan sifat analizida foydalanish A. Fisherning 1812 yilda shu usul bilan mishyakni aniqlashidan boshlandi. 1830 yilda A. Bekkerel elektroliz jarayonida qo`rg`oshin va marganets musbat elektrodda cho`kishini aniqladi. A. Kossi bu hodisadan tuz eritmalaridagi metallarni ochishda foydalandi. 1815 yida Golte de Klobri elektr tokini zaharli metallarni aniqlash uchun qo’llashni tavsiya etadi. U platinada nitrat kislota bilan qayta ishlagan metallarni cho`ktirdi. Sh. Depres elektrolitik yo`l bilan qo`rg`oshinni misdan ajratdi. Mis anodda, qo`rg`oshin esa katodda cho`ktirildi. 
1864 yilda Uolkot Gibbs (1822-1908) metallarni elektrolitik qaytarishni ularni miqdoriy aniqlash uchun foydalandi. U qaytarilgan metall cho`ktirilgan elektrodni tortib ko`rdi. Shu usul bilan Gibbs ammiakli muhitda nikelni aniqladi.

K. Lukov ham Gibbsdan bexabar holda 1860 yildan beri mis va kumushni kaliy sianid ertmasidan elektrolitik yo`l bilan aniqlayotganligini 1865 yilda yozadi. 1880 yilda A. Iver elektrolizni avval ishqoriy, keyin esa sirka kislota muhitida olib borib, kadmiyni ruxdan ajratadi.

Aleksandr Klassen birinchi bo`lib elektrolizga tok kuchining ta`sirini va berilgan kuchlanish qiymatining ta`sirini o`rgandi. Bundan tashqari elektrik tuzimga o`lchovchi qurilmalar ham kiritdi. Klassen “Elektrolitik usul bilan miqdoriy analiz” (Quantitative Analysis auf Electrolytischen Wege) nomli elektrogravimetriya bo`yicha birinchi kitobini chop etdi. Ko`p yillar davomida elektrod vazifasini platina tigellar bajarib keldi. Keyin G. Pavek latun to`r tipidagi elektrodlarni, K. Vinkler to`r silindr shaklidagi elektrodlarni taklif etdilar. N. Klobuxov esa elektrolitni aralashtirib turuvchi aylanuvchi anodni ishlatishni qulay deb hisobladi.

Nazariy elektrokimyoning rivojlanishi elektroliz paytida kuzatiladigan ko`plab murakkab hodisalarni asoslab berishga yordamlashdi. M. Le Blan ko`pgina metall tuzlari eritmalaridan metallar ajralishi uchun zarur bo`lgan kuchlanishni tanlashni o`rgandi.

U. Gibbs birinchi bo`lib metallarni simob katodda cho`ktirib, amalgama holida aniqlashga urinib ko`rdi. K. Lukov esa simob katod yordamida rux va kumush amalgama hosil qilmaydigan temir, nikel, kobalt va marganetsdan ajratish usulini yaratdi.

Analitik amaliyotga kulonometrik analizni 1938 yilda L. Sebelledi va Z. Shomodilar kiritdi. Ular kumushli kulonometr bilan ishlab, gidroksilamin, natriy gidroksid, gidrazin, rodanidlar, sulfat va xlorid kislotalar standart eritmalarining titrini aniqladilar.

Elektrografiya–elektrogravimetriyaning yo`nalishlaridan biri bo`lib, tekshiriladigan namunada biror bir o`zgarish sodir bo`lmaydigan yuqori sezgirlikka ega bo`lgan sifat analiz usullaridan biridir. 

Unga asosan, analiz qilinadigan birikma anod vazifasini bajaradi. Anod katoddan neytral tuz eritmasi (elektr o`tkazuvchanlikni oshirish uchun) va reagent bilan ho`llangan filtr qog`ozi yordamida ajratiladi va uning yordamida qidirilayotgan qism aniqlanadi. Bu usulni 1929 yilda bir–biridan bexabar holda A. Glazunov va G. Fritslar yaratgan.

Optik usullar. Analitik kimyoning optik usullari ikki yo`nalishda rivojlanmoqda. Birinchisi–xususiy analitik jarayonning qo`llanilishi, ikkinchisi esa asbobiy usullarni mukammallashtirish. Optik usullarga spektroskopiya, spektrografiya, alanga fotometriyasi, spektrofotomertiya, kolorimetriya kabilar kiradi. 

Spektroskopiya–qadimgi optik usullardan bo`lib, unga 1666 yilda Isaak Nyuton asos solgan. U yorug`lik nuri va ekran orasiga prizma o`rnatib, quyosh nuri bir qancha yorug`lik nurlaridan iboratligini, ular sindirish ko`rsatgichi bilan farqlanishi va nurlarning rangi bu ko`rsatgichlarga bog`liqligini kuzatdi.

Spektroskopiya rivojiga birinchilardan bo`lib hissa qo`shgan olim S.A. Marggraf bo`lib, u natriy va kaliy alangani turlicha bo`yashini aniqladi. Ishqoriy yer metallarining alangada yuritilishini birinchi bo`lib T. Lovits kuzatdi.

1800 yilda U. Gershel infraqizil, I. Ritter ultrabinafsha nurlarning mavjudligini turli moddalarga ta`siri yordamida aniqladi. 1802 yilda T.Yung difraksion panjarani qo`llab tirli spektral chiziqlarning to`lqin uzunligini hisobladi.

1814 yilda Yozef Fraungofer quyosh spektridagi qora chiziqni aniqladi. U (1787-1826) kambag`al oilaning uchinchi farzandi bo`lib, o`n besh yoshigacha o`qish–yozishni ham bilmagan. U shisha ustoxonada ishlayotib, ustaxona qo`qqisdan qulab qoladi va Fraungoferni bosib qoladi. Bu to`g`rida gazetada o`qigan oliyjanob bir savdogar uni topib, optika ustoxonasiga ishga qo`yadi. Shu kundan boshlab u qunt bilan o`qib o`rganadi va nihoyat  Bavariya fanlar akademiyasiga a’zo bo`ladi. U juda yosh payti 39 yoshida olamdan o`tadi.
Fraungofer turli prizmalar bilan nurning sochilishini o`rganib, olingan spektrlar yetarli aniqlik, ravshanlikka ega emasligini o`rgandi. U spektrlarni tadqiq qilish uchun maxsus asbob yasadi va chiziqlar diagrammasini tuzdi.
1822 yilda J.F. Gershel–kichik (U. Gershelning o`g`li) bo`yalgan alangadagi turli spektrlarni o`rganib, bu rangli modda molekulasiga tegishli bo`lishi, modda bug` holga o`tganda intensiv harakatda bo`lishini ta’kidladi. 1826 yilda U. Telbot alanga spektrini o`rganish uchun asbob yasadi va nomi fotografiya tarixiga kirdi. U spektral analiz o`tkazib, kaliy tuzlari o’ziga xos qizil nurlanishini, natriy tuzlari esa sariq nurlanishini aniqladi. Gershel-kichik birinchi bo`lib spektrni suratga oldi (1840). U quyosh yorug`lik nurini ingichka tirshiq orqali o’tkazib, bromlangan, nurga sezgir qog’ozga tushirdi.

A. Angstrem gaz va qattiq holdagi moddalarning spektrlaridagi asosiy farqlarni o`z maqolasida yoritadi. Unda aytilishicha, metallar huddi ularning birikmalari kabi spektr beradi.

1854 yilda amerikalik D. Olter alohida elementlarning ko`rinadigan nur sohasidagi spektral chiziqlarini aniqladi. 

G. Gelmgols birinchi bo`lib quyosh spektrining ultrabinafsha sohasini tadqiq qilish uchun kvars prizmani qo’lladi. E. Robike esa birinchi marta spektr olish uchun elektr yoyidan foydalandi. 

1859 yilda Y. Plyuker germetik yopiq nayga joylashtirilgan gaz razryadining spektri o’ziga xos ekanligini aniqlab, vodorod spektrining birinchi uchta chizig`ini oldi. V.S. Van der Villigen gaz spektriga elektod materialining, elektrodda bug`lanadigan metall tuzlarining, elektrodlararo masofaning tasirini o`rgandi.

1859 yildan boshlab G. Kirxgof va R. Bunzenlar birinchi spektroskopda olingan tajriba natijalarini e`lon qilib, analitik kimyoda yangi sohaning bunyodga kelishiga asos soldilar. Bu paytda Kirxgof fizik professor, Bunzen esa kimyo professori sifatida Geydelburg universitetida ishlar edilar. Bunzen G. Roskoga yozgan xatida, “Biz quyosh va yulduzlarning kimyoviy tarkibini xuddi laboratoriyada xlorid va sulfatlarni aniqlagan kabi yuqori aniqlikka erishish imkoniyatiga ega bo’ldik. Biz shunday yuqori aniqlik bilan yerdagi alohida elementlarni ham identifikatsyalash imkoniga egamiz”, deb yozgan edi.

1861 yilda ular alanga spektrini o`rgana turib rubidiy va seziyni kashf etdilar.

Gustav Kirxgof 1824 yilda Kyonigsberg (hozirgi Kaliningrad) da tug`ilgan. U universitetni tugatgach privat-dotsent lavozimiga taklif etilib, keyin Breslau universiteti fizika professori unvonini olgan. Bir muncha vaqtdan keyin shu universitetga Bunzen kimyo professori o’rniga kelgan va ular qalin do’st bo’lganlar. Bunzen Geydelberg universitetiga ishga o`tganda Kirxgofni ham darrov taklif etdilar. 1879 yili Kirxgof Berlin universiteti fizika kafedrasini oldi. Lekin sog`lig’i yomonlashib, 1887 yilda vafot etdi.

Robert Vilgelm Bunzen analitik kimyo sohasida mashhur olim bo`lib, u 1811 yilda Gyottingen shahrida tavallud topdi. U avval Gyottingen, Margburg universitetlarida ishlab, 1851 yilda Breslau universitetiga, bir yil o`tgach esa Geydelberg kimyo kafedrasi mudirligiga o`tdi.

1857 yilda Bunzenning “Gazometrik usullar” kitobi nashrdan chiqib zamonaviy sanoat gaz analizining boshlanishiga asos soladi. Shu yili u o`zining mashhur gaz gorelkasini, 1868 yilda esa suv oquvchan nasosni yaratdi. Laboratoriya shtativi va elektrokimyoviy analiz uchun batereyalar ijodkori bo`ldi.

Bunzen ajoyib amaliyotchi va pedagog sifatida o`z zamonasida ham mashhur bo`lgan. U uylanmagan va bunday savollarga doim, vaqtim yo`q, deb javob berar ekan. Lekin yoshi ulg`aygach Bunzen har doim yolg`izlikdan nolir ekan. 1889 yilda u iste’foga chiqib, 1899 yilda vafot etadi.

S. Lengli quyosh spektrining infraqizil sohasidagi to`lqin uzunligini bolometr yordamida o`lchashni taklif etdi. Fotografiyaning rivojlanishi bilan 1880 yildan boshlab spektrni spektrograflarda qayd qilish uchun fotoplastinkalardan foydalandilar.

Miqdoriy spektral analiz esa XX asrdan boshlab rivojlana boshladi va uning asoschisi U. Xartli bo`lib qoldi. U bilan birga miqdoriy spektroskopiya bilan E. Leonard, J. Pollak, A. De Gramonlar ham shug`ullanganlar. Ularning barchasi analiz qilinadigan element miqdorini aniqlash uchun kuzatiladigan spektr chiziqlari sonidan foydalanishga uringanlar. Lekin modda konsentratsiyasi past bo`lganda chiziqlarning yo`qolishi, fotoplastinkalar sifatining pastligi kabilar analizni qiyinlashtirar edi.

Rentgenofluoressent analiz Xadding (1923), Xeveshi va Aleksandr (1932) larning ishlaridan boshlandi.

Hozirgi zamon tushunchasidagi alanga fotometriyasiga 1870 yilda Yansen asos soldi. U alangada qo`zg`atilgan molekulaning nurlanish intensivligi shu moddaning miqdoriga proporsional ekanligini aniqladi.

Angliyalik kimyogar Louri Tomas Martin (1874-1936) organik birikmalarning faolligini o`rganib, 1899 yilda yangi tayyorlangan nitrokamfora eritmasi vaqt o`tishi bilan o`zining optik faolligini o`zgartirishini, ya`ni mutarotatsiyani aniqladi. Polyarimetriya usullarini yaratdi. 1928 yilda Y.N. Brensted bilan bir vaqtda kislota–asoslarining protolitik nazariyasini e`lon qildi.

1928-1932 va 1934-1940 yillarda nazariy va amaliy kimyo xalqaro ittifoqining Vitse prezidenti Sventoslovskiy Voysex Loiziy (1881-1968) kalorimetrik o`lchovlar, jumladan mikrokalorimetriyaning aniq usullarini yaratdi. 1913 yilda benzoy kislotani kalorimetrik tizimdagi issiqlik qiymatini aniqlash uchun etalon modda sifatida tavsiya etdi. 1913 yilda adiabatik kalorimetrni va 1924 yilda molekulyar massalarni tezlik bilan ebullioskopik aniqlaydigan asbob–Sventoslov ebulliometrini ishlab chiqdi. U termokimyogarlar ilmiy maktabining ilmiy asoschisi.

Keyin 1928 yilda Lungard alanga fotometrini yaratdi. 1937 yilda V. Shuknext shu asbobning monoxromatorini oddiy rangli filtrlarga almashtirdi va shu holdagi alanga fotometri bugungi kunda ham analitik maqsadlarda ishlatilib kelinmoqda. 

Kolorimetriya. Kolorimetrik analiz to`g`risidagi ma`lumotlar Snelders maqolalarida keltirilgan. Uning yozishicha 1838 yilda Lampadius kobaltli rudasi tarkibidagi temir va nikelni filtrat eritmasi rangini ularning standart eritmalari rangi bilan solishtirish asosida aniqlagan.

Eyken Arnold Tomas (1884-1945) organik moddalarning tuzilishi va xossalarini fizikaviy usullar yordamida aniqlash bo`yicha ilmiy tadqiqotlar olib borgan. Ilmiy faoliyatining boshlanishida (1905-1910) V.F.G. Nernst bilan birgalikda ekstremal temperatura sharoitlarida gazlarning solishtirma issiqlik sig`imini aniqlash usullarini yaratdi. Past temperaturada ishlovchi issiqlik sig`imini o`lchaydigan vakumli kalorimetrni konstruksiyaladi. 1940 yillarda qator organik katalitik reaksiyalarning faollanish energiyalarini tadqiq etdi.

1845 yilda esa K. Geyne ushbu usulni mineral suv tarkibidagi bromni aniqlash uchun qo`lladi. Keyingi yilda A. Jakelen mis–ammiakli komplekslarning rangini solishtirish asosida misni aniqlash usulini yaratdi. 1852 yilda T. Gerapat rodanidlarni qo`llashga asoslangan temirni kolorimetrik aniqlsh usulini taklif etdi. Eritma ranglarini solishtirish paytida Gerapat probirkalar orqasiga oq qog`ozdan yasalgan ekran joylashtirdi. 

1853 yilda A. Myuller tomonidan yangi tipdagi “qo`shimcha kolorimetr” yaratildi va unda ishlash uchun qo`llanma yozdi. U o`z asbobini temir rodanid eritmasini xromat kislota va mis-ammiakli kompleks yordamida analiz qilish uchun qo`lladi. Bunda temirning konsentratsiyasi 100 ml eritmada 0,75-3 mg bo`lgan hollarda ham aniqlash mumkin. Kamchiligi esa yoritish tizimining nomukammalligidadir. 

1870 yilda D. Dyubosk yaratgan kolorimetrda yorug`lik ikkita shisha prizmadan o`tib, biri tekshiriladigan eritma, ikkichisi taqqoslash eritmasi orqali o`tkaziladi. Bu yangilik kolorimetriya rivojining cho`qqisi bo`ldi. 

Absorbsion spektroskopiya Ber-Lambert qonuniga asoslangan. Bu qonunni teng darajada Buger-Bernar qonuni ham deb atash mumkin. Chunki bu ikki fransuz olimlari nemis olimlaridan bexabar holda ish olib borganlar. P. Buger I. Lambertdan ko`p yillar oldin yashab o`tgan bo`lsa, F. Bernar qonunni e`lon qilishda Berdan bir necha oyga kechikadi. 

Iogann Genrix Lambert o`zining “Fotometriya” kitobida (1760) qati’y matematik bog`liklikni aniqlaydi. Lambert 1728 yilda Myunxauzenda kambag`al oilada tug`ilib, o`qishni mustaqil holda o`rganadi. Uning ishlarini hisobga olib, qirol Fridrixning o`zi suhbatga chaqiradi va Berlin fanlar akademiyasiga a`zolikka saylaydi. Lambert 1777 yilda Berlinda 49 yoshida olamdan o`tadi. 

Analitik kimyoga “yutilish koeffisienti” tushunchasini fotokimyoviy tadqiqotlar bilan shug`ullangan R. Bunzen va G. Roskolar kiritdilar. Yutilishning konsentratsiyaga proporsionalligidan analitik maqsadlarda birinchi bo`lib Firordt foydalandi. 

Hozirgi holda fotometriyaning asoschisi ham Firordt bo`ldi. Bu fotometrda yorug`lik manbai kerosin lampasi bo`ldi. 

Fotoelementli fotometr 1911 yilda Berg tomonidan ishlandi va unda selen elementidan foydalanildi. 

Emix Fridrix Peter (1860-1940) miqdoriy mikrokimyoviy analizning yaratuvchilardan biridir. 1900 yilda mikrokimyoviy miqdoriy aniqlashning gravimetrik va fizik–kimyoviy usullarini, jumladan, spektral analizning imkoniyatlarini ko`rsatib berdi. 1904 yilda Yu. Danau bilan birgalikda kolorimetrik kapillyarni kashf etdi va mikrofiltrlash usulini yaratdi. Shogirdlari bilan hamkorlikda gravimetrik mikroanaliz usulini taklif etdi. 

pH ni o`lchash. Avvalgi yillardan farq qilib, hozirgi paytda pH ni aniqlash elektr yurituvchi kuch (e.yu.k) ni o`lchashga asoslangan. Ikkita vodorod elektrodi yacheykaga tushiriladi. Bunda bo`lmalardan biridagi eritma konsentratsiyasi aniq. Potensialni Poggendorfning kompensatsiyali usulida o`lchaydilar. Vodorod elektrodini 1893 yilda M. Le Blan kashf etgan. Hozirgi paytda qo`llanilayotganini esa J. Uilson va E. Kernlar taklif etishgan. S. Syorensen vodorod eletrodini kalomel elektrodi bilan qo`shdi. Undan oldin kalomel eletrodi bilan Kolraush ishlagan.

Keyinchalik pH ni o`lchash uchun qulay bo`lgan shisha elektrod yaratildi. Uning asoschisi biolog olim M. Kremer bo`ldi (1906).

1909 yilda bu eletrodning xususiyatini  F. Gaber va Z. Klemensevichlar o`rganib, eritmalar orasidagi potensiallar farqi vodorod ionlarining konsentratsiyasiga bog`liq holda o`zgaradi. Xuddi shunday vodorod elektrodining potensiali eritmaning pH qiymati orqali aniqlanadi, degan xulosaga keldilar. Taqqoslash elektrodi sifatida ular kalomel elektrodidan foydalandi. Lekin ular shisha elektrod yasay olmadilar. Bu ishni 1920 yillarda D. Mak–Innes va M. Doullar amalga oshirdilar.
1920 yilda E. Bilman xingidronning to`yingan eritmasiga tushirilgan silliq platina eletrodining potensiali eritma pH iga proporsional ekanligini aniqladi. Surmali elektrod esa A. Ui va V. Kestraneklar tomonidan 1923 yilda tuproqning pH ini o`lchash uchun qo`llanildi.

pH ni aniqlashning kolorimetrik usuli Pal Sili tomonidan qon zardobini tahlil qilishda qo`llanuildi.

Bu usul indikatorlar rangining o`zgarishiga asoslangan bo`lib, uni 1904 yilda G. Fridental mukammalashtirdi. U 15 ta indikatorning pH qiymati 1 dan 14 gacha bo`lgan oraliqlarida rang o`zgarishlarini kuzatdi.

Potensiometrik titrlash. Birinchi potensiometrik titrlash 1893 yilda Leypsigdagi Ostvalda institutida R. Berend tomonidan o`tkazilgan. U bu haqda o`zining “Elektrometrik analiz” (“Electrometrische Analyse”) maqolasida e`lon qiladi. Berend nima uchun ekvivalent nuqtada potensial sakrashi sodir bo`lishini, titrlash egri chiziqlari neytrallash, cho`ktirish va oksidlanish–qaytarilishga asoslangan usullarda bir xilda kuzatilishini tushuntiradi.

Keyingi potensiometrik titrlash 1897 yilda V. Byotger tomonidan taklif etildi. Bu usulda kislota va asoslarni oltinni palladiy bilan qoplagan vodorod elekrodi yordamida aniqladi. Taqqoslash elektrodi vazifasini ikkinchi vodorod elektrodi (kislota, asosga tushirilgan) bajaradi. Tekshirilgan eritmaga indikator ham tomizib, potensial sakrashiga mosligini tekshirdi.

Uchinchi potensiometrik usulni F. Kromodjino taklif etdi. U oksidlanish-qaytarilishga asoslangan titrlash usuliga cho`ktirish va neytrallash usullaridagi uslubni qo`lladi. Galogenid ionlarini kaliy permanganat bilan titrlab, kalomel va platina eletrodlaridan foydalandi.

1925 yilda  D. Koks differensial titrlash prinsipini izohladi. Eritma ikkiga ajratilib, tuz ko`prik orqali tutashtiriladi. Ikki soha ham bir xilda titrlanadi. Titrlashning oxirgi nuqtasi eng maksimal potensiallar farqi orqali aniqlanadi.

“Tok to`xtashigacha” titrlash usuli elektrodlar qutblanishiga asoslangan. Bu usulni Ch. Fok va E.T. Badenlar 1926 yilda yozdilar. Ulardan oldin 1897 yilda E. Salamon ham shu prinsipga asoslangan usul haqida yozgan edi.

Potensiometrik titrlashga bag`ishlangan birinchi monografiyani Myuller 1923 yilda yozib, uni “Elektrometrik miqdoriy analiz” deb atadi. Potensiometrik titrlashni mikro- va yarim mikro- usullarda amalga oshirish mumkin. 

Hozirgi paytda juda ko`plab selektiv, sezgir elektrodlar yaratilgan. Bu sohada I.P. Alimarinning ham xizmatlari kattadir. 

Konduktometrik titrlash. Bu usul titrlash jarayonida eritmaning elektr o`tkazuvchanligini o`lchashga asoslangan. Masalan, kislotani ishqor bilan titrlaganda, vodorodning yuqori harakatchan ionlari kam harakatchan metall ionlariga almashinadi. Natijada, eritmaning elektr o`tkazuvchanligi asta sekin tushib, titrlashning oxirgi nuqtasiga yetgach elektr o`tkazuvchanlik yana erkin gidroksil ionlar hosil bo`lishi hisobiga osha boshlaydi. Titrlashning oxirgi nuqtasida eritmaning elektr o`tkazuvchanligi minimal qiymatiga ega bo`ladi. 

Konduktometrik o`lchashlarni analitik maqsadlarda qo`llashni birinchi bo`lib F. Kyuster va M. Gryuterslar taklif etganlar. Ular F. Kolraushning ko`prik sxemasini qo`llaganlar. Bunday qurilma to`g`risida Ostvald ham yozgan edi. U vaqtda o`zgaruvchan tok galvanometri bo`lmagani uchun elektr o`tkazuvchanlikni vizual kuzatish qiyin kechar edi. G. Yander esa bunday galvanometrni kashf etdi. 1923 yilda I.I. Koldgof “Konduktometrik tahlil” (“Konduktometrische Analyse”) nomli birinchi monografiyani yozdi.

Yuqori chastotali titrlash ham eritmaning kimyoviy reaksiya paytida elektr o`tkazuvchanligini o`zgarishini o`lchashga asoslangan. Bu usulning qulayligi elektodlar eritmaga tushirilmaydi. Bu usulni analitik amaliyotga 1946 yilda bir-birlaridan bexabar holda J. Forman va D. Krisp, hamda F. Yensen va A. Parraklar kiritdilar. Bleyk ulardan ham oldin yuqori chastotali titrlash prinsipini konsentratsiyani o`lchash uchun qo`llagan edi.

Polyarografiya. Bu usul tok kuchini kuchlanishga bog`liqligini o`lchashga asoslangan voltamperometrik usullaridan biridir. Polyarografiyada qutblanuvchi elektrod–simob tomchisi va qutblanmaydigan elektrod–katta yuzaga ega bo`lgan simob qavatidir. 1873 yilda G. Lipman birinchi marta simobni kapillyar elektrometrda ishlatdi. Bunda u qutblangan simobning sirt tarangligini o`lchadi. B. Kucheraning 1933 yilda mukammallashtirgan asbobida simob tomchisi simob solingan idishni yuqori ko`targani uchun bosim ostida tomchilaydigan bo`ldi.

Tok kuchini kuchlanishga bog`liqligi egri chizig`ini 1918 yilda Ya. Geyrovskiy tuzdi. 1925 yilda esa Geyrovskiy M. Shikata bilan birgalikda polyarografni yaratdilar. Ular ko`pgina moddalarning polyarogramalarini oldilar.

Shtok Alfred (1876-1946) 1900-1909 yillarda fosforning, surmaning, mishyakning va ularning vodorodli, oltingugurtli va azotli birikmalarining turli kristall modifikatsiyalarini tadqiq etdi. Qator laboratoriya asboblarini mukammallashtirdi. 1912 yilda birinchi suyuq bor gidrid B4H10, hamda kristall holdagi bor gidrid B10H14 larni ochib, ularning kimyoviy xossalarini o`rgandi. Keyinchalik 1921-1926 yillarda asosan silanlar bilan shug`ullanib SiH4, SiH6, Si3H8, Si4H10, Si5H12, Si6H14 va ularning galogenli hosilalarini oldi. Simobning mikromiqdori analizi texnikasini yaratdi.

Ossillografik polyarografiyaning muallifi ham Geyrovskiy bo`ldi. 

Yaroslav Geyrovskiy (1890-1967) o`zining butun ilmiy faoliyatini polyarografik analizga bag`ishladi. 1922 yilda simob tomchi elektrodida bo`ladigan elektroliz jarayonini kuzatib, moddalarning oksidlanish–qaytarilish potensiallari ularning tabiatiga, hamda diffuzion tok qiymatining elektrolit konsentratsiyasiga bog`liqligini aniqladi. Simob tomchi elektrodini qo`llashga asoslangan polyarografik usullarini rivojlantirdi. 1925 yilda yapon olimi M. Shikata bilan hamkorlikda analitik laboratoriyalar uchun birinchi avtomatik asbob-pollyarograf yaratdilar. 1935 yilda  D. Ilkovich bilan polyarografik tokning konsetratsiyaga va zaryadlangan ionlarning diffuziya koeffitsiyentiga bog`liqligi tenglamasini chiqardi va barcha elementlar uchun polyarografik analiz usullari yaratildi. 1959 yilda Ya. Geyrovskiyning xizmatlari Nobel mukofotiga loyiq deb topildi. 

Past konsentratsiyali moddalarni analiz qilish uchun V. Kemula va Z. Kubiliklar osilib turuvchi simob tomchisidan foydalandilar. Bunda avval elektroliz o`tkazilib, simob tomchida amalgama hosil bo`ladi, keyin shu elektroddagi oksidlanish toki yozib olinadi. Shu usul bilan 10ֿ8 mol/l moddani aniqlash mumkin. 

Amperometriyada titrlashning oxirgi nuqtasi diffuzion tok o`zgarishining egri chizig`i bo`yicha aniqlanadi. Bu usul 1927 yilda Geyrovskiy ideyasi asosida V. Mayer tomonidan yaratildi va polyarimetriya deb ataldi. 

7. Mavzuni mustahkamlash uchun savollar:
1. Galvanik elementning kashf etilishi.

2. Elektrolizning analitik kimyo usuli ekanligi. 

3. Elektrogravimetrik analizning yaratilishi. 

4. Kolorimetrik analizga asos solinishi.

5. Optik analiz usullarining rivojlanish yo`nalishlari.

6. Spektroskopik analizning yuzaga kelish tarixi.

7. Kolorimetrik usullar va turlari bo`yicha ishlagan olimlar.

8. pH-metriyaning yaratilishi va analizdagi o`rni.

9. Potensiometrik analizning rivojlanish bosqichlari.

10. Konduktometrik analizning qo`llanishiga hissa qo`shgan olimlar.

11. Voltamperometriya, polyarografiya usullarining paydo bo`lish tarixi. Geyrovskiyning amperometrik titrlash usuli.

8. Adabiyotlar:

1. Сабадвари Ф., Робинсон A. История аналитической химии. Пер.с англ.-M.: Мир, 1984. -304 с.

2. Азимов А. Краткая история химии: Развитие идей и представлений в химии. Пер. с англ. -M.: Мир, 1983. -187 с.

ANALIZNING BOSHQA USULLARI
1. Mavzu rejasi: Radiokimyoviy analizning paydo bo`lishi va rivojlanish tarixi. Radioaktiv reagentlar. Xromatografik analiz usullarining analitik kimyo tarixidagi o`rni.

2. Tayanch  iboralar: Radioaktivlik, radiokimyoviy analiz G. Geyger, E. Rezerford, U. Kruks, Yu. Elister, R. Erenberglarning ilmiy ishlari; xromatografiya va turlari, rivojlanish tarixi; radiokimyoviy analiz.
3. Maqsadi: Talabalarni radioaktiv va xromatografik analiz usullarining paydo bo’lishi tarixi bilan tanishtirish.

4. Darsni o’tish vositalari: Kitoblar, usullarga oid ko’rgazmali materiallar.

5. Dars o’tish usuli. Dars bahs-munozara tarzida tashkil qilinadi.

6. Darsning mazmuni:  

Olimlar radioaktivlik bilan shug`ullanib boshlaganlaridayoq, uni qayd eta oladigan qurilma, asbobning zaruriyati paydo bo`ldi. Birinchi qayd etish asbobi G. Geyger va E.  Rezerford tomonidan yaratildi. O. Myuller uni takomillashtirish ustida ishlab 1928 yilda yangi konstruksiyali asbob (schyotchik) yaratildi. Sinsillyatsion qayd etgichning ishlash  prinsipi quyidagicha: rux sulfid alfa-nurlar bilan nurlantirilganda ko’rinadigan nurni sochib, yutilgan nur enirgiyasining bir qismini beradi. Bu hodisani birinchi bo`lib 1903 yilda U. Kruks, Yu. Elster, G. Geytellar kuzatdilar, 1908 yilda esa U. Kruks va G. Regenerlar spintariskop deb nomlangan yangi asbob yasadilar. Asbobning kamchiligi undagi uchqun sochilishini vizual kuzatish zarurligidir. Bu muammo ham S. Karren va U. Beykerlar sinsillyatsion qayd etgichga fotoko’paytirgich qo’ygach hal bo’ldi. J. Brozer va G. Kalmanlar esa bu asbobni birinchi marta radioaktiv zarrachalar sonini hisoblash uchun qo’lladilar. 

Radioaktiv reagentlardan foydalanib, analiz usullari yaratish bilan birinchilardan bo’lib 1925 yilda P. Erenberg shug`ullandi.

Xromatografiya. Xromatografiyaning tarixi F.F. Rungening rangli birikmalarning eritmasi filtr qog`ozga tomizilganda, qog`oz yuzasida yoyilib konsentratsion doiralar hosil qilishini sezib, ifodalangan kundan boshlandi. 1861 yilda X.F. Shenbayn ozonga sifatiy namunalar keltira turib, bir tomchi suvni filtr qog`oziga joylashtirganda uning erigan moddalarga nisbatan tez yoyilishini va turli moddalar qog`ozni turli darajada bo`yashi mumkinligini aniqladi. Shenbaynning ishlarini uning shogirdi F. Gopelisryoder davom ettirib, bu sohada olgan natijalarini 1861 yilda e’lon qildi. 1901 yilda esa ishlarning yakuni sifatida monografiyasini chop ettirdi. Kapillyar analiz qog`oz xromatografiyasi bilan ko’pgina umumiyliklarga ega. Lekin kapillyar analizning sezgirligi qog`oz xromatografyasiga nisbatan ancha  past.

1900 yilda D.T. Dey neftni kolonkali xromatografiya usulida fraksiyalarga ajratishda olgan natijalarini  Parijda  o’tkazilgan 1-xalqaro neftchilar kongressida e’lon qildi. Neft analizi sohasida Dey bilan bir vaqtda S.K. Kvitka, E. Alberxt va K. Englerlar ham ish olib bordilar. 1903 yilda Mixail Svet o’zining adsorbsion hodisalarga bag`ishlangan mashhur maqolasini yozdi. Svet 1872 yilda Italiyaning Asti shahrida dunyoga keldi. U yosh paytida oilasi Shvetsariyaga ko’chib ketadi. Svet shu yerda o’qib, 1894 yilda botanika sohasida fan doktori ilmiy darajasini oladi. Dissertatsion ishi uchun u G. Devi mukofotiga sazovor bo`ladi. 1896 yilda Svet Rossiyaga qaytadi va 1901 yilda yana Varshavaga ko`chib ketadi. Bu yerda u universitetning o’simliklar fiziologiyasi va anatomiyasi kafedrasida assistent bo’lib ishlaydi. 1908 yilda Varshava politexnika institutida botanika bo’yicha professorlikni oladi. Birinchi jahon urushi davrida institut Nijniy Novgorodga ko’chiriladi. Svet bu yerda kam vaqt yashab, keyin Voronejga ko’chadi va 1919 yilda sil kasalligi tufayli olamdan o’tadi.
Svetning 1903 yilda e’lon qilgan maqolasini xromatografiyaga kirish deb baholash mumkin. 1906 yilda xlorofilni adsorbent (kalsiy karbonat suspenziyasi) to’ldirilgan kolonkada rangli qavatlar hosil qilib, taqsimlanishiga asoslangan analiz haqidagi maqolasini e’lon qildi. Yaratilgan usuldan foydalanib, Svet yashil barg ekstraktida ikkita xlorofil, to’rtta ksantofil va karotin borligini aniqladi. 1910 yilda qilingan ishlari asosida u monografiyasini e’lon qildi.

Taqsimlanish xromatografiyasini A. Martin va R. Singlar 1941 yilda asoslab berdilar. Taqsimlanish xromatografiyasi prinsiplarini gaz aralashmalarini ajratishga qo’llab, A. Martin va A. Jeymslar analitik kimyoda yanga usul–gaz xromatografiyasini yaratdilar.  
7. Mavzuni mustahkamlash uchun savollar:
1. Radiokimyoviy analizning mohiyati.
2. Radioaktivlik hodisasi asosida yangi fizikaviy analiz usullarining paydo bo’lishi.
3. Xromatografik analiz usulining yuzaga kelish tarixi.
4. Xromatografik analiz usullarining turlari va yaratilish tarixi.
8. Adabiyotlar:

1. Манолов К. Великие химики. В 2-х томах. I, II. Пер.с болг. –М.: Мир. 1985. -438 с. 

1920 YILDAN KEYINGI DAVRDA ROSSIYA VA UKRAINADA ANALITIK KIMYONING RIVOJLANISHI
1. Mavzu rejasi: XX asr boshida Rossiyada analitik kimyo fanining rivojlanish tarixi. 1920 yillarda Ukrainada analitik kimyoning rivoji. Kompleks birikmalar va nodir elementlarni analiz qilish. Reaktivlar ishlab chiqarish muommolari. Analitik kimyo rivojida zavod laboratoriyalarining o’rni. Fizik-kimyoviy analiz usullarining rivojlanishi. 

2. Tayanch iboralar: Analitik kimyo, ilmiy tadqiqot markazlari, zavod laboratoriyalari, N.A. Tananayev, J.V. Tananayev, A.K. Babko, A.S. Komazovskiy, N.P. Komarlarning ishlari. Reaktivlar ishlab chiqarish, I.A. Chugayev, N.S. Kurnakov, B.G. Karpov, K.B. Yassimirskiy, S.J. Vavilov spektral va polyarografik analiz, kulonometrik va radiometrik usullar. 
3. Maqsadi: Talabalarni Rossiya va Ukrainada analitik kimyoning 1920 yildan keyingi davrdagi rivojlanishi bilan tanishtirish.

4. Dars o’tish vositalari: Kitoblar, qo’llanmalar, internet ma’lumotlari.
5. Dars o’tish usuli: Dars interfaol usullardan biri bahs-munozara usulida olib boriladi.

6. Darsning mazmuni:

1917-1920 yillardan keyin analitik kimyo sohasidagi tadqiqotlar industrlashtirish davrida sanoatning yangi talablariga bog`liq holda keskin rivojlandi. Ana shu davrda oliy o’quv yurtlarida analitik kimyo bo’yicha kafedralar mavjud bo’lmaganligi sababli kimyogar-analitiklar tayyorlanmadi va o’qitish jarayoni boshqa kimyo kafedralarining kuchi bilan amalga oshirildi. Shuning uchun sanoatning jadal rivojlanishi bilan ko’p miqdorda shu sohaning muxandis-mutaxassislariga ehtiyoj tug`ildi, bu esa universitetlarning kimyo fakultetlarida va politexnika institutlarida kimyo kafedralari tashkil etilishiga sabab bo’ldi va ularda yuqori malakali mutaxassislar tayyorlanib boshlandi, hamda ular kimyoviy analiz usullarining nazariy asoslarini o`rganish bo`yicha ilmiy-tadqiqotlarni ham boshlab yuborishdi. Tadqiqotlarda soha institutlari va zavodlarning markaziy laboratoriyalari ham ishtirok etdilar. Qisqa muddat ichida ko’plab nazariy va tajribaviy masalalar hal etildi. Sobiq Ittifoq davrida analitik kimyo rivojlanishining asosiy markazlari Moskva, Leningraddagi o`quv yurtlari bo`lib, 20-yillardan keyin esa ittifoqdosh Respublikalarning akademik va soha ilmiy-tadqiqot institutlari, oliy o`quv yurtlari va zavod laboratoriyalari ham shu qatorga qo`shildi. Analitik kimyoning rivojlanishiga Ukrainalik olimlar katta hissa qo’shdilar. Kiyevdagi politexnika institutida mamlakatda birinchilardan bo`lib, analitik kimyo kafedrasi tashkil etildi va uni N.A. Tananayev boshqarib, kimyogar-analitiklar maktabini tashkil etdi. Uning shogirdlari  I.V. Tananayev va  I.K. Babko edilar. Bu maktabning ishlarida e’tibor ko`proq analitik kimyo nazariyalariga, silikatlar analiziga va fizik-kimyoviy analiz usullarini yaratishga qaratildi. 

I.V.Tananayev ko`pgina kompleks birikmalarni tadqiq etdi, titrimetrik analizning yangi usuli-ftormetriyani yaratdi. Silikatlar va boshqa materiallar tarkibidagi ko`pgina qismlarni analiz qilish usullarini ishlab chiqdi.
A.K. Babko eritmadagi kompleks birikmalar va ularni analizda qo’llashni, ularni fotometriyada ishlatilishini o`rgandi.

Odessada A.S. Komorovskiy, N.S. Poluektov va V.A. Nazarenkolar rahbarligida nodir elementlarni analiz qilish muammolari va yuqori tozalikdagi moddalarni organik reagentlar va kompleks birikmalardan foydalanib, analiz qilish muammolari hal etildi.

N.P. Komar rahbarligida Xarkov universiteti olimlari spektrofotometriya sohasida muhim natijalar oldilar. Dnepropetrovskda K.I. Usatenko qattiq fazadagi reaksiyalarni tadqiq etib, amperometrik titrlash usullarini yaratdi.

1925 yilda Moskvada IV. Mendeleyev qurultoyi bo’ldi va unda kimyoviy analizga bag`ishlangan ma’ruzalar tinglandi. Ma`ruzalar asosan tog` manbalari, tuproqdagi nodir elementlar tarkibi, cho’yan, ko’mirning analiziga bag`ishlandi. 1928 yildagi V. Mendeleyev qurultoyi Qozonda tashkil etildi va unda analitik kimyo bo’yicha ma`ruzalar alohida bo’limlarda tinglandi, jumladan N.A. Tananayevning sifat analizi bo’yicha chiqishidan tashqari 23 ta ma`ruza tinglandi.

VI Mendeleyev qurultoyi 1932 yilda Xarkovda o’tkazilib, unda sobiq Ittifoqning 15 yilligida qo’lga kiritilgan ilmiy yutiqlar tahlil qilindi.

I.P. Alimarin silikat minerallari analizi rivojlanishi haqida shisha sanoati nazorati masalalari bo’yicha esa A.K. Babkolar ma`suliyat berdilar. Rossiyada revolyutsiyagacha sanoat miqyosida umuman reaktivlar ishlab chiqilmagan.

1918 yilda IREA tashkil etilib, reaktivlar ishlab chiqarish yo’lga qo’yildi. Bunda asosiy e’tibor reaktivlardagi qo’shimchalarning mikro- miqdorlarini aniqlash usullariga va sezgirligiga qaratilib, uning asosida katta miqdorda turli kimyoviy reaktivlarga standartlar va preparatlar yaratish imkoniyati paydo bo’ldi. Preparatlar Ural Politexnika institutida va Odessadagi kimyo-radiologiya institutida tayyorlandi. V.E. Tishenkoning ishlari asosida kimyoviy idishlar uchun shisha olish usullari taklif etildi. Gravimetrik va titrimetrik tadqiqotlarning klassik usullari reaktivlardagi qo’shimchalarni, ta`biiy qazilmalardagi noyob elementlarning kam miqdorini aniqlash uchun yetarli darajada sezgir bo’lmaganligi uchun 20-yillardan boshlab analizning maxsus usullari rivojlana boshladi. 

N.A. Tananayevning yaratgan yangi analiz usuli, ya`ni tomchi usuli reaktivlar yetishmasligi bilan bog`liq bo’lgan masalalarni hal etdi va qimmatbaho preparatlarning qo’llanilishini kamaytirdi. 1922 yilning oxirida u barcha kationlarni sistematik analiz qilishni taklif etdi.

20-yillarning boshlarida fanning rivojlanishida zavod laboratoriyalari katta rol o`ynadi. 1927 yilning oktabrida kimyoviy sanoatning ilmiy texnik masalalari bo’yicha  1-anjuman bo’lib o’tdi. Uning asosiy maqsadi ilmiy tadqiqot institutlari va zavod laboratoriyalarining o’zaro ilmiy aloqalarini aniqlashdan va kuchaytirishdan iborat edi.

1932 yilda zavod laboratoriyalari kengashi tashkil etildi va “Zavod laboratoriyasi” jurnali ta`sis etildi. Analitik kimyo bo’yicha ilmiy tadqiqotlarni tashkil qilishda L.A. Chugayev, N.S. Kurnakov va B.G. Karpovlar boshqarib turgan analitik kimyo bo’yicha komissiya katta rol o’ynagan.  1939 yildan “Analitik kimyo bo’yicha komissiyaning ishlari” chiqa boshladi. Keyinchalik bu komissiya “Analitik kimyo” muammolari bilan shug`ullana boshladi. Bu davrda asosiy muammolar organik reagentlar va kompleks birikmalar, hamda fizik va fizik-kimyoviy analiz usullarining qo’llanilishi bilan bog`liq.

1939 yilda o’tkazilgan analitik kimyo bo’yicha butun ittifoq anjumanida 20 yil ichida bajarilgan analitik tadqiqotlarga ya’kun yasaldi. Ma`ruzalardan ma`lum bo’lishicha shu davrda analitiklar analitik kimyo sohasining asosiy yo’nalishlari bo’yicha ulkan yutuqlarga erishgan. Anjumanda A.I. Brodskiyning interferometrni sanoatda qo’llanilishi, spektral analiz va undan analitik kimyoda foydalanish, polyarografiya masalalari (A.P. Vinogradov ma`ruzasi), analitik kimyoda fizik-kimyoviy analiz bo’yicha (I.V. Tananayev maruzasi), ichki elektroliz usuli (Yu.Yu. Lurye ma`ruzasi) kabilar diqqatga sazovor bo’lishdi. N.A. Figurovskiy sedimetrik analiz usullari sohasidagi yutuqlarni umumlashtirdi. Ikkinchi jahon urushi yillarida harbiy davr qiyinchiliklariga qaramasdan analitik kimyo rivojlandi. Urushdan keyingi davrda fan va texnikaning yangi sohalari paydo bo’ldi (yadro kimyosi, raketa qurilishi, yarim o’tkazgich materiallar ishlab chiqarish, har xil qimmatli xossalarga ega bo’lgan qotishmalar va h.k.).

Analitik kimyoda fizik-kimyoviy tadqiqot usullarining rivojlanishiga noyob va tarqalgan elementlarning ishlatilishi ta`sir qildi, bu esa analitik tadqiqotlar uchun zarur bo’lgan yangi materiallarni yaratishga olib keldi. Turli yutilish darajasiga asoslangan radioaktivatsion va ekspress analiz usullari katta ahamiyatga ega bo’ldi. Radioelektronika, kibernetika, atom, aviatsiya va raketa mexanikalari yuqori tozalikdagi materiallar yaratishini va ularning analitik tadqiq etish usullarini talab qilib qoldi. Davriy tizimdagi aksariyat barcha elementlarning ajratish va sifatiy holida miqdoriy aniqlashlar uchun zarur bo’lgan, ya`ni organik reagentlarni qidirib topish intensiv ravishda davom ettirildi. Asosiy diqqat e’tibor noyob va radioaktiv elementlarga qaratildi. Tizimlarning fizik kimyoviy analizi bo’yicha ko’pchilik ishlarni I.V. Tananayev, A.K. Babko, N.L. Komar, V.M. Pishkovalar tomonidan o’tkazildi va ular mustaqil ravishda ilmiy maktablarni ham yaratdilar.

A.K. Babko va A.T. Pilipenkolar kolorimetrik analiz bo’yicha qo’llanma nashr ettirdilar. Ko’p sonli tadqiqotlari asosida A.K. Babko eritmalarining Buger qonunidan chetlanishini aniqlaydigan formulani chiqardi va bunday chetlanish komplekslarning beqarorlik konstantasiga, reaktivning ortiqchaligiga, aniqlanadigan ionning boshlang`ich konsentratsiyasiga va suyultirilishiga bog`liqligi to’g`risida xulosalar qildi. 

Fizik-kimyoviy analiz usullarining qo’llanilishi hamda analitik kimyoda organik reagentlardan foydalanish natijalarini matematik qayta ishlash zaruriyatini keltirib chiqardi. Fotometrik analiz usulining nazariyalari uchun N.P. Komarning ko’p komponentli aralashmalar spektrofotometriyasi bo’yicha ishlari katta ahamiyatga ega. K.B. Yatsimirskiy birinchilardan bo’lib, kompleks birikmalarning termokimyosi bo’yicha mavjud bo’lgan keng miqyosdagi materiallarni umumlashtirishga urindi. U o’zining monografiyasida kompleks tuzlarning eruvchanligiga bag`ishlangan umumiy qonuniyatni chiqardi va bu ko’pchilik ishlarning natijalarini va kompleks birikmalarni qo’llashga asoslangan yangi analitik reaksiyalarni qidirib topish, jarayonlarni tushuntirish imkoniyatini berdi. 

K. B. Yatsimirskiy kimyoviy reaksiya tezligi va reagentning konsentratsiyasi orasidagi bog`liqlikni miqdoriy aniqlash uchun ishlatishga asoslangan analizni kinetik usullarini ishlab chiqishga katta hissa qo`shdi. Keyinchalik analitik kimyoda eritmadagi moddalarning tarkibini o’rganish uchun spektrofotometrik usul va molekulyar spektroanaliz keng qo’llanilib boshlandi.

20-yillarda S.I. Vavilovning ishlari oqibatida lyuminessent analiz bo’yicha tadqiqotlar boshlanib ketdi. Unga asosan nurlanishning kvantli chiqishi o`rganilib, fotoqo’zg`alishda lyuminessensiyaning energetik chiqishi qo’zg`atuvchi yorug`lik nuri to’lqin uzunligiga proporsional ortadi, lekin ma`lum chegaragacha ortib, undan keyin chiqishning tez tushishi kuzatiladi. 
Moddada yorug`lik ta`sirida boradigan fizik va kimyoviy jarayonlarning tabiatini nazariy tadqiq qilish A.N. Terenin tomonidan o’tkazilgan. Murakkab organik birikmalar va bo’yoqlarning fosforessensiyasini molekulalarning juftlashmagan ikkita valent elektronlar holatiga o`tishi orqali tushintirilish mumkin. 

Noyob elementlarni fluorimetrik aniqlash usulini N.S. Poluektov tomonidan o’rganildi, xemilyuminessent usulni esa A.K. Babko xodimlari bilan o’rgandi. Spektral analizning rivojlanishida metallar va qotishmalarni tez analiz qilish zaruriyati, hamda yuqori tozalikdagi moddalarni aniq analiz qilish usullarini yaratish turtki bo’ldi. Leningradda D.S. Rojdestvenskiy rahbarligida metallar va oksidlarning spektral analizi bo’yicha ilmiy maktab shakllandi. Atom spektrlarining tadqiqoti va tizimlash bo’yicha katta ishlarni  S.E. Frish bajarib, spektral asboblarning sxemalarini taklif etdi. 

Metallar va qotishmalarning spektral analizi bo’yicha tadqiqotlarni Moskva universeteti va fizika institutining optika laboratoriyalarida o’tkazilib, boshlandi va shu yerda G.S. Landsberg rahbarligida spektroskopistlar maktabi shakllandi. 
Elektrokimyoviy usullar nazariyalari uchun katta ahamiyatga ega bo’lgan ishlar metal-eritma chegarasidagi qo’sh elektr qavatini o’rgangan, elektr toki o’tishi natijasida eritmada sodir bo’ladigan diffuzion jarayonlar, elektrodlardagi kuchlanganlik hodisasi va elektrod reaksiyalari mexanizmini o`rganish sohasidagi tadqiqotlar N.N. Frumkin va uning maktabiga tegishli.

I.P. Alimarin xodimlari bilan tebranuvchi elektrod va qattiq elektrodlarning turli konstruksiyalarini qo’llab, polyarografiya va amperometrik titrlashda keyinchalik keng miqyosda ishlatila boshladi.

1932 yilda Odessada noyob elementlar institutida ham birinchi polyarograflarni ishlab chiqarish tashkil etildi. Moskvada bo’lib o’tgan polyarografik analiz bo’yicha birinchi butunittifoq anjumanida diffuziya koeffitsientini hisoblash simob katodda kislorodli anionlarning qaytarilishi bilan bog`liq bo’lgan nazariy masalalar ko’rib chiqildi. Ba`zi ma`ruzalar polyarografik usulni mineral xom ashyoning analizida va metallurgiya sanoatida qo’llashga bag`ishlandi. Amalgamali polyarografiya nazariyasi bilan ko’p yillar davomida A.G. Stromberg shug`ullandi. U amalgamali tomchi elektrodida boradigan elektrod jarayonlarini o’rgandi va qimmatli natijalar oldi. S.I. Sinyakova, E.N. Vinogradova va G.V. Proxorovalar amalgamadagi hisoblash tenglamasini taklif etdilar. A.G. Stromberg esa xodimlari bilan hamkorlikda anod tokining elektroliz vaqtiga, eritmaning hajmiga va simob tomchisi radiusiga bog`likligini ko’rsatuvchi tenglamani chiqardilar. Polyarografik usul noyob elementlar, metallar, qotishmalar va mineral xom ashyoni analiz qilishning eng keng tarqalgan usullaridan biri bo’lib qoldi. Ukrainada polyarografik analiz usuli bilan E.M. Skobets shug`ullandi. Urushdan keyingi ishlarda potensiometrik analiz bo’yicha tadqiqotlar yangicha tus oldi.

N.A. Izmaylov turli erituvchilar, ularning kislotalar kuchiga ta`siri va suvsiz erituvchilarni suvsiz eritmalardagi kislota-asosli titrlash uchun analitik kimyoda qo’llash imkoniyatlarini o`rgandi. A.P. Kreshkov suvsiz erituvchilarni titrlash yo’li bilan organik va anorganik moddalarni analiz qilish usulini yaratdi. Yuqori chastotali titrlash usulining yangi varianti eritmadagi kompleks hosil bo’lish jarayonlarini tadqiqotida va ishlab chiqarishdagi analitik nazoratning ko’pgina vazifalarini hal etish imkonini berdi. 

Kulonometrik titrlash usulini sobiq Ittifoqda birinchi bo’lib, M.S. Zaxaryevskiy, A. Ogaryov, F.I. Trishin kabilar qo’lladilar. F.I. Trishin og`ir metallarni aniqlash uchun avtomatik qayd qiluvchi asbobni konstruksiyaladi. M.P. Kozlovskiy va O.A. Songina simob elektrodlarini rangli metallar analizida qo’llash sohalarini kengaytirish maqsadida kulonometriyaning foydalanish imkoniyatlarini tadqiq etdilar. P.K. Agasyan titrlash jarayonida reaktivlarning generatsiyasi sharoitlarini o’rganib, kulonometrik titrlash uchun qurilmaning oddiy sxemasini taklif etdi.

Gazlar analizining rivojlanishi metallar va qotishmalar sanoatida chiqadigan gazlarni aniqlash va asbobsozlik yo’nalishlari bilan bordi. Gazlar analizi uchun optik analizatorlar, gazlar tomondan yutiladigan infraqizil va ultrabinafsha nurlarni qayd qiluvchi asboblar, fotokolorimetrik gaz analizatorlari qo’llab boshladilar. Gazlar analiziga mass-spektrometrik usullarni muvaffaqqiyat bilan ishlatdilar. Gaz xromatografiyasida usulning turli variantlari qo’llaniladigan bo’ldi. Gaz xromatografiyasi sohasidagi keng miqyosdagi ishlar  A.A. Juxovitskiy rahbarligida bajarildi. Sobiq Ittifoq fanlar akademiyasining kimyoviy fizika institutida B.L. Talroze rahbarligida gaz xromatografiyasidan yangi soha xromatomasspektroskopiya ishlab chiqildi. Bu usulda xromatografik cho’qqida moddani identifikatsiya qilishda mass-spektrometr xizmat qiladi. Xromatografik kolonkani mass-spektrometrning detektoriga ulanib, murakkab gazlar aralashmasining miqdoriy analizi o’tkaziladi. Metallardagi metalmas qo’shimchalar va gazlarni (kislorod, vodorod, azot, uglerod, oltingugurt va boshqalar) aniqlash uchun hozirgi paytda analizning ko’pchilik turlaridan foydalaniladi (kimyoviy, fizikaviy va fizik-kimyoviy). Kimyoviy usullar orasida kislorodni aniqlash uchun sulfatli usulni qayd etib o’tish kerak. Bu usulni A.K. Babko xodimlari bilan mukammallashtirdi.

Analitik olimlar katta miqdordagi radiokimyoviy usullarni yaratdilar. Radioaktiv elementlarni o’rganishda N.E. Starikning xodimlari bilan hamkorlikdagi ishlarini qayd etib o’tish kerak. Radioaktiv elementlarning gaz holda ajralish sharoitlari har xil energiyali zarrachalar bilan yadro reaksiyalaridan foydalanib, mahsulot analizini amalga oshirishni A.K. Lavruxina o’rgandi. Kompleks birikmalardagi izotop almashinish masalalarini A.A. Grenberg hal qildi.

Birgalashib cho’kishda radioaktiv elementlardan foydalanishni I.P. Alimarin va N.A. Rudnevlar boshlab berdi. Yadro reaksiyalarini A.P. Vinogradov, I.P. Alimarin, A.K. Lovruxina, V.I. Baranovlar o’rgandilar. Rentgenostruktur analizning nazariyasini Yu.V. Vulof, N.E. Uspenskiy, A.F. Ioffe, I.I. Kitaygorodskiy, G.V. Krukomovlar yaratdilar. Rentgen nurlantirish, rentgenostruktur va rentgenospektr analiz bo’yicha ishlar bajarildi. P.S. Kurnakov va uning maktabi metal va qotishmalarni fizik-kimyoviy usullar bilan batafsil o’rganishdi.

30-yillardayoq analitiklar suyuq va gaz holatdagi moddalarning sindirish ko’rsatkichini aniqlashga asoslangan optik analiz usullarini yaratishni boshladilar. Refraktometrik analiz usulining rivojlanishiga  B.F. Ioffe, A.V. Dumanskiy, A.G. Morachevskiy,  A.I. Brodskiy, A.A. Zaxaryevskiy va N.A. Figurovniklar katta hissa qo`shdilar.

Cho’ktirish va birgalashib cho’ktirish jarayonlari elementlarni ajratish va konsentrlashga keng qo’llaniladi. Shu maqsadda cho’kmalarning eruvchanligi, eruvchanlik ko’paytmasi qiymati, cho’ktirish sharoitlarining cho’kmalarning tozaligi va kristall tuzilishiga ta`siri, gomogen va oddiy cho’ktirishda cho’kmalar hosil bo’lish mexanizmi o`rganiladi.
7. Mavzuni mustahkamlash uchun savollar: 

1. XX asr analitik kimyosi oldingi davrlardan qaysi jihatlari bilan farq qiladi?
2. 1920 yillarda Ukrainada analiz sohasida qanday yangiliklar yuzaga keldi?
3. Kompleks birikmalardan analizda foydalanishda qanday yutuqlar qo’lga kiritildi?

4. Nodir elementlarning analizi sohasidagi ishlar haqida so’zlab bering. 

5. Reaktivlar ishlab chiqarish qachondan boshlangan?

6. 20 yillardan keyingi davrda fizik-kimyoviy analiz qanday rivojlandi?

7. J.V. Tananayev, A.K. Babko, N.P. Komar, H.A. Chugayev, N.A Izmaylovlarning ishlari.

8. Zavod laboratoriyalarining tashkil etilishi analitik kimyo rivojlanishiga qanday ta’sir qildi?

9. A.P. Kreshkov kislota-asoslar to’g’risidagi nazariyalardan qaysi birini yaratgan?

10. Rossiya olimlarining 20-yillardan keyingi davrda analitik kimyo tarixiga qo’shgan hissalari.
8. Adabiyotlar:

1. Волков В.А., Вонский Е.В., Кузнецова Г.И. Выдающиеся химики мира. –М.: Высшая школа. 1991. -656 с.

2. Internet ma’lumotlari.
IKKINCHI JAHON URUSHIDAN KEYINGI DAVRDA ANALITIK KIMYODA BAJARILGAN ILMIY IZLANISHLAR
1. Mavzu rejasi: Ikkinchi jahon urushidan keyingi davrda analitik kimyoning rivojlanishiga turtki bo’lgan amaliy ishlar. Radiokimyoviy analiz sohasidagi yangiliklar. Fizikaviy analizning rivojlanishi. Suvsiz erituvchilar va hozirgi zamon kislota-asoslar to’g’risidagi nazariyalar. Elektrokimyoviy analiz va ion selektiv elektrodlar. A.P. Kreshkov, Yu.A. Zolotov, P.K. Agasyan, V.V. Bardin, G.J. Sizin, G.V. Golorkin, V.A. Davankovlarning ishlari. Moddalarni ajratish usullari.
2. Tayanch iboralar: Jahon urushidan keyingi davr, analitik kimyoda toza va nodir metallar, radioaktiv indikator, yarim o’tkazgichlar analitik kimyosi, fizikaviy analiz, elementlarni aniqlash, elektrokimyoviy zanjir, elektrod, ion selektiv elektrod, kulonometriya, sorbsion analiz, ajratish va konsentrlash, xromatografik analiz, organik moddalar, oqsillar analizi.

3. Maqsadi: Talabalarni ikkinchi jahon  urushidan keyingi davrda analitik kimyo sohasida qo’lga kiritilgan yutuqlar bilan tanishtirish.

4.  Dars o’tish vositalari:  Kompyuter, ko’rgazmali suratlar, kitoblar.

5. Dars o’tish usuli: Dars hamkorlikda o’qish usulida olib boriladi.

6. Darsning mazmuni: 

Ikkinchi jahon urushidan keyingi yillarda boshqa fanlarda bo’lgani kabi analitik kimyo tarixida ham keskin o’sishlar davri boshlandi.

Radiokimyoviy analiz sohasida Pavlotskaya Fanni Il’inichna (1922) tomonidan yuqori energiyali proton va neytronlar ta’sirida yadro o’zgarishlariga uchragan mahsulotlarning radiokimyoviy analizi amalga oshirildi. Yer usti ob’ektlari va suvdagi ekotizimning sun’iy radioaktivligi tadqiq qilindi. Olima bu sohada 180 dan ortiq ilmiy ishlar, shundan uchta monografiya muallifi bo’lgan. Uning atom radiatsiyasi bo’yicha o’n uchta ishi Birlashgan Millatlar Tashkilotining ilmiy qo’mitasiga taqdim qilingan va o’ndan ortiq ishlari ingliz tiliga tarjima qilingan.

Lyalikov Yu. S. (1909) Moldaviya fanlar akademiyasi kimyo institutining analitik kimyo laboratoriyasini va Kishinyov davlat universitetining ham analitik kimyo kafedrasini boshqargan va yarim o’tkazgichlar analitik kimyosiga katta hissa qo’shdi. Ishlarining natijasi sifatida “Yarim o’tkazgichlar analitik kimyosi” nomli monografiyasini chop ettirdi. Lyalikov Yu.S. rahbarligida 40 dan ortiq fan nomzodlari tayyorlandi. U polyarografiyaning yangi yo’nalishlari bo’lgan o’zgaruvchan  tokli, ossillografik, ikkinchi tartibli polyagrafiya, yupqa qavatli xromatopolyarografiyalarning rivojiga katta hissa qo’shdi. Yuriy Sergeevichning “Fizik-kimyoviy analiz usullari” darsligi ko’plab mamlakatlar tomonidan tan olingan. Yu.S. Lyalikov (1909-1976) polyarografik analiz usulining imkoniyatlaridan foydalanish va analitik kimyoda kompleks hosil qilish muammolari ustida ish olib borgan. U yarim o’tkazgich materiallarni analiz qilish usullarini ishlab chiqdi. 1974 yilda “Fizik-kimyoviy analiz usullari” darsligining yangi tahririni chop ettirdi.

Yadro-fizikaviy analiz usullari sohasida t.f.d., professor Hojimurod Borisovich Avsaragov (1935) atom elektr stansiyalari energetik reaktorlari bazasida neytron–faollashgan analiz usulini amalda qo’lladi va asosladi. Bunda aniq analitik maqsadlar uchun zarur bo’lgan sanoat reaktorlaridagi neytronlar maydonida elementlarning yadro reaksiyalaridagi miqdoriy tavsiflari olindi.

Nodir metallar va yuqori darajadagi toza moddalarni analitik nazorat qilish va sertifikatsiyalash bo’yicha  k.f.d., professor Karpov Y.A. (1937) katta ishlarni amalga oshirdi. Uning rahbarligida 40 dan ortiq kashfiyotlari uchun mualliflik guvohnomalari olinib, 13 ta kitob va 250 dan ortiq ilmiy ishlar chop ettirilgan. Asosiy yutuqlari toza moddalarga aralashgan gaz moddalarni aniqlashning yangi usullari va fizik-kimyoviy asoslari, nodir va noyob metallarni aniqlashning yuqori darajadagi sezgir analiz usullari, tarkibida nodir metallar bo’lgan ikkilamchi xom ashyoning analizi va yangi namuna olish usullari kabilarni kashf  etishdan iborat.

K.f.d. Oltoy davlat universitetining professori Petrov B.I. (1942) pirazolonning sinfi  birikmalarining sintezi va analitik maqsadlarda qo’llanilishi, ajraladigan tizimlardagi fizik-kimyoviy analiz, pirazolon hosilalari yordamida elementlarning ekstraksiyasini o’rganish bilan shug’ullandi. Ishlarining natijalari 60 kashfiyot va 170 dan ortiq ilmiy ishlarida e’lon qilingan.

Fizikaviy analiz usullari sohasida professor Nedler V.V. ham katta hizmat qilgan. U platina va palladiyni xom ashyodan kumushlangan probirkada suyultirib, konsentrlab aniqlash usulini yaratdi va bu metallar namunalari (maydalangani) elektr yoyi uchquniga sepish usulida kiritilib spektral analiz qilingan. Bu usul keyinchalik foydali qazilmalarni qidirishda asosiy analiz usuli bo’lib qoldi. Bundan tashqari Nedler V.V. yarim o’tkazgich materiallar, toza nodir metallar tarkibidagi qo’shimchalarni atom-fluoressent, atom-absorbsion, kimyoviy spektral usullarda aniqlashni ishlab chiqarish jarayonlariga joriy qildi.

 Shemyakin F.M. 1938 yilda “Fizik-kimyoviy davriy jarayonlar” mavzusida doktorlik dissertatsiyani himoya qildi va ionlanish energiyasining metallarning ion radiusiga bog’liqligini isbotlab, davriy sistemadagi yangi qonuniyatni ochib berdi. Olim tomonidan xromatografiyaning yangi bo’limlari, qator nodir elementlar, lantanoid va aktinoidlar uchun analiz usullari yaratildi. Shemyakin F.M. ning “Analitik kimyo” (1957-1973) darsligi, “Fizik-kimyoviy davriy jarayonlar”, “Xromatografik analiz”, “Ion almashinish xromatografik analizi” monografiyalari hozirgi paytgacha ham o’z qadrini yo’qotgani yo’q. Uning rahbarligida oltita doktorlik va 32 ta nomzodlik dissertatsiyalari himoya qilingan.

Ural politexnika instituti analitik kimyo kafedrasining mudiri professor Vassa Nikolaevna Podchaynova ham analitik kimyo tarixida eslab o’tishga loyiq ishlarni amalga oshirdi. U nodir elementlar va mis analitik kimyosiga oid ilmiy tadqiqotlar olib borgan. Mis, titan, molibden kabi elementlarni aniqlash usullarini yaratib, ishlab chiqarishga joriy qildi. O’n yettita nomzodlik dissertasiyalariga ilmiy rahbarlik qildi.

Boris Mixaylovich Mar’yanov 1932 yil asbobiy titrimetriya nazariyalarini umumlashtirib, kimyoviy muvozanat nazariyasidagi qaytar jarayonlarning yechimiga doir yangi qarashlarni taklif etdi va shu asosda titrlash egri chiziqlarini qayta ishlashning kompyuter usullarini ishlab chiqdi. Natijada kuchsiz kislotalar va asoslarni aniqlashning titrimetriyada yanada kichik konsentratsiyalarini tekshirishning va shu bilan bir qatorda titrlash reaksiyalari mahsulotlarining muhim termodinamik tavsiflarini baholash imkoni paydo bo’ldi. Mar’yanov Boris Mixaylovich analitik kimyo usullariga oid 5 ta darslik va 3 ta kashfiyotlar muallifidir.

Kuchli gidratlangan organik birikmalarni gidrofil erituvchilar bilan ekstraksiyalashning nazariy asoslarini, bevosita suvsiz ekstraktlarda mono- va polifunksional guruhli aromatik birikmalarni aniqlashning elektrokimyoviy usullarini yaratib, zaharli organik birikmalarni gaz va suyuqlik muhitida aniqlashga mo’ljallangan p’ezokvarsli sensorlarning xossalarini o’rganish bilan Lipesk davlat texnika universiteti kimyo kafedrasi professori Yermolayeva Tat’yana Nikolaevna shug’ullangan va ana shu ishlar asosida 25 ta kashfiyot e’lon qildi. 

Shunday yo’nalishdagi ilmiy tadqiqotlarni professor Yuriy Ivanovich Usatenko ham 1950 yillarda amalga oshirgan edi. U har xil metall-organik moddalarning kompleks tuzlarini tadqiq qilib, ularni V, Mo, Zr, Cr, Ni, Pb, Zn, Co, Cu, Hg, Ir, Ru, Os, Pt, Pd, Au, Ag va boshqa elementlarni fizik kimyoviy aniqlashda qo’lladi. U ushbu ishlarga bag’ishlangan 35 ta nomzodlik dissertasiyalariga ham ilmiy rahbarlik qilgan.

Alekin Oleg Aleksandrovich 1948-1980 yillarda tabiiy suvlarning gidrokimyoviy tasnifini yaratdi. Uning asosiy ishlari tabiiy suvlar kimyosi va ularning kimyoviy analiziga bag’ishlangan.

Sobiq Ittifoq akademigi Vladimir Aleksandrovich Malyusov aralashmalarni ajratish usullarini tanladi. Rektifikatlash jarayonida suyuqlikning bug’ holatga o’tishi nafaqat diffuziya hisobiga, balki bug’lanish va kondensatsiya hisobiga bo’lishini birinchi bo’lib isbot qildi.
Klyachko Yuriy-Yustin Arkad’yevichning asosiy ishlari ham analitik va kolloid kimyoga bag’ishlangan. U 1947 yilda analitik cho’kmalarning tuzilishini o’rgandi. 1954 yilda qotishmalarning anoddagi fazaviy analizi va 1973 yilda polimerlar flokulyatsiyasi nazariyalarini yaratdi. U “Kimyo va kimyoviy texnologiya” (1951-1954) va “Zavod laboratoriyasi” (1960-1964) jurnallarining bosh muharriri bo’lgan. 

Ryabchikov Dmitriy Ivanovich (1905-1965) uran, toriy, sirkoniy, gafniy, indiy, reniy, texnitsiy va noyob elementlarning kompleks birikmalarini olish, analiz qilish, ajratish va tozalash usullarini yaratdi. Noyob metallarning kompleks hosil qilish qobiliyatini o’rganish noyob metallarning alohida birikmalarini toza holda olish imkoniyatlarini yaratdi. 

Akademik Nikolayev Anatoliy Vasil’yevich (1902-1977) ning ishlari tuz tizimlarining fizik-kimyoviy analiziga bag’ishlangan bo’lib, termografiya va radiokimyoning rivojlanishi uchun sharoitlar yaratishga xizmat qildi. Termografik tadqiqotlar jarayonida boratli guruhlanishni kashf etdi va ko’pchilik platinit kompleks birikmalarning (sis-birikmalari, dimerlari kabilar) muvozanatda bo’lmaydigan holatlarini isbotladi. 

O’zbekiston Respublikasi Fanlar akademiyasining akademigi, O’zbekistonda xizmat ko’rsatgan fan arbobi, Beruniy nomidagi davlat mukofoti laureyati professor Karim Sodiqovich Axmedov (1914-2003) turli dispers tizimlarda yuz beradigan fizik-kimyoviy jarayonlarning o’ziga xos xususiyatlarini aniqladi. Suvda eriydigan bir qator yangi polielektrolitlar yaratildi va ular bugungi kunda xalq xo’jaligining turli tarmoqlarida samarali qo’llanmoqda. Axmedov. K.S. rahbarligida 10 nafar fan doktori va 60 dan ortiq fan nomzodlari tayyorlangan.

Analitik kimyo sohasida XX asrda eng ko’zga ko’ringan olimlardan biri akademik Alimarin Ivan Pavlovichdir (1903-1989). U 1929 yilda ftorni aniqlashning kolorimetrik ysulini yaratdi va uni ftorni kam miqdorini ohaktosh va ftor saqlovchi slyudalarda aniqlashda (1931) qo’lladi. Silikat kislota (1934) va germaniy (1936) mikro- miqdorlarini aniqlash usullarini ishlab chiqdi. Minerallar tarkibidagi borni titrimetrik aniqlashning aniq va tezkor usullarini taklif etdi. Sobiq Ittifoqda birinchi bo’lib neytron-aktivatsion usulni yarim o’tkazgich va toza metallar tarkibidagi 10-5-10-9 % miqdordagi qo’shimchalarni aniqlashda qo’lladi. Organik reaktivlarni aniqlah va ajratish jarayonlarida qo’llashning nazariy asoslarini yaratishda ham analitik kimyoga katta hissa qo’shdi. 1963 yildan 1988 yilgacha sobiq Ittifoq fanlar akademiyasining nashri “Analitik kimyo jurnali” ning bosh muharriri bo’lgan.
Professor Safonov V.A. (1946) metallarning suvli va suvsiz eritmalar bilan ajratuvchi zaryadlangan chegaralarning tuzilishi, elektrodlardagi adsorbsiya hodisasi, metallar korroziyasining nazariy muammolarini hal etish bilan shug’llangan.

Metallar komplekslarining eritmalari hamda ekstraktlarining inversion vol’tamperometrik usulining nazariy asoslarini Rossiya Federatsiyasida hizmat ko’rsatgan kimyogar professor Yuriy Aleksandrovich Karbainov (1940) yaratdi. Inversion vol’tamperometriyada elektrod jarayonlarining kinetikasiga halaqit qiluvchi kimyoviy ta’sirlarning ham nazariy jihatlari baholandi.

Professor Shpigun Liliya Konstantinovna (1946) tabiiy suvlar oquvchan-injeksiyali analizining spektrofotometrik va elektrokimyoviy usullarining rivojlanishiga katta hissa qo’shdi. Turli  organik reagentlar ishtirokida boradigan reaksiyalarga asoslangan oquvchan-injeksiyali tizimlar konstruksiyalari tuzildi va bular asosida og’ir va nodir metallarning juda kichik konsentratsiyalarini yuqori sezgirlik va selektivlik asosida aniqlashning samarali yo’llari taklif etildi. O’lchov vositalari sifatida fotometrik detektorlar bilan birgalikda membranasiga mikrosiklik reagentlar o’tkazilgan va turli metall ionlariga sezgir bo’lgan elektrokimyoviy sensorlar qo’llanilgan. Liliya Konstantinovna qayd etilgan analizlarga bag’ishlangan 3 ta kitob va 8 ta kashfiyotlar muallifi bo’lgan.

Moskva davlat universiteti elektrokimyo kafedrasi labaratoriya mudiri professor Podlovchenko B.I. (1939) platina guruhi metallaridan tayyorlangan elektrodlarning sirt hodisalarini o’rganish bilan shug’ullanib, elektrokatalizatorlarning quyidagi modifikasiyalarini yaratdi: grafit-platina guruhi metallari mikrocho’kmalari bilan; platina katalizatorlari-boshqa metallar atomlari bilan; metall va grafit elektrodlar–turli organik birikmalarning polimer plyonkalari bilan.

Elektrokimyoviy jarayonlar va analizlar sohasida akademik Aleksandr Naumovich  Frumkin (1895-1976) yigirmanchi asrda o’z fanining haqiqiy ustasi deb tan olindi. U o’n nafar chet el ilmiy akademiyalariga a’zo bo’lgan. 1933 yilda Moskva davlat universitetida elektrokimyo kafedrasini tashkil qilib, umrining oxirigacha uni boshqardi. Frumkin A.N. 24 yoshida “Elektrokapillyar hodisalar va elektrod potensiallar” deb nomlangan birinchi monografiyasini chop ettirdi. Uning asosiy ishlari elektod jarayonlari nazariyasiga qaratilgan bo’lib, elektrod/eritma sirt chegarasi tuzilishining elektron almashinish tezligining sekinlashtirilgan uchqun nazariyalariga bog’liqligi o’rganilgan. Frumkin A.N. metall sirtining muhim xarakteristikasi bo’lgan nol’ zaryad potensiali tushunchasini fanga kiritdi va bu asosda elektrokimyoviy zanjirning elektr yurituvchi kuchi tabiati haqidagi Vol’t muammosini hal qildi. Adsorbilangan zarrachalar orasidagi o’zaro ta’sir sharoitidagi adsorbsiyani ifodalovchi Frumkin izotermasi ham fanda ma’lum.

Frumkin A.N. hayotining so’ngi kunlarigacha ish qobiliyatini yo’qotmasdan tiniq ong, atrofdagilarga tirik nigoh bilan boqqan inson bo’lgan. Uning hayoti Tula shahrida o’tkazilgan “Organik moddalar elektokimyosi” ilmiy anjuman o’tkazilayotgan kunlarda yakun topdi.

Professor Gorelov I.P. (1938) Tver davlat universiteti analitik va anorganik kimyo kafedrasining mudiri bo’lib, asosiy sohasi elektrokimyoviy analiz usullari, ionometriya hamda elektr o’tkazuvchan polimerlar asosida ionometrik sensorlar yaratishdan iborat bo’lgan. Birinchi marta 50 ta kompleksonlar sinfi vakillarini sintez qilib, ularning kompleks hosil qilish qobiliyatlarini batafsil o’rganib, amaliy jihatdan analitik kimyoda qo’llash imkoniyatlarini o’rgandi va dorivor moddalarni aniqlash uchun bir qancha ionselektiv elektrodlar yaratildi hamda ular uchun o’ttizdan ortiq mualliflik guvohnomalari va patentlar muallifiga aylandi.

Qozon davlat universitetining professori Budnikov G.K. ham 1960 yillardan boshlab amperometrik biosensorlar uchun kimyoviy modifikatsiyalangan elektrodlar yaratish bilan qiziqib, ularni ekologik-analitik nazoratlar uchun qo’lladi. Vol’tamperometriya va polyarografiyadagi elektroatalitik hodisalar o’rganilib, kichik konsentratsiyalarni aniqlash uchun ul’tramikroelektrodlar ishlab chiqildi. Budnikov G.K. vol’tamperometriyaning turli sohalariga bag’ishlangan 13 ta darslik kitoblar va 15 ta kashfiyot muallifidir.

Nemis elektrokimyogari Shvabi Kurt (1905-1993) potensiometriyaning va pH ni o’lchash texnikalarining rivojlanishiga katta hissa qo’shdi. Nazorat jarayonida qo’llaniladigan shisha elektrodlar nazariyasini rivojlantirdi. 

Vengriya Fanlar akademiyasining akademigi, kimyogar-analitik Pungor Ernening ilmiy izlanishlari analizning asbobiy usullariga, ayniqsa elektrokimyoviy usullarga bag’ishlangan. 1960 yillarda qattiq membranali ionselektiv elektodlar yaratdi. 1970 yillarda esa avtomatik analiz uchun bir qancha qurilma vositalari yaratdi. Alanga fotometriyasi va atom-absorbsion fotometriya sohasida tadqiqotlar olib bordi. 
XX asrning ikkinchi yarmida Izmaylov N.A., Kreshkov A.P., Semenchenko V.N. va boshqalar analitik kimyoda suvsiz erituvchilarni qo’llash bilan uning imkoniyatlarini oshirish mumkinligini amalda isbotlab berdilar.

Kreshkov A.P. 1979-1980 yillarda kislota-asoslar to’g’risidagi hozirgi zamon nazariyalarini umumlashtirib, proton-elektron-gidrid konsepsiyasini ilgari surdi. Ushbu nazariyagacha yaratilgan barcha kislota-asos nazariyalari kislota-asoslikning tabiatini to’liq tushuntirib bera olmadi. Kreshkov A.P. nazariyasiga ko’ra, proton bilan elektron orasidagi reaksiyani kislota-asosli reaksiya deb qarash mumkin. Kislotalarning asosiy belgisi-ularning elektron bilan neytrallanishi, asoslarning asosiy belgisi esa ularning yaqqol ifodalangan protonga moyilligi hisoblanadi. Asoslarning kuchi ularning protonga moyilligi ortishi bilan kuchayadi. Demak, eng kuchli asosning protonga moyilligi yuqori bo’ladi. Barcha manfiy zaryadli zarralarning, shu jumladan, iyonlarning protonga moyilligi bo’lganligi uchun ularni asoslar deb qarash mumkin. Xuddi shuningdek barcha katyonlarning elektronga moyilligi borligi uchun ularni kislotalar deyish mumkin. 
Moskva kimyo-texnologiya institutini 1947 yilda tugatgan k.f.d., professor Lidiya Nikolayevna Bikova kimyoviy tolalar ishlab chiqarish sanoatiga texnologik eritmalar va oqova suvlarni yuqori metrologik tavsifga ega bo’lgan analiz usullari yaratish bilan shug’ullangan. Suvdagi zaharli moddalarni avtomatik elektrokimyoviy usullarda aniqlash sohasiga ulkan hissa qo’shgan. Bikova L.N. 1980-1990 yillarda turmush o’rtog’i professor Sergey Iosifovich Petrov (Moskvadagi I.M. Gubkin nomli neft’ va gaz sanoati instituti, analitik kimyo kafedrasi) bilan hamkorlikda K. Fisher peaktivining yangi modifikatsiyalarini yaratib, ularni turli suvsiz erituvchilar, oziq ovqat mahsulotlari, texnologik aralashmalar va neft’ mahsulotlari tarkibidagi namlikni potensiometrik va kulonometrik usullarda aniqlash uchun amaliy jihatdan qo’lladi. Bikova L.N. 12 ta kashfiyot va ikkita kitob muallifidir.

Professor Bardin V.V. (1931) ilmiy yo’nalishi elektrokimyoviy analiz usullari bo’lib, ikkinchi tur elektrodlar yordamida qo’zg’almas yacheykada  moddalarning kichik konsentratsiyalarini yangi potensiometrik usulda aniqlashni taklif etib, nazariy asoslab berdi. Gran bo’yicha potensiometrik titrlash usulini rivojlantirdi. Ekvivalent nuqtani topishning hisoblash usuli taklif etildi. Bundan tashqari Bardin V.V. tomonidan uglerodning mikro- miqdorini kulonometrik aniqlash usuli va asboblari yaratildi. U uchta kitob va 35 ta kashfiyot muallifi hisoblanadi.

Mashhur kimyogar–analitik, kimyo fanlari doktori, professor Igor Vladimirovich Pyatnitskiy Kiyev universiteti analitik kimyo kafedrasi mudiri bo’lib, ko’p yillar faoliyat ko’rsatgan. Uning rahbarligida o’ttizta nomzodlik dissertatsiyalari 1945-1981 yillarda himoya qilingan. Olimning asosiy ilmiy izlanishlari moddalarning kompleks hosil  bo’lish muvozanatini, elektrokimyoviy xossalarini, metall-ligand, metall-ikkita har xil ligandlar, metall-metall-ligand tipidagi koordinatsion birikmalar hosil bo’lishi jarayonidagi ekstraksion muvozanatlarni o’rganishga bag’ishlangan. I.V. Pyatnitskiyning 1973 yilda “Analitik kimyo”, 1979  yilda “Analitik kimyoning nazariy asoslari” va 1956 yilda akademik Babko A.K. bilan ham mualliflikda yozilgan “Miqdoriy analiz” darsliklari hozirgi kungacha ham o’z qadrini yo’qotgani yo’q.

Professor Perch Karlovich Agasyan o’z ish faoliyatini 1930 yilda Armanistonda boshlab, 1935 yilda Moskva davlat universitetiga aspiranturaga kiradi va shu kundan boshlab analitik kimyoning muhim muammolarini hal qilishga kirishadi. Agasyan P.K. tomonidan potensiometriya, vol’tamperometriya va asosan kulonometriya analiz usullari rivojlantirildi. Kulonometrik tadqiqotlar yangi titrantlar, faol generator elektrodlar yaratishga qaratilib, differensial va substexiometrik kulonometriya usullari muvaffaqqiyat bilan mukammallashtirildi. Ushbu usullar yordamida elektrokimyoviy analiz usullari uchun asboblar yaratish, o’lchov jarayonlarini va ma’lumotlarini qayta ishlashni avtomatlashtirish, analizning aniqligi, selektivligi va sezuvchanligini oshirish bo’yicha ko’plab ilmiy ishlar olib borildi.

Professor Beklemishev M.K. rahbarligidagi olimlar yangi gibrid sorbsion-katalitik analiz usullarining nazariy asoslarini yaratish bilan shug’ullanishdi. Sorbentlardagi (kremnezyomlar, polimerlar, qog’oz) katalitik reaksiyalarni o’tkazish jarayonida eritmalarda amalga oshadigan ayni reaksiyalarning katalizator qo’llanilgandagi ta’sir mexanizmi, sharoiti va ximizmining farqi aniqlandi. Katalitik reaksiyalar va sorbentlar to’gri tanlanganda metall ionlarni, anionlar va organik birikmalarni eritmalardagidan ko’ra yuqori sezgirlik va asosan, selektivlik bilan aniqlash mumkin. Sorbentlarga yuttirilgan reagentlar va fermentlarni qo’llash asosida esa turli komponentlarni aniq ob’ektlarda test-usullar yordamida vizual aniqlashni taklif etdilar.

1990 yillarda elektrokimyoviy energetika laboratoriyasida Rossiya Federatsiyasi professori Podlovchenko B.I. rahbarligida olimlar guruhi elektrokimyoviy tok manbalarida amalga oshadigan jarayonlarning mexanizmi va kinetikasi haqidagi nazariy qarashlarni rivojlantirish va yuqori samarali katalizatorlar yaratish bilan shug’ullanishgan. Laboratoriyada tarkibida platina guruhi metallarining mikromiqdori bo’lgan katalizatorlarni olishning elektrokimyoviy usullari rivojlantirilgan va elektrod potensiali, elektrolit tarkibi, uning disperslik darajasini boshqarish yordamida elektrod sirtiga cho’ktiriladigan metall miqdorini aniq tanlay olish imkoniyati o’rganildi. 

Professor Medyanseva E.P. (1949) elektroanalitik kimyo, bioanalitik kimyo, elektrokimyodagi katalitik jarayonlar, elektrokimyoviy sensorlar va biosensorlar, biologik faol moddalarning immunokimyoviy analizi bilan shug’ullangan.

Akademik Zolotov Yuriy  Aleksandrovich (1932) Moskva davlat universiteti analitik kimyo kafedrasi mudiri, “Analitik kimyo jurnali ” ning bosh muharriri, ko’plab xorijiy universitet va ilmiy jamiyatlarning faxriy a’zosi, o’nlab xalqaro ilmiy jurnallarning tahririyat kengashlariga a’zo va bir nechta davlat mukofotlariga sazovor bo’lgan  olimdir. Uning rahbarligidagi laboratoriyada quyidagi asosiy yo’nalishlarni ajratish mumkin:

· organik brikmalar va elementlarni sorbsion konsentrlash va yangi sorbentlar qidirib topish sohalari bo’yicha ilmiy tadqiqotlar;
· sorbsion konsentrlashni qo’shgan holda aniqlashning gibrid va aralash usullarini yaratish;
· oquvchan jarayonlardagi analiz;
· laboratoriyadan tashqarida o’tkaziladigan kimyoviy analizning eksperess test–usullarini yaratish;
· reagentlar va ular komplekslarining konformatsion analizi hamda organik moddalarni ekstraksiyalash va ionometrik aniqlash uchun yangi reagentlar yaratish.

Professor Sizin Grigoriy Il’ich (1957) dinamik sorbsion konsentrlashning nazariy asoslarini rivojlantirishda ma’lum yutuqlarda erishdi. Konsentrlashning optimal sharoitlarini hisoblash usuli va sorbsion tizimlar samaradorligini solishtirish mezonlarini yaratdi. Sizin G.I. rahbarligida murakkab tarkibli eritmalardan elementlarni dinamik sorbsion konsentrlash uchun yuqori samarali sorbentlar sintez qilindi. Dinamik sorbsion konsentrlashdan foydalanib, atrof-muhit va texnologik ob’ektlardagi 40 dan ortiq elementlarni yuqori sezgirlik va ekspress aniqlash usullari ishlab chiqildi.

Professor Morosanova E.I. rahbarligidagi guruh immobilizatsiya qilingan analitik reagentlarning xossalarini o’rganish va ulardan foydalanish masalalari bilan shug’ullandi. Buning uchun asosan sirkoniy, titan va kremniy oksidlarini kserogellar sifatida ishlatishgan. Turli moddalarning modifikatsiyalangan kserogellar bilan o’zaro ta’siri tadqiq qilinadi va bu asosda ularni aniqlashning konsentrlashning va ajratishning yangi usullari taklif etildi. Tadqiqot natijalari asosida laboratoriyadan tashqari turli ob’ektlar analizi uchun test usullar, indikator trubkalar va indikator plastinalari yaratildi.

Leningrad davlat universiteti bitiruvchisi bo’lgan professor Moskvin L.N. (1936) ham analitik kimyoda ajratish va konsentrlash usullari bilan shug’ullangan. Suyuq ekstraksion membrana orqali elektrodializ usullarining, elektroosmotik filtratsiya, suyuq-gaz sorbsion xromatografiyaning fizik–kimyoviy asoslari ishlab chiqildi. Moddalarning ajratishning metadologiyasi va yangi yo’nalishlarini yaratish va rivojlantirish tendensiyalari o’rganildi.

Professor Dmitrienko S.G. boshchiligidagi laboratoriya oddiy va murakkab efirlar asosida olingan ko’pikli poliuretanlarning sorbilash hususiyatlarini o’rganish bilan shug’ullangan. Bundan tashqari polisiklik aromatik uglevodorodlar, fenollar, kation va anionli sirt-faol moddalar, kationli va anionli bo’yoq moddalar ionli assosiatlari, metall ionlari va anionlar yutilishining asosiy qonuniyatlari isbot qilindi.  Poliuretan ko’pigi sirtida yutilgan molekulalarning o’zaro ta’siriga va holatiga bag’shlangan tadqiqotlarga katta e’tibor berildi. Poliuretan ko’pigi asosida olingan membrananing qo’llanilishiga asoslangan sorbsion–spektroskopik va test analiz usullari taklif etildi hamda shu asosda anorganik va organik moddalarni aniqlashning oddiy, sezgir va ekspress usullari yaratildi.

Rossiya Federatsiyasida hizmat ko’rsatgan fan arbobi professor Jivopissev Viktor Petrovich (22.09.1915) pirazolonning anorganik ionlar bilan hosilalari (asosan diantipiril alkanlar (DAA) va antipirin bo’yoqlar) ning kompleks hosil qilish jarayonlari va ularning analitik kimyo va kimyoviy  texnologiyada qo’llanilishi  bilan shug’llangan. DAA ning turli mexanizmlar (kompleks helatlar, ionlar assotsiatlar, rangli birikmalar hosil qilib oksidlanish) asosida ta’sirlashishi, sharoitning o’zgarishi bilan komplekslarning o’zaro bir-biriga aylanishi xususiyatlari aniqlangan. Yangi guruh reagentlarning sintezi bir qancha analitik qonuniyatlarga sabab bo’ldi. Masalan, titanning diantipirilmetan bilan hosil qilgan barqaror kompleks hosil qilishi va uning rangli ekanligiga diqqatni qaratib, uni fotometrik aniqlashning mutlaq tanlovchan usuli yaratildi. Jivopissev V.P. ikkita kitob va ellik yettita kashfiyot muallifi.

XX asrning ikkinchi yarmida analitik kimyoning ajratish va konsentrlash usullari sohasida katta hizmat qilgan olimlardan biri Voronej davlat texnologik akademiyasining analitik kimyo kafedrasi mudiri professor Korenman Yakov Izrail’yevich sinergetik, sol’vatron ekstraksiya jarayonlarini intensifikatsiyalash usullarini asoslab berdi. U fenol va anilinni gidrofil erituvchilar, organik oksidlar, fosfat kislotaning neytral efirlari bilan ekstraksiyalash sharoitlarini aniqladi va organik birikmalarning taqsimlanish koeffitsiyenti bo’yicha  ma’lumotlar bankini yaratib, ekstraksion xromatografiya usulining rivojlanishiga katta hissa qo’shdi. Korenman Y.I. konsentrlashning, ajratishning aromatik birikmalarning mikro- miqdorini (fenollar, anilin, benzoy kislotasi) tabiiy ob’ektlardan (suv, tuproq, havo mineral suvlar va h.k.lar) va oziq-ovqat mahsulotlari tarkibidan aniqlash va identifikatsiyalashning yangi usullari yaratildi.

U 9 ta kitob va 69 ta kashfiyot yaratgan olim.

Yuqorida qayd etilgan yetuk olimlar boshchilik qilayotgan laboratoriya guruhlarining barcha ishlari analizning kinetik usullari laboratoriyasiga birlashgan bo’lib, bu ishlar 1960 yillarda boshlangan. Kimyoviy analizdagi bu yo’nalish nafaqat o’sha davrda sobiq Sovet Ittifoqida, balki dunyoda yangi yo’nalish hisoblanar edi. 1980 yildan boshlab esa o’ziga xos yo’nalishli guruhlar asosida laboratoriyalar tashkil etildi.

Shunday laboratoriyalardan yana biri professor Shexovsova T.N. guruhi laboratorioyasi bo’lib, ular nativ va immobilizatsiya qilingan fermentlardagi organik va anorganik effektorni  aniqlashga asosiy e’tiborni qaratdilar. Qator fermentlar, P, O, S tutgan organik birikmalar (tarkibida azot bo’lgan dorivor preparatlar, al’degidlar, spirtlar, korboksil va fosforli kompleksonlar, fenollar, aminlar, N-nitrozoaminlar, S- va P- tutgan pestitsidlar va h.k.lar) metallar (Hg, Cd, Bi, Pb, Zn, Au, Co, Fe, Ni, Cr, Mn, Ti, V) ni aniq ob’ektlar (tabiiy suvlar, tuproq, qon, siydik, toza moddalar va h.k.lar) tarkibidan aniqlashning 100 dan ortiq uslublari yaratildi.

Laboratoriya tarkibiga kiruvchi Obrezkov O.N. guruhi anionlarni qisqa vaqt ichida ketma-ket ion xromatografiyasi usulida aniqlash sohasida revolyutsiyaga erishdi. Bu anionlarga ftorod, xlorid, nitrit, sul’fat kabilar kiradi va bu usulda organik moddalardan monokarbon kislotalardan boshlab, qandlargacha aniqlash imkoni mavjud. Ular birinchi ion xromotograflari “Svet-3006” va  “XPI-1” larga asos soldilar.

Professor Pletnyov I.V. rahbarlik qilgan laboratoriyada metall ionlar va organik  reagentlar yordamida aniqlashda qo’llash va ularning ta’sirini nazariy baholash ishlari olib borilgan. Reagentlar tuzilishining ularni ekstraksion va ionofor xossalari bilan bog’liqligi o’rganilgan. Laboratoriya xodimlarining elektrokimyoviy usullar laboratoriyasi bilan birgalikda yaratgan ionselektiv elektrodlari organik ionlarga sezgir bo’lib, selektivligi ham yuqoridir.

Yupqa qavatli xromatografiyaning nazariy va uslubiy asoslari bilan qiziqqan Volines M.P. (1929) ushbu usulning anorganik analizda qo’llanilishi sohalarini kengaytirishga katta hissa qo’shdi va shu sohaga bag’ishlangan uchta monografiya yaratdi.

Sankt-Peterburg kimyo farmatsevtika akademiyasi analitik usullar laboratoriyasi  mudiri professor Zinkevich Igor Georgiyevich xemometrika va organik moddalarning xromato-spektral identifikatsiyasi muammolari bilan shug’ullanib, xromatografiyaga taalluqli analitik kattaliklarni hisoblash usullari va shu usulda komponentlarni identifikatsiyalash nazariyalarini yaratdi hamda shu usullarga bag’ishlangan 5 ta kitob chop ettirdi.

Moskvadagi o’simliklarni kimyoviy himoya qilish “Pestitsid” ilmiy tekshirish instituti sinov markazi rahbari professor Golovkin G.V. (1937) tomonidan selektiv detektor va ushlash indekslari yordamida oziq-ovqat mahsulotlari va atrof-muhit ob’ektlari tarkibidagi pestitsidlarni gaz-suyuqlik xromatografiyasi, yuqori samarali suyuqlik xromatografiyasi va mass-spektrometriya usullari yordamida sifatiy va miqdoriy aniqlash usullarini ishlab chiqdi.

Professor Juxoviskiy Aleksandr Abramovich 1930 yildan 1948 yilgacha Karpov nomidagi fizika-kimyo institutida va 1948 yildan boshlab Moskva po’lat va qotishmalar insituti fizikaviy kimyo kafedrasida ishlab, gaz xromatografiyasi va turli metallurgiya jarayonlarining fizik-kimyoviy asoslari sohalarida ilmiy izlanishlar olib bordi. U gazlar tarkibidagi yengil va og’ir mikro- qo’shimchalarni xromatografik aniqlashning ikkita yangi usulini taklif etdi va shu usullar yordamida adsorbsiya izotermalari, eritma komponentlarining aktivlik koeffitsiyenti va boshqa fizik-kimyoviy ko’rsatkichlarni aniqlash imkoniyatlarini ko’rsatdi. Gaz-suyuqlik xromatografiyasida fazalar bo’limlari chegarasidagi adsorbsiya hodisasiga bag’ishlangan murakkab savollarga oydinlik kiritdi va sorbentlar tayyorlash bilan bog’liq bo’lgan anomal xromatografik hodisalarga tushintirish berdi hamda xromatografiyaning yangi varianti yaratildi. Bu xromodistillyatsiya bo’lib, qo’shimchalarni 106-108 martagacha  konsentrlashga imkon beradi.

Juxoviskiy A.A. tomonidan dielektriklar va yarim o’tkazgichlar sirtidagi sorbsiya va katalitik jarayonlar o’rganildi, bu esa xromatografiya uchun yuqori sezuvchanlikka ega bo’lgan detektorlar yaratish imkonini berdi. Olim 5 ta monografiya va 50 ta mualliflik guvohnomasi va patenlar muallifi edi. Juxoviskiy A.A. ning xromatografik analizning rivojlanishiga qo’shgan hissalari yuqori baholanib, unga M.S. Svet halqaro medali topshirilgan.

K.f.d. Stepin Vasiliy Vasilyevich 1933 yilda Moskva davlat universitetini bitirgach 30 yil davomida Ural qora metallar ilmiy tekshirish instituti standart namunalar laboratoriyasida ishladi. Uning rahbarligida vanadiy va xromni aniqlashning yangi oksidlanish–qaytarilish indikatori-fenilantranol kislotani qo’llashga asoslangan hajmiy analitik usuli yartildi. Bu usullar yangi davlat standarti sifatida qabul qilindi. Stepin V.V. rahbarligida kimyoviy tarkibi murakkab bo’lgan materiallar tarkibidagi elementlarni ajratish uchun ion almashinish xromatografiyasini qo’llashga asoslangan ilmiy tadqiqotlar olib borilgan va shu ishlar asosida to’rtta monografiya chop ettirgan.

Professor Davankov V.A. (1937) Germaniya demokratik respublikasi Drezden texnika universitetini 1962 yilda tugatgan. M.S. Svet nomidagi medal bilan xromatografiya ochilishining 75-yilligida mukofotlangan. Rossiya Fanlar akademiyasining yuqori molekulyar birikmalar kimyosi bo’yicha ilmiy kengash a’zosi bo’lgan. U xiral kompleks hosil qiluvchi sorbentlar ligand almashinish xromatografiyasi–enantiomerlarni ajralishining yangi prinsiplarini taklif etgan. Bu usul bilan birinchi marta suyuqlik xromatografiyasida birikmalarning ko’pchilik sinflarini miqdoriy aniqlash imkoni paydo bo’ldi va bu enantioselektiv suyuqlik xromatografiyasi rivojlanishiga turtki bo’ldi. Stirol polemerlari sintezining yangi prinsiplari taklif etildi va shuning asosida neytral polimer sorbentlarning yangi avlodi yuzaga keldi. Sorbentlar suv va havo muhitiga organik moddalarga nisbatan juda yuqori sorbsiyalanish sig’imiga ega. Ular mikro- qo’shimchalarni va oziq-ovqat, kimyo, tibbiyot sanoatidagi yuqori masshtabli sorbsiya jarayonlarini konsentrlashda keng imkoniyatlar yaratib berdi. Bajarilgan keng miqyosli ishlar asosida professor Davankov V.A. oltita kitob chop ettirdi.

Chmutov Konstantin Vasilyevich (1902-1979) ion almashinuvchi sorbentlarning fizik-kimyoviy xossalarini o’rganib, ion almashinish kolonkasining tizimsiz ishlash rejimida xromatogramma olish sharoitlarini tanlagan. Lyuminoforlar ishlab chiqarishga metallarni ajratishning adsorbsion-kompleks hosil bo’lish usullarini qo’lladi. Xromatograf yordamida sistematik sifat analizining yangi original variantini yaratdi. Xromatografiyalash texnikasi sifatida asboblar, qurilmalar va avtomatlashtirish qurilmasini yaratdi.
Ukraina Fanlar akademiyasining akademigi Anatoliy Kirillovich Babkoning (1905-1968) ishlari kompleks birikmalar kimyosi va ularning analitik kimyosi tadbiqi hamda fotometrik va lyuminessent analiz usullariga bag’ishlangan. Fizik-kimyoviy analiz asosida eruvchan komplekslarning tarkibini aniqlash usullarini va bosqichli dissotsilanishining umumiy holatlarini asoslab berdi.

Rossiya metrologiya akademiyasining muxbir a’zosi professor Baram G.I. (1948)  yuqori samarali suyuqlik xromatografiyasi usulini rivojlantirib, uni analitik kimyoning muhim masalalarini hal qilishda qo’llagan. Bundan tashqari ba’zi peptidlarning tuzilishini aniqlab ajratgan.

Professor Yashin Yakov Ivanovich (1936) tibbiyotda va atrof-muhit ob’ektlarini kimyoviy, neft’ kimyosida, gaz va oziq-ovqat sanoatida nazorat qilish uchun gaz, suyuqlik, va ion xromatografik analiz usullari yaratildi. Molekula tuzilishining ushlanish parametrlari bilan bog’liqligi o’rganilib, adsorbentlarning geometrik tuzilishining sirtning kimyoviy tabiatiga ta’siri tadqiq qilindi. Gaz, suyuqlik, gaz-suyuqlik adsorbsion xromatografiya usullariga bag’ishlangan sakkizta kitob yozdi va qirqta kashfiyot muallifi bo’ldi.

Moskvalik professor Rudenko B.A. (1932) polinitrobirikmalar, poliyen birikmalar, murakkab tuzilishli yuqori reaksion polialkoksi birikmalarning katta guruhini xromatografik ajratishni amalga oshirdi. Dorivor moddalar, vitaminlar, dorivor shakldagi narkotik preparatlar va biologik suyuqliklar tarkibini aniqlashning qator usullari yaratildi. U birinchi bo’lib izotop almashingan birikmalar va optik hamda yaqin izomerlarni sirkulyatsion gaz xromatografiyasi usulida preparativ ajratish imkoniyatlari ko’rsatilgan. Rudenko B.A. 26 kashfiyot va ikkita kitob muallifidir.

Moskva davlat universiteti analitik kimyo kafedrasiga qarashli xromatografiya laboratoriyasi mudiri professor Shpigun O.A. (1946) ion xromatografiyasining analitik imkoniyatlarini oshirish sohasida original yondashuvlarni taklif etdi. Kichik sig’imli ion almashtirgichlarda anorganik moddalarning selektiv ajralishi bo’yicha fundamental tadqiqotlar olib bordi va ushbu jarayon nazariyasini yaratdi. Anorganik ionlar sorbilanishining fizik-kimyoviy modeli taklif etildi va shunga asoslanib, anorganik moddalarni tez, tanlovchan va sezgir xromatografik usulda aniqlashning sharoitlarini tanlash prinsiplari ishlab chiqildi. Anorganik moddalarni xromatografik ajratish uchun yangi sorbentlar yaratildi. Olingan natijalar aminokislota guruhlari bilan modifissirlangan kremnezemning kation va anionlarni xromatografik ajratish uchun qo’zg’almas faza sifatida selektiv va yuqori samarali ekanligini ko’rsatdi. Shpigun O.A. bajarilgan ishlar asosida ikkita kitob yozdi va oltita kashfiyot e’lon qildi.

Angliyalik biokimyogar Sing Richard Lourens Milington oqsillar analitik kimyosi uchun zarur biologik birikmalarni ajratish jarayonlarini o’rganish bilan shug’ullangan. 1941 yilda A.J. Martin bilan hamkorlikda aminokislotalarni ajratadigan ekstraksion asbob ishlab chiqdi. Bu asbob bir qancha qiyinchilik va noqulayliklar tug’dirgani uchun ular 1944 yilda qog’ozda ajratish xromatografiyasi usulini yaratib, uni analitik kimyoda oqsillar va antibiotiklarni o’rganishga qo’lladi. Oqsil metabolizmi oraliq mahsulotlarini tozalashning fizik-kimyoviy usullarini, hamda sporidestinning zaharli qismlarini ajratish usullarini takomillashtirdi.

Amerikalik biokimyogar Stanford Mur (1913-1982) U.X. Stayn bilan hamkorlikda oqsilning aminokislota tarkibini aniqlashning aniq analitik usullarini ishlab chiqishgan. 
Ion-almashinish xromatografiyasini rivojlantirib (1951), uni ribonukliozani ajratish va tozalashda qo’lladilar. Ularning xromatografik usullarni takomillashtirish hisobiga va ular taklif etgan ningidrinli fotometrik usul va uning avtomatik kollektori yordamida oqsil gidrolizatini ikki hafta davomida analiz qilish imkoniyati paydo bo’ldi. 

1960 yillarda Mur va Stayn tarkibida 1876 ta O, N, C, H, S bo’lgan ribonukleazaning birlamchi tuzilishini aniqladilar. Ular aminokislotalarning funksional guruhlari fermentlarining faol markazini hosil qilib, yuqori reaksion qobiliyatga ega bo’lishini kashf etdilar va 1972 yilda Mur, Stayn va K.B. Anfinsenlar birgalikda Nobel mukofotiga sazovor bo’ldilar.

Professor Terentyeva E.A. (29.06.1921 yil tug’ilgan) yigirmata metall va metalmaslarni elektrokimyoviy (amperometriya, biamperometriya, polyarografiya, kulonometriya) aniqlashning kompleks usullari yaratildi. Element organik birikmalar murakkab molekulalar stexiometriyasini aniqlashning tarozisiz amperometrik va polyarografik usullari taklif etildi.

Rossiya Federatsiyasida xizmat ko’rsatgan fan arbobi, professor Savvin Sergey Borisovich (1931) tomonidan 90 dan ortiq yangi birikmalar sintez qilinib, ulardan 20 tasi organik analitik reagentlar qatoriga kiritildi. Ularning tuzilishi aniqlanib, analitik, kimyoviy, fizikaviy, fizik-kimyoviy va kvant-kimyoviy xossalari o’rganildi. Yangi organik reagentlarni qo’llash asosida 40 dan ortiq elementlarni aniqlash usullari (asosan spektrofotometrik) yaratildi. Mini analizator-densimetrni qo’llab, zaharli kimyoviy elementlarni aniqlash uchun yangi optosensorlar yaratildi va ular ekologik nazoratda dala sharoitida ishlatish uchun qulay. Bajarilgan ishlar asosida professor Savvin S.B. 6 ta kitob va 90 ta kashfiyotni e’lon qildi.

Professor Aleksandrov Yuriy Ivanovich (1937) metrologik ahamiyatga ega bo’lgan yuqori toza moddalarni olishning qator texnologiyalari, organik moddalarni tozalash uchun kompleks asboblar, ishchi etalon sifatida qabul qilingan yuqori toza organik moddalarni kriometrik analiz qilish uchun yangi usul va asboblarni kashfiyot darajasida yaratishga erishdi. Yangi usul taklif etildi va uning asosida birinchi marta gaz kalorimetri yaratildi. Professor Aleksandrov Yu.I. ishlanmalarining yangiligi 16 ta mualliflik guvohnomasi va 5 ta patent bilan tasdiqlangan.

Rossiya Federatsiyasi davlat mukofoti laureyati, “Faxriy neftkimyogar” professor Berezkin Viktor Grigoryevich (1931) xromatografiyalanadigan birikmalarning gaz-suyuq-qattiq fazali xromatografiyada ushlanishning fizik-kimyoviy asoslarini yaratdi. Gaz-suyuqlik xromatografiyasida qo’zg’almas suyuq fazaning (QSF) adsorbsiyasi bilan birgalikda uning QSF bo’limlari sirtida gaz tashuvchi va qattiq tashuvchi bilan adsorbsiyasi ham bo’lishini hisobga olish kerakligini ko’rsatdi. U aniqlanadigan birikmalar kimyoviy o’zgarishi va uning ajralishidan foydalanishga asoslangan reaksion xromatografiyaning asoslarini yaratib, fanga katta hissa qo’shdi. Selektiv qo’zg’almas suyuq fazalarning yangi sinfini taklif etdi. Professor Berezkin V.G. bajarilgan ishlar asosida 16 ta kitob nashr ettirdi va 112 ta kashfiyotni e’lon qildi. U Samarqandda ham bir necha xalqaro anjumanlarda ishtirok etib, Samarqand davlat universiteti analitiklari, xususan, neft’ kimyosi va xromatografik analiz usullari mutaxassislari dots. Zokirov N.S., professor Abdurahmonov E.A., dots. Murodov Q.M., professor Qobulov B.J. lar bilan yaqin ilmiy aloqa o’rnatgan edi. Uning dots. Zokirov N.S., professor Qobulov B.J. lar bilan hammualliflikda “Analizning xromatografik usullari” o’quv qo’llanmasi I va II qismlar 1982 yilda nashr etilgan. O’quv qo’llanma ixtisos kurslari talabalari uchun mo’ljallangan.

Ural pedagogika davlat universiteti analitik kimyo kafedrasi mudiri, professor Degtev M.I. (1946) rahbarligida pirazolon hosilasi–dipirazolonilmetanlarni metall ionlarini ammiakli (Ag, Cu, Zn, Cd, Ca, Ba, Sr, Hg, Pb), karbanatli (Cu, Ca, Hg), nitratli va atsetatli (Cu, Hg, Ag) va galogenidli (Fe, Cu (I), Ti, Ga, Pt, Pb, Hg (II), In, Cd) eritmalardan ajratishda qo’llashni taklif etdi. Ekstragentlar yuqori tanlovchanlikka va ekstraksion sig’imga egaligi bilan ajralib turadi.

Sorosov davlat universiteti analitik kimyo kafedrasi professori Kuznetsov V.V. qaytmas termodinamika prinsiplariga asoslangan oquvchan injeksion analiz (OIA) nazariyasi, OIA ning yangi bevosita va aylantirilgan sxemalari, OIA bilan birgalashib cho’ktirilgan konsentrlash usullari, OIA yordamida ekologik ob’ektlar monitoringi nazariyalarini yaratdi. Neytron manbasi usulini qo’llab membranali sensorlarning dinamik xossalarini  o’rganish va modellash bilan ham shug’llangan. Tashqi sferali assotsilanish tushunchalari asosida analitik aniqlashlarning yangi sxemalari yaratildi. Ba’zi analitik kimyo muammolarini (spektrofotometriyada reagent tanlash, toq mantiq usuli, neytron manbasi) yechishda zamonaviy matematik yondashuvlardan foydalandi va ular asosida 12 ta kashfiyotini e’lon qildi.
Shvarsenbax Gerold Karl (19004-1978) metalli kompleks birikmalarning tuzilishi ularning kislotaliligi va rangi orasidagi bog’liqliklarni tadqiq etdi. 1945 yilda kompleksometrik titrlash usulini yaratdi. Birinchi metalloxrom indikator-mureksid (ammoniy purpirat) ni taklif etdi.

Yaponiyalik fizik-kimyogar Nitta Isyamuning ishlari molekulyar tuzilishning rentgenostruktur analiziga bag’ishlangan. Faoliyatining boshlanish davrlarida yodoformning kristall tuzilishini o’rgandi va atomlar orasidagi masofa natriy yodiddagiga nisbatan kichik ekanligini aniqladi. Rentgenostruktur analizdan foydalanib, 1926 yilda pentaeritrit molekulasidagi markaziy uglerod atomi oldin o’ylaganlaridek piramida shaklida emas, tetraedrik tuzilishda ekanligini, ya’ni metanning xosilalari kabi bo’lishini isbotladi. 
Tishenko Anatoliy Terentyevich eritmadagi kompleks birikmalarning analitik kimyoda qo’llanilishi, xususan, fotometrik analizda ulardan foydalanish muammolari bilan shug’illandi. Turli ligandli metall komplekslari va organik reagentlar tasniflarini taklif etgan. Organik erituvchilar bilan ekstraksiyalanadigan kompleks birikmalar tarkibini aniqlash uchun izomolyar seriyalari usulini qo’lladi. Fotometrik analiz usullarini umumiy nazariyasini ishlab chiqdi. Analizda qo’llaniladigan birikmalarning analitik xossalarini tadqiq etdi. Bir qator noyob elementlarni aniqlashning ekstraksion-fotometrik, lyuminessent va xemilyuminessent usullarini yaratdi.

Professor Basargin N.N. (1930) tomonidan kompleks hosil qilish reaksiyalari (sorbsiya jarayonlari) parametrlari va reagentning (sorbentning) fizik-kimyoviy xossalari orasidagi korrelyatsiya asoslari hamda shunday korrelyatsiyaga asoslangan muhim analitik kattaliklarni ma’lumotlash asoslari yaratildi. Polimer xelatli sorbentlar va organik analitik reagentlarning noyob, nodir rangli va ishqoriy-yer elementlarini aniqlash va konsentrlash uchun ta’sir nazariyasi tadqiq qilindi va shular asosida 40 ta kashfiyot, 4 ta kitob nashr qildirdi.

MDU noyob elementlar analitik kimyosi laboratoriyasi mudiri, professor Busev Aleksey Ivanovich (1919-1982) organik va anorganik reagentlar bilan noyob elementlar kompleks hosil qilishini va yangi organik reagentlarning sintezi va ularning fizik-kimyoviy xossalarini o’rgandi. U yaratilgan yangiliklar asosida 940 ta ilmiy maqola va 22 ta mualliflik guvohnomasi e’lon qildi. Busev A.I. ilmiy rahbarligida 91 nomzodlik dissertatsiyalari himoya qilingan. U analitik kimyoga oid 15 ta monografiyalar, jumladan, “Vismut analitik kimyosi” (1953), “Indiy analitik kimyosi” (1958), “Ikki valentli xrom birikmalarining analitik kimyosi” (1960), bir nechta lug’atlar jumladan “Kimyoviy terminlar lug’ati” (1971), “Kimyodagi terminlar, tushunchalar va aniqlashlar” kabilarni chop ettirib, adabiyotlar yaratish bo’yicha ham analitik kimyoga katta hissa qo’shdi. Busev A.I. “Kimyo” bo’yicha referativ jurnalni tashkil etuvchilardan biri bo’lib, jurnalning “Analitik kimyo” bo’limiga ilmiy redaktori ham bo’lgan edi.

Starik Iosif Yevseyevich (1902-1964) D. Xebeshiga bog’liq bo’lmagan holda 1932 yilda qo’rg’oshinning kichik miqdorlarini aniqlashda indikator sifatida qo’rg’oshinning radioaktiv izotoplaridan foydalanishni taklif etdi. 1936 yilda yerning yoshini aniqlashda yerda tarqalgan qo’rg’oshinning 207 va 206 izotoplaridan foydalanish mumkinligini kashf etdi. Metioritlarda uran, qo’rg’oshin va va ular izotoplarining tarqaluvchanligini tadqiq etdi. 

Ukrainada hizmat ko’rsatgan fan arbobi, professor Nazarenko Vasiliy Andreyevich (1908) ning ilmiy faoliyati analitik kimyoning muhim bo’limlari, jumladan, yuqori tozalikdagi moddalar analizi, kamyob elementlar analitik kimyosi, organik reagentlarning anorganik moddalar analizida qo’llanilishi kabilarga qaratilgan. U element ionlarining  organik analitik reagentlar bilan kompleks hosil qilish mexanizmini oydinlashtirish bo’yicha va yuqori valentli metall ionlarining eritmasidagi holatini o’rganish bo’yicha  jiddiy tadqiqotlar olib bordi. Professor Nazarenko V.A. tomonidan yaratilgan Sn, Sb, Nb, Ta, Mo, Sc, In kabilarning aniqlash usullari o’sha davrdagi davlat standartlariga (GOST) kiritildi. Uning rahbarligida 25 nomzodlik va bitta doktorlik dissertatsiyalari himoya qilindi.

Professor Pilipenko Anatoliy Terentyevich Ukraina Fanlar akademiyasining muxbir a’zosi Kiyev davlat universiteti kamyob elementlar kimyosi kafedrasi mudiri bo’lib ishlagan va ilmiy yo’nalishi kompleks birikmalar kimyosi va uning analizda qo’llanishidan iborat bo’lgan. U elementlarning tarkibida oltingugurt va selen bo’lgan organik reagentlarning kompleks hosil qilishini tadqiq qilgan. Professor Pilipenko A.T. bir qator elementlarni aniqlashning pressizion usullarini, xemilyuminessent, flyuoressent, katalitik, ekstraksion fotometrik usullarini yaratdi. Uning rahbarligida 23 ta nomzodlik ishlari himoya qilingan.

Professor Komar Nikolay Petrovich (1900) Xar’kov davlat universitetida 1944 yildan umrining oxirigacha sifat analizi kafedrasini boshqargan. U “Kimyoviy sifat analizi asoslari. Ionlar muvozanati”, “Sifat analizi kursi bo’yicha savollar, topshiriqlar va mashqlar to’plami” kabi darsliklarini 1958 yilda doktorlik dissertatsiya sifatida himoya qilindi. Professor Komar N.P. ko’p komponentli tizimlar uchun spektrofotometriya muammolarini hal qilish bilan shug’ullandi va bu ishlar kompleks birikmalarning   tarkibi va xossalarini hamda analitik hususiyatlarini aniqlashda qo’l keldi.

Moskva mineralogiya, geokimyo va kamyob elementlar kristallokimyo institutida laboratoriya mudiri bo’lgan professor Barinskiy R.L. (1924) rentgen spektrlari bo’yicha moddaning tuzilishini tadqiq qilish usullari va nazariyalarini rivojlantirdi. Birikmalardagi atomlar zarayadlarining samaradorligini aniqladi. Kamyob yer elementlarning rentgenospektral analiz usullarini yaratdi.

Moskva davlat universiteti lazer kimyosi kafedrasidagi lazerli tashxis laboratoriyasi mudiri professor Zorov Nikita Borisovich (1944) yuqori sezuvchan, selektiv va ekspress bo’lgan lazerli atom–ionizatsion analiz usulini rivojlantirdi va turli namuna atomizatorlari-alanga, elektrotermik va kombinirlangan atmosfera bosimi atomizatorlaridan foydalanib, shu sohada fundamental tadqiqotlar olib borgan va natijada elementlarning juda kichik miqdorlarini aniqlash imkoni paydo bo’ldi. Yuqori chastotali maydon ajratish jarayonining samaradorligini va fluoressensiyalanadigan organik moddalar hosilalarini olish reaksiyalarning  tezligini oshirish uchun qo’llanilgan.

Amerikalik kimyogar professor Brod Uollas Rid (1900-1974) organik bo’yoqlarning, azobo’yoqlarning molekulalari tuzilishini spektroskopiya usullari yordamida o’rgandi. Ko’plab birikmalarning optik faoliyati va yutilish spektrlarini tadqiq etdi. U “Kimyoviy spektroskopiya” darsligining muallifi. 

Moskva davlat universiteti lazer kimyosi kafedrasi mudiri, professor Kuzyakov Yuriy Yakovlevich (1932) tomonidan yorug’lik manbai sifatida har xil tipdagi elektr uchqunlaridan foydalanib, ikki atomli molekulalarning yuqori ma’lumotli spektrlarini olish usullari yaratildi. Spektrlarni interpretatsiyalash usullarining yaratilishi dissotsiasiya energiyalari haqida, yadrolararo masofalar, tebranish chastotalari, angarmonlik koeffitsiyenti turli tipdagi ichki molekulyar o’zaro ta’sirlari haqida ma’lumotlar olish imkonini berdi.

Monoftorid ksenonning erkin molekulalarining (XeF; 1964) va kremniy monobromid ionining (SiBr, 1968) gaz fazada bo’lishi mumkinligi isbotlandi. Davriy tizimning IV-guruh elementlarining monogalogenidlari tadqiq qilindi. Molekulalarning elektron yutilish spektrlari olishning o’ta sezgir usullari yaratildi. U kyuvetada tadqiq qilinadigan modda bo’lgan, lazer rezonatori ichiga joylashtirilgan tizimdan iborat bo’lib, avval no’malum bo’lgan NbN, ZnN, MoN, MoO, WO molekulalarining spektrlarini olishga imkon berdi. Bu tadqiqotlar amaliyot uchun muhim bo’lib, o’rganilgan molekulalar uchish apparatlari konstruksion materiallarining yemirilishidagi oraliq mahsulotlar hisoblanadi. Professor Kuzyakov Yu.Ya. tomonidan yangi lazerli optik-gal’vanik usul ishlab chiqildi va uning asosida atom va molekulalarni rezonans qo’zg’atib, ularni o’rab turgan gaz zarrachalari bilan to’qnashishi natijasida ionlashtiriladi va hosil bo’lgan elektr zaryadi registratsiya qilinadi. Yaratilgan usul toza materiallarni analiz qilishda, tibbiyot uchun zarur moddalarni ishlab chiqarish jarayonida yonish hodisasidan tashxis sifatida foydalanishda qo’llanildi. Professor Kuzyakov Yu.Ya. ilmiy rahbarligida 29 ta nomzodlik dissertatsiyalari kimyo fanlari va fizika-matematika fanlari nomzodi ilmiy darajalarini olish uchun himoya qilingan.

Yuqori fazalikdagi moddalarni fizikaviy tadqiqot usullari laboratoriyasi mudiri, Rossiya fanlar akademiyasiga qarashli yuqori fazalikdagi moddalar kimyosi instituti (Nijniy Novgorod shahri) analitik sertifikatsiyalash sinovi markazi rahbari, professor Kovalyov I.D. (1948) qattiq yuqori fazalikdagi moddalarning lazerli mass-spektrometrik element va asosan analizning fizik-kimyoviy asoslarini yaratdi. Olim tomonidan jahonda birinchi marta 10-10, 10-3 % konsentratsiyalar oralig’i uchun yuqori toza moddalarning davlat standart namunalari va metrologiya asoslari yaratildi. Professor Rusanov A.K. tomonidan spektrlarni qo’zg’atish manbalari o’rganilib, spektral analiz nazariyasi yaratildi va uni meneral xom-ashyolar tarkibini aniqlashda qo’lladi. 1932 yilda Sobiq Sovet Ittifoqida birinchi bo’lib, ishqoriy va ishqoriy-yer metallarini suyuqlanma holida, indiy, galliy va temirlarni eritmadan miqdoriy alanga analizida aniqlash usulini kashf etdi.
Professor Rusanov A.K. juda toza grafit elektrodlari olishning sodda va samarali usulini taklif etdi va zavodda ishlab chiqarishni yo’lga qo’ydi. U sobiq Ittifoqida birinchi bo’lib, elementlarning yoy spektrlari atlasini yaratdi va uni 1948 yilda “Ruda va minerallarning spektral analizi” monografiyasida yoritdi. 
Ukraina fanlar akademiyasi professori Poluektov N.S. 1932 yilda kimyoviy elementlar uchun original reaksiyalar va analiz usullarini yaratdi. U “Alanga fotometriyasi bo’yicha analiz usullari”, “Mineral va rudalarning polumikrokimyoviy analizi”, “Individual kimyoviy elementlarni aniqlashning spektrofotometrik usullari” kabi kitoblar muallifi.

Professor Karabash A.G. (1912) Obninsk shahridagi fizika–energitika institutida ilmiy faoliyat olib borib, kimyo-spektral analizida selektiv reaksiyalar: cho’ktirish, flotatsiya, haydashdan foydalanib, makrokomponentlarni ajratishda aralashmadagi elementlarni umumiy konsentrlash usullarini mukammallashtirdi. Kimyo–spektral analizning yuqori aniqligini ta’minlashning etalon usullari yaratildi. Elementlarni birgalashib ekstraksiyalash hodisasi qonuniyati ochilishining ham muallifidir.

Karabash A.G. titrimetrik analizda ekstraksion indikatsiya va metallarning ichki kompleks birikmalari ekstraksion flotatsiya usullarini yaratdi. U yangi sinf koordinatsion birikmalar – aktinidlarning (oksogidridlar, gidroksogidridlar, toriy, uran, plutoniy peroksogidridlari) aralash kislorodli gidridlarini kashf etdi. Frontal xromatografiyaning yangi yo’nalishi – suyuq metall xromatografiyasi kashf qilindi. Bu usul sorbsion filtrlash usuli bo’lib, metallar suyuqlanmalarini tozalash uchun va radionuklid hamda aralashmalarni konsentrlash uchun qo’llaniladi. Sorbsion fil’trlash usulini birinchilardan bo’lib, yarim o’tkazgich galliyni tozalash uchun qo’lladi. Professor Karabash A.G. suyuq metallarda suvning tanlab eruvchanligi hodisasini ochdi. U birinchi bo’lib plutoniy gidridini PuH1,7 ni sintez qildi va tajriba yo’li bilan kondensirlangan portlovchi moddalar tizimida detonatsion to’lqin sinishi hodisasini tadqiq qildi.

Kishinyov davlat universitetini 1956 yilda tugatgan professor Zaysev P.M. (1932) oraliq metallar ionlarining oqsil tarkibidagi aminokislotalar bilan va alifatik qatori oksikarbon va dikarbon kislotalari, polifenollar hamda anorganik ligandlar bilan o’zaro ta’sirini o’rgangan. Buning uchun u polyarografiya, ionometriya, termografiya, spektrofotometriya (IQ, UB va ko’rinadigan spektr sohalarida), fotokolorimetriya va xromatografiya (gaz-suyuqlik) usullarini qo’llanilish imkoniyatlarini ko’rsatdi. Professor Zaysev P.M. ikkita kitob va 17 ta kashfiyot muallifidir. 

Omsk davlat universiteti analitik va neft’ kimyosi kafedrasi mudiri, professor Vershinin V.I. (1946) yetarli ishonchlilikka ega bo’lmagan ajralmaydigan aralashmalar komponentlarini identifikatsiyalashning nazariy asoslarini yaratdi, hamda unga mos ravishda aralashmalar spektral analizi uchun ehtimollik algoritmlari va dasturlash vositalari ishlab chiqildi. Plast suvlar va organik mikroqo’shimchalar tarkibi bo’yicha neft’ qidirishning lyuminessent-spektral usullari yaratildi.

Azarboyjonlik akademik Soltan Djafarovich Mextiyev (1914-1985) neftdan toluol, siklogeksan, metilsiklogeksan va metilsiklopentanni ajratish usullarini ishlab chiqdi. Karbonil birikmalarning kondensatsiya va birgalashib kondensatlanishi usullarini yaratdi.
Avstriyalik akademik Pregl Frits organik moddalar mikroanalizining yaratuvchisi hisoblanadi. Yu.Libix va J.B.Dyumalar ishlab chiqargan juda kam miqdordagi moddalarni aniqlashning klassik usullarini organik moddalarning element analiziga qo’lladi. 1911 yilda organik moddalarning 7-10 mg dagi uglerod, azot, oltingugurt va galogenlarni yuqori aniqlikda topishning mikroanaliz usullarini yaratdi. Keyin 1913 yillarda analiz qilinadigan modda miqdorini 1-3 mg gacha kamaytirishga erishdi. Ushbu analiz usuli uchun zaruriy asbob-uskunalar konstruksiyalarini yaratdi. Milliondan bir qism gramm sezgirlikkacha bo’lgan mikro kimyoviy tarozilarni birinchi bo’lib yaratdi. Element analizida organik moddalar ajralish usullarining yangi uslublarini fanga kiritdi. 1923 yilda Pregl F.ning ishlari Nobel mukofotiga loyiq deb topildi. 
Professor Volinskiy A.B. (1956) tomonidan organik ekstraktlarni elektrotermik atom-adsorbsion spektrometriya (ETAAS) usulida sistematik analiz qilish tizimi yaratildi. ETAAS da modifikator sifatida qo’llaniladigan organik birikmalar, qiyin suyuqlanadigan karbidlar, platina metallarining ta’sir qilish mexanizmini ifodalovchi sxemalar taklif etildi.

Professor Gimel’farb Feliks Aponovich (1939) tomonidan geterochegarada miqdoriy taqsimlanish elektron-zond analizining yangi varianti taklif etildi. Ikkilamchi ionlarning reaksion emissiyasidan foydalanib, qatlamli mass-spektral analizning yangi variantlari yaratildi. Bufer kserogellarni qo’llashga asoslangan material va kimyoviy labil’ moddalarni lazerli mass-spektral mikrozond analizning ham yangi variantlari ishlab chiqildi.

7.    Mavzuni mustahkamlash uchun savollar: 

1. Ikkinchi jahon urushidan keyingi davr analitik kimyosi o’rganilishi kerakmi? 
2. Radiokimyoviy analiz sohasida qanday ishlar amalga oshirilgan?

3. Nodir va yuqori tozalik darajasidagi moddalar analizi sohasidagi ishlar. 

4. Asbobiy titrimetriyaning rivojlanish tarixi.

5. Kompleks birikmalarni tadbiq qilishi usullari.

6. Kreshkov A.P. ning proton-elektron-gidrid nazariyasi.

7. Elektron potensiallari, elektrokimyoviy zanjir tushunchalarining rivojlanishi.

8. Ionselektiv elektrodlarning yangi imkoniyatlarini kashf etilishi.
9. Sorbsion analiz, ajratish va konsentrlash bo’yicha bajarilgan ilmiy ishlar. 

10. Organik-analitik reagentlarning yangi turi.

11. Xromatografiya yo’nalishida qilingan yangi analiz jarayonlari.

12. Professor Pilipenko A.T. ning analitik kimyo sohasidagi ishlari.

13. Elektrotermik atom-adsorbsion spektrometrik analizning rivojlanishi.

8. Adabiyotlar:
1. Internet ma’lumotlari. 

2. “Zavodskaya laboratoriya”, “Analiticheskaya ximiya” jurnallari.  

RESPUBLIKAMIZ KIMYOGARLARINING ANALITIK 
KIMYO RIVOJIGA QO`SHGAN HISSALARI
1. Mavzu rejasi: Respublikamiz kimyogarlarining analitik kimyo rivojiga qo’shgan hissalari. Toshkent davlat universitetining tashkil etilishi. N.A. Novikov,  Sh.T. Tolipov, S. Yunusov, O.S. Sodiqov, R.X. Djiyanbayeva, A.M. Gevorgyan, Toshkent davlat Farmatsevtika institutida analitik kimyoning rivojlanishi, Samarqand davlat universitetida analitik kimyoning boshlanishi. T.Q. Hamroqulovning analitiklar ilmiy maktabini yuzaga chiqarishi va ilmiy faoliyati, N.S. Zokirov, V.A. Alekseyevskiy, A.M. Nasimov, O. Fayzullayev, E. Abduraxmonovlarning ilmiy maktablari va ilmiy ishlari.

2. Tayanch iboralar: Organik reagentlar, o’simlik moddalari tarkibi, og’ir va zaharli metallar analizi usullari, gazlar analizi usullari, atrof-muhit obyektlari analizi va ekologiya muammolari. 
3. Maqsadi: Talabalarni Respublikamiz kimyogarlarining analitik kimyo rivojiga qo’shgan hissalari bilan tanishtirish.

4. Dars o’tish vositalari:  Kompyuter, ko’rgazmali suratlar, kitoblar.

5. Dars o’tish usuli: Dars hamkorlikda o’qish usulida olib boriladi.

6. Darsning mazmuni:
Tarixdan ma’lumki, falsafaning rivoji davomida tabiatshunoslik fani yuzaga kelgan. Tabiatshunoslik fanining rivoji esa tabiiy fanlarning yangi yo’nalishi sifatida paydo bo’lishiga va fan sifatida rivojlanishiga olib keldi. Yuzaga kelgan yangi fanning rivoji esa o’zi uchun ma’lum ehtiyojlar tug’dirdi. Bu ehtiyojlar: shu fan bilan shug’ullanadigan olimlar, ma’lum shart-sharoit, kafedralar, fakul’tetlar, universitetlar, ilmiy tadqiqot institutlari edi. Hozirda ko’pchilik fanlar bunday imkoniyatlarga ega. Shu jumladan analitik kimyo fani ham bundan mustasno emas va bu fan ham o’zining ma’lum ob’ekt va sub’ektlariga ega. 

Quyida Toshkentdagi ba’zi oliy o’quv yurtlaridagi analitik kimyo fani rivoji uchun qilinayotgan ishlar borasida ba’zi ma’lumotlarni keltirib o’tmoqchiman. Buning uchun ob’ekt sifatida Toshkent davlat universiteti va Toshkent davlat Farmatsevtika institutlarini tanladim.

Toshkent davlat universiteti analitik kimyo kafedrasi 2003 yilda o’zining 70 yillik yubileyini nishonladi. Uning birinchi rahbari, Peterburg  universitetida tahsil olgan professor V.A. Novikov edi (1933-1938). Dastlabki yillarda kafedrada dotsent E.I. Pozner assistentlar I.A. Orestov, Ya.V. Uspenskiy, shuningdek O’rta Osiyo Davlat universitetlarida tahsil olgan mahalliy mutahassislar: Sh.T. Tolipov, A.K. Jdanov, Z.T. Maksimisheva, P.Q. Qodirovlar faoliyat boshladilar. Kafedraning asosiy ilmiy yo’nalishi tabiiy suvlar, tabiiy gazlar va shifobaxsh balchiqlar tarkibini o’rganishdan iborat edi.

Analitik kimyo kafedrasiga 1938 yildan 1990 yilgacha akademik Sh.T. Tolipov rahbarlik qildi, 1990 yildan 1995 yilgacha dotsent I.P. Shesterova, 1995-2001 yillari dotsent N.B. Turobov rahbarlik qildilar.

Kafedra urush yillari va urushdan keyingi yillar Sankt-Peterburglik taniqli professor D.N. Monastirskiy, dotsentlar A.N. Shamenev, V.A. Xadeev, I.L. Teodorovich,  D.A. Abdullayev, T.I. Federova, assistentlar T.B. Amirxonova, V.S. Podgornova,  N.B. Boboyev, V.D. Tambovseva, K.Z. Raxmatullayev, A.T. Toshxodjayevlar ishladilar. Kafedrada ftorli sistemalarni o’rganish va uning asosida ftorni va turli metallarni yangi aniqlash usullarini takomillashtirish bilan shug’ullanadilar. Bu ilmiy tekshirishlari ftor kimyosiga qo’shilgan salmoqli hissa bo’ldi va analitik kimyoning yangi bo’limi ftorometriyani sezilarli darajada boyitdi. 
Tolipov Shukur Tolipovich (1908-1990) alyuminiy va boshqa  metallar ftoridlarini tadqiq qilib, ftoridlar va turli organik reaktivlardan foydalanib, analiz usullarini taklif etdi. Noyob elementlar analitik kimyosida organik reagentlarni qo’lladi. Organik reagent sifatida tabiiy birikmalar (anabazin, gossipol, papaverin, polikarpin va b.q.lar) va ularning sintetik hosilalaridan foydalanish imkoniyatlarini o’rgandi. Fotometrik, kompleksonometrik, lyuminessent va elektrokimyoviy usullar yordamida kamyob elementlar va biologik faol moddalarni aniqlash usullarini ishlab chiqdi. Yarim o’tkazgichli va boshqa materiallar, yangi foydali qazilmalarni izlab topish va ishlab chiqish, bir-biriga yaqin fanlar sohasining taraqqiyoti, tabiiy resurslardan foydalanishning o’ziga xosligi va Respublikamizning iqtisodiyoti taraqqiyotidagi tendensiyalarga bo’lgan talablari analiz ob’ektlarini tanlashni, shuningdek, kafedrada qo’llaniladigan takomillashtiriladigan usullar yo’nalishini belgilab berdi. Metilanabazin va boshqa birikmalar asosida ko’pgina elementlarni spektrofotometrik va lyuminessent aniqlash uchun organik yangi azoreagentlar sintez qilindi (dotsentlar R.X. Djiyanbayeva, N.T. To’raxonova, E.L. Krukovskaya, L.V. Chaprasova, N.B. Boboyev, A.T. Toshxo’jayev, A.E. Martirosov, S.E. Podlinskaya, A.I. Inoyatov, katta o’qituvchi U.M. Mansurxo’jayev). Bu ilmiy ishlarning bir qismi R.X. Djiyanbayevaning doktorlik dissertatsiyasida umumlashtirilgan. 

70 va 80 yillarda analitik kimyo kafedrasida akademik Sh.T. Tolipov rahbarligida siyrak metallarning organik ligandlar bilan kompleks birikmalarining xossalarini o’rganish bilan bog’liq bo’lgan nazariy-ilmiy tekshirish ishlari olib borildi. Turli funksional analitik guruhlar ta’sirini va kompleks birikmalarning tuzilishi va barqarorligiga o’rinbosarlarning holati (ta’siri) ni o’rganish bo’yicha fundamental nazariy-ilmiy tekshirish ishlari elementlarning anabazin va boshqa alkalloidlar asosidagi azoreagentlar bilan kompleks birikmalar hosil qilish reaksiyalarida bir qator umumiy qonuniyatlar mavjudligini aniqlash imkonini berdi. Piridin va ayniqsa, metilanabazin kabi donor guruhlarning kiritilishi oddiy azotutgan bunday reagentlarning yetarlicha tanlab ta’sir etuvchanligiga va kontrastlikka ega ekanligini hamda tarkibi va sintez qilinishi murakkabroq bo’lgan reagentlar bilan raqobat qila olishini ko’rsatdi. Berilgan muhitda reagentning holatini hisobga olgan holda, bu o’ziga xosliklar turli elementlarni qator analitik aniqliklarda anabazin azobirikmalarini muvaffaqiyat bilan qo’llash mumkin ekanligini ko’rsatdi. 

Reaksiyaning yuqori sezgirligi va ularni yuqori sezgirligini ta’minlaydigan kislotali muhitda amalga oshirish imkoniyati istiqbolli ekanligini ko’rsatdi. 

Oldin sintez qilingan azoreagentlarning ayrim analoglarini kvant kimyoviy hisoblashlar orqali berilgan xossali moddalarni modellashtirish mumkin ekanligini ko’rsatdi. Bunday hisoblashlar kerakli xossali moddalarni sintez qilish mumkin ekanligini ko’rsatdi.

Turli metall ionlarining polifenollar va alkaloidlar bilan har xil ligandli kompleks birikmalar hosil qilish reaksiyalari asosida sistematik ravishda ilmiy tekshirish ishlari olib borildi va ular asosida siyrak elementlarni tanlab ta’sir etuvchan ekstraksion-fotometrik aniqlash usullari hamda tabiiy birikmalar: paxikarpin, papaverin va boshqalarning ekspress aniqlash usullari ishlab chiqildi. (professor  R.X. Djiyanboyeva,  dotsentlar E.L. Krukovskaya, L.V. Chaprasova, N.B. Boboyev, N.T. To’raxonova,  I.P. Shesterova, Ch.I. Ibraimov, A.E. Martirosov, S.E. Podlinskaya, A.I. Inoyatova, katta o’qituvchilar U.M. Mansurxo’jayev, S.R. Raximova, k.f.n. E.Ye. Karibyan, k.f.n.  N.T. Turobov).

Akademik Sh.T. Tolipov bir vaqtning o’zida tabiiy geterosiklik birikmalar, ularning sintetik hosilalari (anabazin va uning hosilalari, flavonlar) ko’p miqdordagi fluoressent indikatorlarning lyuminessent xossalarini o’rganish bo’yicha ilmiy ishlarga ham rahbar edi. Ilmiy izlanishlarda bunday muammolarning ilgari surilishi, yangi lyuminessent reagentlarni izlashni molekulalarning nur chiqarishining ularni tuzilishi bilan bog’liqligi to’g’risidagi nazariy qarashlarni ishlab chiqish bilan uyg’unlashtirish imkonini berdi.

1952 yilda ToshDU ning analitik kimyo kafedrasida amperometriyaning va titrlashning ayrim fizik-kimyoviy usullari nazariyasi va amaliyoti sohasida ilmiy tekshirish ishlari olib borildi. Yupqa tantal karbidi bilan qoplangan tantal simidan qilingan aylanib turadigan indikator elektrodini, yohud ikkita platina elektrodlarini (biamperometrik usul) qo’llash orqali yangi, yanada qulay va sezgir titrlash usullarini ishlab chiqishning katta ilmiy tekshirish ishlarining kompleksi amalga oshirilgan. 

Turli kationlarning miqdorlarini ekstraksion titrlashlarda titrlashning oxirgi nuqtasini amperometrik va biamperometrik titrlash bo’yicha ishlari katta ahamiyatga ega. Turli elementlarning mikrogramm miqdorlarini natriyning dietilditiokarbaminati yordamida ekstraksion titrlash usullari ishlab chiqilgan.

Akademik Sh.T. Tolipov rahbarligida birinchi bo’lib amalga oshirilgan ilmiy tekshirish ishlari ma’lum ilmiy va amaliy ahamiyatga ega bo’lgan muammolar yechimini topishga olib keldi. Siyrak elementlarning turli ob’yektlardagi ko’plab miqdordagi spektrofotometrik lyuminessent vol’tamperometrik aniqlash usullari yaratildi. 1970 yillardan boshlab R.X. Djiyanbayeva rahbarligida amalga oshirilgan ko’p sonli ilmiy ishlar pestitsidlar analitik kimyosi bilan bogliq bo’lib, ularning qoldiq miqdorlarini aniqlashning paxta sanoatida qayta ishlab chiqarish mahsulotlari tarkibida, tuproqda, suvda va boshqa ob’yektlarda yuqori sezgir xromatografik, kinetik va spektrofotometrik usullari ishlab chiqilgan.

1990 yildan (akademik Sh.T. Tolipov vafotidan so’ng) kafedrada professor A.M. Gevoryan rahbarligida suvsiz, aralash va suvli muhitlarda turli metall ionlarini EDTA va oltingugurt tutgan birikmalar yordamida amperometrik titrlash sohasida sistemali ravishda ilmiy tekshirish ishlari olib borilmoqda.

Tajribaviy olingan natijalar asosida organik ob’ektlarda, sanoat va tabiiy materiallarda turli metallarning yuqori sezgir aniq va tanlab ta’sir etuvchan amperometrik aniqlash usullari ishlab chiqilgan. Turli metallarning qora va rangli metallurgiyada, rangli zeb-ziynat buyumlarida, shuningdek neftda, uning sanoat mahsulotlarida, lak-bo’yoq sanoatida va h.k. yuqori selektiv amperometrik aniqlash usullari ishlab chiqilgan. Oxirgi yillarda kafedrada yangi ko’mir-pastali qattiq elektrodlar yaratish ustida izlanishlar olib borilmoqda va ular asosida og’ir va zaharli metallarni turli ob’ektlarda inversion-vol’tamperometrik aniqlash usullari ishlab chiqilmoqda va shunday elektrodlarning biriga O’zbekiston Respublikasining patenti olingan. 

1990 yilda dots. I.P. Shesterova rahbarligida, so’ngra 1995 yildan dots. N.B. Boboyev rahbarligida analitik kimyo kafedrasida anabazin, piridin va xinolin asosidagi organik reagentlar bilan spektrofotometrik va lyuminessent analiz usullari sohasida ilmiy tekshirish ishlari davom ettirildi. Turli ob’yektlarda og’ir va zaharli metallarning spektrofotometrik lyuminessent analiz usullari ishlab chiqildi (professor L.E. Zel’ser, Ch. Ibragimov,  dots. N.T. Turobov, katta o’qituvchi U.M. Mansurxo’jayev).
1990 yillarda dots. I.P. Shesterova rahbarligida, so’ngra dots. N.T. Turobov rahbarligida kafedrada sintez qilingan va keng qo’llanilayotgan ba’zi bir organik reagentlarning analitik xossasini yaxshilash maqsadida molekulasi tarkibida ion almashinuvchi guruhlar tutgan, turli sintetik tolalar materiallariga bog’lash, so’ngra ularni og’ir va zaharli metall ionlari bilan kompleks hosil qilish reaksiyalari o’rganildi.

Amalga oshirilgan ilmiy ishlar natijasida qo’rg’oshin, temir, alyuminiy va boshqa metallarning yuqori sezgir va tanlab ta’sir etuvchan usullari ishlab chiqildi. Immobillangan reagentlarning qimmatli xossasi – qattiq holatda regenerassiyalana olishi aniqlandi. Uning bu xossasi immobillangan reagentlarni kimyoviy analizda ko’plab marta qayta ishlatish imkonini beradi, ular yordamida optik sensorlar yaratish mumkin. Bu sohada ishlar davom etmoqda.

Analitik kimyo kafedrasining ilmiy ishlari natijasi 1000 dan ortiq ilmiy maqolalar, 8 ta monografiyalar, 10 dan ortiq mualliflik guvohnomalari va 9 ta patentlarda o’z aksini topgan. Kafedra jamoasining ko’plab ilmiy ishlari analitik kimyo laboratoriyalari va ilmiy tekshirish korxonalari amaliyotida tadbiq qilingan. Pestitsidlarni analitik aniqlash  usullari standart sifatida tasdiqlangan va sanitariya-gigiyenik ko’rsatkichlarni aniqlash uchun foydalanilmoqda. Kafedraning ilmiy tekshirish ishlari natijalari kimyoviy ishlab chiqarishning turli sohalarida keng ko’lamda qo’llanilmoqda, konferensiyalarda simpozium va forumlarda keng yoritilmoqda, hamdo’stlik davlatlarida va boshqa davlatlarda keng ko’lamda ma’lumdir; bir qancha ilmiy faxriy yorliq va diplomlar bilan taqdirlangan.

Kafedrada o’quv va ilmiy tekshirish ishlarini professor A.M. Gevorgyan, dots. N.T. Turobov, k.f.n. S. Xo’jayev, Bioorganik kimyo institutidan k.f.n. B.N. Boboyev, k.f.n. S.V. Olixovalar olib bormoqdalar.

Analitik kimyo kafedrasida 2000 yilda ikki yillik magistratura ochilgan. Magistrantlarga maxsus kurslar “Polyarografik va vol’tamperometrik analiz usullari,, (professor A.M. Gevorgyan); “Potensiometrik va ionometrik analiz usullari,, (professor A.M. Gevorgyan); “Elektrogravimetrik analiz usullari” (professor A.M. Gevorgyan); “Atom-spektroskopik analiz usullari,, (dots. N.T. Turobov); “Ajratish va konsentrlash, xromotografik analiz usullari,, (dots. N.T. Turobov); “Spektrofotometrik analiz usullari,, (professor R.X. Djiyanboyeva); “Lyuminessent analiz usullari,, (professor R.X. Djiyanboyeva); “Analitik kimyoda organik reagentlar,, (professor R.X. Djiyanboyeva); “Fizikaviy  analiz usullari” (k.f.n. I.I. Sodiqov) o’qitilmoqda.
Kafedra tashkil etilganidan buyon 1000 dan ortiq kimyogar-analitik mutaxassislarni tayorladi. O’qituvchilar ma’ruza kurslari va laboratoriya amaliyotlarini takomillashtira borib, ulkan metodik ishlarni amalga oshirdilar. Bakalavr, magistrlarning o’quv dasturlari ishlab chiqilgan, ma’ruza matnlari va o’quv qo’llanmalari yozilgan va chop etilgan, ko’rgazmali qurollar tayyorlangan. 

Analitik kimyo kafedrasi yuqori malakali ilmiy mutaxassislar, fan doktorlari va nomzodlari tayyorlashning bazasidir. Kafedrada 4 ta doktorlik va 90 dan ortiq nomzodlik dessertatsiyalari himoya qilingan. 

Kafedra O’zbekiston Respublikasi FA Ilmiy tekshirish institutlari tarmoqlari bilan MDU (Rossiya), Samsun universiteti (Turkiya) bilan mustahkam aloqa o’rnatgan. 

Sodiqov Obid Sodiqovich (1913-1987) 1947 yildan O’zbekiston Fanlar Akademiyasining, 1972 yildan sobiq SSSR Fanlar akademiyasining  Akademigi, 1966-1984 yillarda O’zbekiston Fanlar Akademiyasining prezidenti bo’lgan. U Toshkentda tug’ilgan. 1937 yilda Toshkentdagi O’rta Osiyo universitetini tugatgan va 1937-1939 yillarda Toshkent to’qimachilik institutida, 1939-1941 yillarda Samarqand Universitetida, 1941 yildan boshlab esa O’rta Osiyo universitetida darslar berdi. 1958-1966 yillarda shu Universitet rektori bo’lgan. Shular bilan birgalikda 1946-1950 yillarda O’zbekiston Fanlar Akademiyasi kimyo institutining tashkilotchisi va 1973 yilda direktori lavozimlarida ishladi.

Dipiridin, xinolizidin, izoxinolin qatori alkoloidlarning 100 dan ortig’ini biogenetikalanish va konformatsion holatlarini o’rgandi, ularning tuzilishini aniqlab, ajaratdi. G’o’zadagi uglevodorodlarni, yuqori molekulyar spirtlarni, kislotalar, flavonoidlar, polifenollarni o’rgandi. Turli sinfga oid tabiiy birikmalarni ajratib, yangi fiziologik faol moddalarni sintez qildi. 

U “O’zbekiston Fanlar Akademiyasi ma’ruzalari” xalqaro jurnalining 1966-1984 yillarda redaktori bo’lgan.

O.S. Sodiqov rahbarligida g’o’za bargi, chigiti, qobig’i, guli va g’o’zapoyadan uglevodorodlar, yuqori molekulyar spirtlar, kislotalar, sterinlar, triterpinlar, flavonoidlar, gossipol va uning yo’ldoshlari, uglevodlar shuningdek A, F, E, P kabi vitaminlar ajratib olindi; ko’pgina preparatlar (anabazin-gidroxlorid, gossipol, liniment, megosim malhami, batridin tabletkasi, gazanidon tabletkasi va b.q.) ni sanoat miqyosida ishlab chiqarish yo’lga qo’yildi. O.S. Sodiqov tashkil qilgan maktabda g’o’zani vilt bilan kasallanishdan himoya qilishning kimyoviy va biologik usullari ishlab chiqildi. Muhim yo’nalish vilt qo’zg’atuvchi toksinlar kimyosi va biokimyosi sohasida tadqiqotlar o’tkazildi g’o’za bargidan limon va olma kislotalari ajratib olishning sanoat usuli ishlab chiqildi (1956). Shakar ishlab chiqarish chiqindisidan mikrobiologiya usuli bilan itakon kiislota olindi. Dorivor moddalar, biostimulyatorlar sintez qilindi. Hayot uchun muhim bo’lgan fiziologik faol tabiiy birikmalar va ularning sintetik analoglari tuzilishi bilan organizmdagi funksiyasi o’rtasidagi bog’lanish chuqur o’rganildi, eukariotlar to’qimalari genomining koperativ aktivatsion modeli taklif etildi. O.S. Sodiqov SSSR FA Prezidiumi a’zosi (1972-1984), Beruniy nomidagi O’zbekiston Davlat mukofoti laureyati (1979). O’zbekiston FA Bioorganik kimyo institutiga O.S. Sodiqov nomi berilgan (1988). Toshkentdagi 249-maktab, Sobir Raximov tumanidagi ko’chalardan biri ham O.S. Sodiqov nomi bilan ataladi.

S. Yunusov dunyoga tanilgan olim va jamoat arbobi edi. Allomaning ilmiy ishlari yangi alkaloidli o’simliklarni izlash, topilgan alkaloidlarning tuzilishini aniqlash va ularni amalda joriy etishdan iborat edi. Akademik S. Yunusov rahbarligida o’simliklarning o’sish davri hamda o’sish joyiga qarab, ularning turli organlarida alkalloidning ahamiyati va hosil bo’lish mexanizmini o’rganish bo’yicha tadqiqot ishlari olib borildi. 

S. Yunusov 1909 yilning bahorida Toshkentda tug’ilgan. Maktabni bitirgach, 1925 yilda pedogogika texnikumida, so’ng O’rta Osiyo davlat (hozirgi O’zbekiston Milliy) universitetining kimyo fakul’tetiga kirib o’qidi. 1935 yilda universitetni muvaffaqqiyat bilan bitirdi. Moskvadagi kimyo-farmatsevtika ilmiy-tadqiqot institutida aspirantura, shu institutning alkokalloidlar kimyosi laboratoriyasida katta ilmiy xodim lavozimida ishladi. 1949 yilda doktorlik dissertatsiyasini yoqladi. 1952 yilda O’zbekiston Fanlar Akademiyasi akademikligiga saylandi. 1952-1962 yillar davomida O’zbekiston Fanlar Akademiyasining vitse prezidenti lavozimida ishladi. Akademik S. Yunusov O’zbekistonda xizmat ko’rsatgan fan va texnika arbobi edi. 1956 yildan boshlab O’zbekiston Fanlar Akademiyasining o’simlik moddalari kimyosi instituti direktori lavozimini egalladi. Institutda akademik S. Yunusov boshchiligida to’rt mingdan ortiq o’simlik tadqiq qilinib, ularning yarmidan ko’pi alkokalloid ekanligi aniqlandi. Ulardan 600 ga yaqin alkokaloid ajratib olingan. Setizan, galantamin, kakavarin, protokin kabi amaliy ahamiyatga ega bo’lgan yuzdan ortiq alkaloidlar manbai yaratildi.

Akademik S. Yunusov O’zbekiston alkaloidlar kimyosi maktabining asoschisidir. Atoqli olim Shvetsariya, Fransiya, Angliya, Hindiston, Xitoy, Vengriya kabi o’nlab davlatlarda o’tkazilgan xalqaro ilmiy anjumanlarda qatnashib, alkaloid va o’simlik moddalari kimyosi yuzasidan mazmunli ma’ruzalar bilan Respublikamiz kimyo fani dovrug’ini dunyoga tanitdi. 1971 yilda S. Yunusovga kimyogar olimlar uchun eng oliy mukofot – Mendeleyev nomidagi oltin medal berilgan. Akademik S. Yunusov rahbarligida yigirmaga yaqin fan doktori, yuzga yaqin fan nomzodlari tayyorlandi. 

Parpiyev N.A. (1931) O’zR FA akademigi, kimyo fanlari doktori, professor O’zbekistonda xizmat ko’rsatgan fan arbobi. 500 dan ortiq maqola, 7 ta monografiya, 22 ta mualliflik guvohnomasi, 3 ta darslik muallifi. Uning rahbarligi ostida 11 ta fan doktori, 32 fan nomzodi tayyorlangan. Ilmiy ishlari koordinatsion birikmalar stereokimyosi, ularning tuzilishiga bag’ishlangan. Molibden, reniy, volfram va simobni aniqlash hamda yuqori darajada toza molibden olishning termik usulini ishlab chiqqan.

Toshkent davlat Farmatsevtika universitetida professor M.A. Azizov va katta ilmiy xodim N.G. Smaglyuk mikroelementlarning kompleks birikmalari: feramid, koamid, kupir, kobal’t kabi 30 dan ortiq dori preparatlari miqdorini aniqlashning potensiometrik usullari va qator dori vositalarini standartlash usullari bo’yicha (katta ilmiy xodim E. Nazarov) samarali ishlar bajarilgan va davom ettirilmoqda.

Dori vositalari analizining amperometrik usullarini dotsent M.K. Abramov, assistent N.Ya. Medvedskayalar ishlab chiqishgan.

Mikroelementlarning vitaminlar, aminokislotalar va boshqa biologik faol moddalar bilan koordinatsion birikmalarini sifat va miqdoriy tarkibini analiz qilishning zamonaviy fizik-kimyoviy usullarini ishlab chiqishga doir ilmiy ishlari bilan professor A.A. Shobilolov, dots. S.D. Nasirdinov va assistent M. Fatxullayevalar fanga o’z hissalarini qo’shishmoqda.
Samarqand qishloq xo’jaligi institutining kimyogar olimlari k.f.d., prof. Sh. N. Nazarov rahbarligida qishloq xo’jaligi mahsulotlarining sifatini yaxshilash va mahsuldorligini oshirishda analitik kimyoning barcha usullaridan foydalanib zaruriy analizlarni bajarishni yo’lga qo’yganlar. Prof. Sh. N. Nazarov respublikamiz analitiklari orasida sobiq ittifoq davrida birinchilardan bo’lib o’zbek tilida «Analitik ximya» darsligini chop ettirgan. U respublika va xalqaro anjumanlarda qatnashib ikki yuzdan ortiq ilmiy maqolalar muallifi bo’lgan hamda ko’plab o’z sohasiga oid darsliklar yaratgan. SH. N. Nazarov ko’plab fan nomzodlari tayyorlab, respublikamiz kimyo fani taraqqiyotiga o’zining munosib hissasini qo’shib kelmoqda.

Samarqand meditsina institutining kimyogar olimlari prof. Q. A. Asqarov, prof. M. D. Davronov, dotsentlar S. Ikromov Q. T. Sovetov, I. Murodov, N. Musulmonov, A. Qorjovov kabilar ham organik, bioorganik moddalarning hususiyatlarini o’rganishda analitik kimyoning zamonaviy usullaridan foydalanib katta ilmiy muvofaqqiyatlarga erishmoqdalar.
Bugungi kunda Samarqand davlat universitetining kimyo fakul’teti xalq xo’jaligining barcha sohalarida va maorif tizimida ishlaydigan yuqori malakali kimyogar  mutaxassislar tayyorlaydigan ilm dargohlaridan biridir. Shu dargohdagi analitik kimyo kafedrasi esa nafaqat Respublikamizda balki O’rta Osiyoda o’z o’rniga ega analitik mutaxassislar tayorlaydigan markazlardan biriga aylandi. Fakul’tet tashkil etilgan kundan bugungi davrgacha eng ko’p ilmiy tadqiqotlar analitik kimyo sohasida bajarilgan. Uning boshlanishi analitik kimyo kafedrasini tashkil etgan Yu.G. Titovning nomi bilan bevosita bog’liqdir. Yu.G. Titov rahbarligida O’zbekistonning mineral xom ashyolari tarkibini analiz qilishga qaratilgan ilmiy tadqiqotlar bajarilgan. 

1960-1964 yillarda anorganik kimyo kafedrasi mudiri kimyo fakul’teti dekani (1959-1964) bo’lib ishlagan Ibodullin Rashid Abduraxmonovichning ilmiy ishlari O’zbekistondagi o’simliklarning kimyoviy tarkibini aniqlash, rudalar va ichimlik suvining tarkibini aniqlashga bag’ishlangan. 

Shu yillarda mehnat qilgan A.G. Fatxullin s, p, d va f elektron bulutlarini D.I. Mendeleev davriy tizimidagi elementlarda taqsimlanishi asosida davriy tizimning yangi ko’rinishini taklif etdi.

1965-1970 yillarda Abramov Mixail Mixailovich tomonidan fosforli organik birikmalar hosilalari sintezi, o’simliklar, suv va mineral rudalarning tarkibi miqdoriy analiz qilindi. Shu yillarda paxtachilikda qo’llaniladigan ba’zi mikroelementlar va bir qator kompleks hosil qiluvchi metallarning xossalari, ularni analiz qilish yo’llari o’rganildi. M.M. Abramov bilan hamkorlikda X.I. Mardiyev, V.I. Kruglov eritmalar va koordinatsion elektr o’tkazuvchanligi va mikroelementlarning paxta hosildorligiga ta’siri tadqiq qilindi.

1970-1985 yillarda dots. E.L. Lutfullayev metall ionlarini eritmada aniqlash uchun qo’llaniladigan substexiometrik kulonometrik usulni yaratdi. Qattiq va gaz holatdagi anorganik moddalarni elektrokimyoviy analiz usullari yordamida aniqlashlar amalga oshirishi bilan bir qatorda past temperaturali qattiq elektrolit datchiklar uchun elektrodlar tanlash ishlari bajarildi. E.L. Lutfullayev rahbarligida bitta nomzodlik dissertatsiyasi himoya qilindi (X.M. Nasimov).
Qattiq elektrolitlar fosfor birikmalari va solishtirma elektr o’tkazuvchanligi 10-3-10-2 om\sm-1 bo’lgan betta-glinozyom taklif etildi (E.L. Lutfullayev, M.M. Abramov, R.N. Nosirova).

1960-70 yillarda analitik kimyo bo’yicha izlanishlar dots. Zokirov N.S. boshchiligidagi ilmiy xodimlar tomonidan davom ettirildi. 1967 yildan tabiiy va sintetik birikmalarni xromatografik analiz qilish usullarini o’rganish boshlangan. Kislorodli organik moddalarni (spirtlar, aldegidlar, kislotalar) ammiak bilan katalitik sianlash ustidagi ishlar davom ettirildi va turli nitrillarni sintez qilish usullari N.S. Zokirov, X.Sh. Xusainov, E.A. Abduraxmonov, Q. Murodovlar tomonidan yaratildi. Katalitik sianlash jarayoni va mexanizmi o’rganildi, bu vaqtda hosil bo’ladigan murakkab tarkibli aralashmalarni aniqlashda gaz xromatografiyasida ishlatiladigan sianli turg’un fazalar o’rganildi va ularning tasnifi (N.S. Zokirov, I. Ergashev) yaratildi.

Havodagi yonuvchi va portlovchi moddalarning mikrokonsentratsiyasini aniqlash sohasida uglerod oksidi, vodorod, ammiak, vodorod sulfidi, vodorod ftoridi, metan singari moddalarni aniqlashning selektiv usullari va asboblari (sensorlar va gazoanalizatorlar) ishlab chiqildi (T.Q.Hamroqulov, E.A. Abduraxmonov, Q. Murodov, U. Norqulov).
O’zbekistonda ko’p miqdorda mavjud bo’lgan tabiiy gazdan (metandan) xalq xo’jaligi uchun kerakli mahsulotlar ishlab chiqarish katta ahamiyatga egaligini hisobga olib, metan va toluolning havo kislorodi bilan kondensatsiyalash reaksiyasi o’rganildi (1995), natijada stirol, etilen olish imkoniyati aniqlandi (Q. Murodov, A. Nasimov, N. Fayzullaev). Bundan tashqari, avtotransport va sa’noat chiqindi gazlari tarkibidagi uglerod (II) oksidi va turli uglevodorodlarni katalitik usul bilan yo’qotish sohasida mahalliy xom ashyodan tayyorlangan katalizatorlar ishlab chiqish texnologiyasi yaratildi. 

1971 yilda analitik kimyo kafedrasida xelat birikmalar analizining spektrofotometrik usullari o’rganildi (professor Alekseyevskiy V.A., Brovko A.F.). To’yingan aromatik va geterosiklik aminli qator kationlarning kislorodli va oltingugurtli betta-diketonatlari o’rganildi va sintez qilindi. Kompleks hosil bo’lish reaksiyalarining sharoitlari va o’zaro ta’sirlashuvchi moddalarning tabiatiga bog’liqligi tadqiq qilindi. Ko’rib o’tilgan kompleks birikmalardan dibenzoil metanat adduktlilari yuqori sezgirlikka ega. Bu esa benzoilmetanatli komplekslarni ekstragent sifatida ishlatishga imkon berdi. Atsetilatseton, benzoilatsetonat, benzoilmetanatlarning suvsiz muhitda geterotsiklik aminlar bilan o’ziga xos mis, nikel, temir, kobalt, marganets, xrom, vanadiy, noyob elementlar va uranning oltingugurtli va selenli komplekslarining hosil bo’lishi o’rganildi. Adduktlarning barqarorlik konstantalari hisoblandi va tarkibi aniqlandi. Depiridin adduktlarning analitik kimyoda qo’llanilishiga doir tavsiyalar taklif etildi.

Temir va misni tabiiy va oqava suvlar, mollarning  jigari, qoni va juni tarkibidan, cho’yan va po’lat tarkibidan esa noyob elementlarni aniqlash usullarini ishlab chiqildi va bajarilgan ishlar uchun ikkita mualliflik guvohnomalari olindi (professor V.A. Alekseyevskiy). 

Shu davr ichida protonli va aproton kislotalarning suvli, turli xil suvsiz, aralash eritmalardagi kislotalik-asoslik konstantalari baholanib, ular asosida atrof-muhit ob’ektlaridagi birikmalarni aniqlash usullari yaratildi (professor Fayzullayev O.F.). Bu yo’nalish  bo’yicha alifatik qatori karbon kislotalari, muhim aminokislotalar, qo’rg’oshin, simob, kadmiy, temir, xrom, alyuminiy, rux, marganets, kobalt, nikel, singari aproton asoslarning asoslik konstantalari baholandi. Bu konstantalar ma’lumot materiallari bo’lib xizmat qilish bilan birgalikda, bir oilaga mansub moddalarni titrimetrik aniqlash imkoniyatlarini nazariy jihatdan xulosalashga imkon beradi. Ushbu kattaliklarni baholashda O.F. Fayzullayev potensiometrik, amperometrik, konduktometrik va polyarografik analiz usullari imkoniyatlaridan keng foydalandi. 

Bundan tashqari atrof-muhit obyektlari–ichimlik va oqava suvlar, tuproq, o’simliklar va turli oziq-ovqat mahsulotlari tarkibida og’ir metallarni analitik nazorat qilish usullarini ishlab chiqdi. Bajarilgan ishlar yuzasidan 200 dan ortiq ilmiy maqolalar chop ettirdi. 
Fayzullayev Ochildi Fayzullayevich 1946 yilda Buxoro violoyati Qorako’l tumanida tug’ilgan. 1967 yilda SamDU kimyo fakul’tetini bitirib, 1969-1972 yillarda Mendeleyev nomli Moskva Kimyo-texnologiya institutida akademik A.P. Kreshkov rahbarligida aspiranturada o’qib, 1972 yilda kimyo fanlari nomzodi ilmiy darajasini oldi. Fayzullayev O.F. 1986 yilda hammualliflar bilan “Suvsiz eritmalar analizining titrimetrik usullari” (“Титриметрические методы анализа неводных растворов”) monografiyasini, 1993 yilda “Tabiiy fanlar bo’yicha testlar to’plami” va “Tahliliy kimyodan testlar” kitoblarini, 1995 yilda “Elektrokimyoviy tekshirish usullari”, 2000 yilda “Analitik kimyo” I qism, 2002 yilda “Suvsiz eritmalar elektrokimyoviy analiz usullari” o’quv qo’llanmalari, 2003 yilda “Analitik kimyo asoslari”, 2006 yilda  “Analitik kimyo” va “Analitik kimyo. Laboratoriya mashg’ulotlari” (Turobov N., Ro’ziyev E., Quvatov A., Muhammadiyev N. lar bilan hammualliflikda) darsliklarini chop ettirib, ularning Respublikamizda asosiy darslik sifatida qabul qilinishiga erishdi. 1989 yildan 2010 yilgacha analitik kimyo kafedrasi mudiri vazifasini bajarib keldi.

Elektrokimyoviy analiz usullari sohasida mustaqil yo’nalishga ega bo’lgan qattiq va gaz holdagi maddalarni aniqlash usullari bilan 1971 yildan professor T.Q. Hamroqulov (1941–2009) rahbarligida analitik kimyo tarixida qoladigan ulkan miqyosdagi tadqiqotlar olib borildi.

T.Q. Hamroqulov 1941 yilda Samarqand shahrida tavallud topdi. Samarqand davlat universiteti kimyo fakul’tetiga o’qishga kirib, 1962 yildan o’qishni Moskva davlat universintetida davom ettiradi va 1966 yilda o’qishni tugatib, aspiranturada qoladi. 1969 yilda kimyo fanlari nomzodi dissertatsiyasini himoya qilgach, Samarqand davlat universiteti analitik kimyo kafedrasiga ishga qabul qilindi. 1971–1982 yillarda anorganik kimyo kafedrasi mudiri va professori sifatida mehnat qilgan. 1983 yilda analitik kimyo mutaxassisligi bo’yicha doktorlik dissertatsiyasini muvaffaqiyatli himoya qildi.

T.Q. Hamroqulov 1983–1988 yillar davomida kimyo fakul’teti dekani, “Elektrokimyoviy analiz usullari” ilmiy laboratoriyasi mudiri, analitik kimyo kafedrasi mudiri, “Lola” aksiyadorlik ilmiy ishlab chiqarish jamiyati raisi lavozimlarida ishladi. 1994 yildan 2005 yilgacha Rossiya Fanlar Akademiyasi Sochi ilmiy-tadqiqot markaziga ekologiya monitoringi sektori mudiri, Sochi ilmiy-tadqiqot markazining o’quv ishlari bo’yicha direktor o’rinbosari, bosh ilmiy xodim, Ekologiya universiteti birinchi prorektori lavozimlarida ishladi.

T.Q. Hamroqulov Rossiya tabiiy fanlar akademiyasining muxbir a’zosi, Beruniy nomidagi O’zbekiston davlat mukofotining sovrindori va bir qancha orden va medallar sohibi bo’lgan. Uning rahbarligida 20 dan ortiq kimyo fanlari nomzodi, 5 nafar fan doktori tayyorlandi. U 400 dan ortiq ilmiy maqolalar, patentlar, mualliflik guvohnomalari, risolalar, monografiyalar va darsliklar muallifi edi.

Temur Qurbonovich Hamroqulov rahbarligidagi ilmiy-tadqiqotlarning asosiy yo’nalishi kichik o’lchamli, katta ish resursiga ega bo’lgan, doimiy ishlaydigan avtomatik elektrokimyoviy sensorlar ishlab chiqarishdan iborat edi. Bajariladigan ishlar analitik kimyoning muhim vazifalaridan hisoblangan atrof-muhitning zaharlanish darajasini, jumladan, yer yuzasi va 10 km balandligigacha bo’lgan havo atmosferasi, sa’noat korxonalari va qishloq xo’jaligi chiqindilari (is gazi, karbonat angidrid, azot oksidlari, oltingugurt birikmalari, galogenlar, to’yingan, to’yinmagan va aromatik uglevodorodlar va h.k.) ni doimiy analitik nazorat qilishdan iborat bo’lgan. Ushbu topshiriqni hal qilishi uchun 70-yillarda standart gaz aralashmalarni tayyorlash uchun asboblar va usullar yaratildi (S.M. Vasina, D.M. Ivniskiy, D.A. Ilyasov, T.Q. Hamroqulov). Yer sharoitida va samolyotlarga o’rnatilgan laboratoriya sharoitlarida is gazi, karbonat angidridi va kislorodni aniqlash uchun ishlatiladigan qurilmalar konstruksiyalari ishlab chiqilib, ishlab chiqarishga joriy etildi (V.V. Abramova, T.Q. Hamroqulov, S.M. Vasina, D.M. Ivniskiy, I. Qudratov, R. Priev, V.V. Chervyakova).

Elektrokimyoviy analiz usullari yordamida atrof-muhit ob’ektlari tarkibidagi turli metallarni (E.L. Lutfullayev, A.M. Nasimov, T.Q.​ Hamroqulov) azot oksidlarini (D.A. Ilyasov, Sh. O’rinboyev, T.Q. Hamroqulov), galogenlarni (A. Xoliqov, T.Q. Hamroqulov), vodorodni (E. Badalov, A.M. Nasimov, T.Q. Hamroqulov), aminobirikmalar va aminlarni (M.U. Jalilov, T.Q. Hamroqulov), aviatsiya yoqilg’ilari (aviakerosinlar), turli organik erituvchilar, neft mahsulotlari va oziq-ovqat mahsulotlari tarkibidagi makro- va mikro- miqdordagi suv miqdorini (E.A. Ro’ziyev, T.Q. Hamroqulov) aniqlashning va turli uglevodorodlar, vodorod, is gazi kabi ko’plab zaharli gazlarni aniqlashning yangi usullari, yangi termokimyoviy usullari (E.A. Abdurahmonov, T.Q. Hamroqulov) yordamida nazorat qilishning avtomatik va yarim avtomatik usullari, qurilmalari ishlab chiqilib, xalq xo’jaligining turli sohalariga joriy qilindi.

T.Q. Hamroqulov 20 ga yaqin o’quv-uslubiy adabiyotlar va ikkita monografgiya muallifi edi. U tabiyatni muhofaza qilish muammolariga bag’ishlangan ikkita butunittifoq Qurultoyini o’tkazishga rahbarlik qildi.

70 yillarda organik kimyo kafedrasining ilmiy xodimlari            (Sh.V. Abdullayev, N.S. Bajenova, Yu.V. Kurbatov, V.S. Sukevannik) zamonaviy analiz usullari–yadro-magnit rezonansi, elektron va tebranish spektroskopiyasi, polyarografiya kabilar yordamida anabazin alkaloidlarning N-oksidlarning, izonikotin va ularning dipiridil analoglarining reaksion qobiliyati va elektron tuzilishini o’rgandilar.

O’rta Osiyodagi yovvoyi o’simliklar tarkibidan bo’yoq hosil qiluvchi birikmalarni aniqlash, ajratish sohalariga T.V. Lazurevskiy (keyinchalik Moldaviya Fanlar akademiyasining akademigi bo’lgan) boshchiligida qo’l urilgan edi. 1983 yildan boshlab bu tadqiqotlar professor Sh.V. Abdullayev tomonidan davom ettirilib, Ammothamnus Lehmauii Bge, Vexibia alopecuroides, Vexibia pachycarpa o’simligidan ma’lum bo’lgan flavonoidlar, karbon kislotalar va fenoloksikislotalardan tashqari Halkon ammotamnidin, Veksibinol va Vekbidin flavonoidlari ajratilib, tuzilishi isbot qilindi, hamda turli fizik-kimyoviy analiz usullari yordamida o’simliklardan ajratilgan moddalarning makro- va mikroelement tarkibi aniqlandi (Sh.V. Abdullayev, A.S. Sattiqulov, S. Yusupova, G.F. Koziryeva).

1980–90 yillarda analitik kimyo sohasida Samarqandlik olimlar orasida professor Abdurahmanov E.A. salmoqli ishlarni amalga oshirdi. Analizning termokimiyo, termokatalitik va elektrokimyo yo’nalishlari bo’yicha atrof-muhit ob’ektlari tarkibini nazorat qiluvchi, gazlar analizi bo’yicha o’ziga xos analitiklar maktabini yaratdi.

Abduraxmonov Ergash Abduraxmonovich (1950) ishchi oilasida tug’ilgan. 1957-1967 yillarda Pastdarg’om tumaniga qarashli 35-chi o’rta maktabda o’qigan. 1967 yil Samarqand davlat universiteti kimyo fakultetiga o’qishga kirib, shu fakul’tetni 1972 yilda tugatgan.

1973-1976 yillarda SamDU analitik kimyo kafedrasida aspiranturada o’qigan. 1976 yilda SamDU analitik kimyo kafedrasida assistent, 1986 yildan shu kafedrada katta o’qituvchisi va 1993-2005 yillar SamDU analitik kimyo kafedrasi dotsenti lavozimida ishlagan. 2005 yildan hozirgi kungacha SamDU analitik kimyo kafedrasi professori. 2005-2007 yillarda SamDU Tabiiy fanlar fakul’teti kimyo bo’limini boshqargan.

1981 yilda akademik A.N. Bashkirov va dotsent N.S. Zokirovlar rahbarligida A. Topchiev nomidagi Neft kimyosi institutida (Moskva sh.) “Alifatik nitrillarning katalitik sintezi” mavzusida nomzodlik dissertatsiyasini himoya qilgan. 2004 yilda O’zbekiston Milliy Universitetida 02.00.02.-Analitik kimyo ixtisosligi bo’yicha “Zaharli va portlovchan gazlarni aniqlashning termokatalitik usullari va asboblarini ishlab chiqish” mavzusida doktorlik dissertatsiyasini himoya qilgan. Professor E.A. Abduraxmonov rahbarligida 1994 yilda U.M. Norqulov (metan va vodorodni termokatalitik usulda aniqlash), 2001 yilda M.D. Sattarova (ammiak va gidrazin birikmalarini aniqlovchi analizator va signalizatorlar yaratish), 2008 yilda G.N. Daminov (avtomobil chiqindi gazlari tarkibini nazorat qiluvchi avtomatik analizatorlar yaratish), 2009 yilda B.M. Abduraxmonov (atmosfera havosi va texnologik jarayonlar chiqindi gazlari tarkibidan vodorod sulfidini aniqlashning termokatalitik usulini ishlab chiqish), Tillayev S. (Gazlar aralashmasidagi kislorodni termokatalitik aniqlash usullari) nomzodlik dissertatsiyalarini himoya qilgan va hozirgi kunda Respublikamizning turli oliy o’quv yurtlarida faoliyat ko’rsatmoqda. E.Abduraxmonov analitik kimyoning dolzarb muammorlaridan biri bo’lgan turli texnologik gazlar aralashmalari va atmosfera havosi tarkibini nazorat qilishga bag’ishlangan tadqiqotlari natijalari bilan qator xalqaro anjumanlarda ishtirok etib kelmoqda. 300 dan ortiq ilmiy maqolalar, 20 dan ortiq mualliflik guvohnomalari va patentlar, hamda bir qator ilmiy uslubiy qo’llanmalar muallifi. E. Abduraxmonov rahbarligida yaratilgan MAG, AG, MSM rusumli avtomatik gaz anolizatorlar Respublikamizda ishlab chiqarish tashkil etilgan bo’lib, bu analizatorlarga O’zbekiston, Qozog’iston va Qirg’iziston Respublikalari sertifikatlari olingan va ushbu analizatorlar shu respublikalarda o’lchov asbobi sifatida foydalanishga tadbiq etilgan.

Ilmiy ishlari yo’nalishi atrof-muhit obe’ktlari monitoringi uchun kimyoviy sensorlar va usullar yaratishga bag’ishlangan. Keyingi yillarda shu yo’nalishda sa’noat va avtotransport chiqindi gazlari tarkibini nazorat qilish, uning tozaligini ta’minlashga bag’ishlangan qator loyihalar E. Abduraxmonov rahbarligida bajarilib kelinmoqda va bu tadqiqotlar natijalari ishlab chiqarishning turli sohalariga tadbiq etilgan. 

1990 yillardan atrof-muhit ob’ektlari, sanoat korxonalari atmosferasi, suv, tuproq va oziq-ovqat mahsulotlari tarkibidagi fosfin (Abduraxmonov E.A., Ro’ziyev E.A.), ftoridlar va sulfidlarni (Abduraxmonov E.A., Ro’ziyev E.A., Abduraxmonov B.), aniqlash imkoniga ega bo’lgan analizatorlar, nitrat, sulfit, ftorid, fosfat va glyukozaga (Abduraxmonov E.A., Ro’ziyev E.A., Karimova L.) sezgir bo’lgan elektrodlar va ular asosida elektokimyoviy sensorlar, avtomatik analizatorlar ishlab chiqish borasida tadqiqotlar olib borilmoqda.

Shogirdlaridan biri U.M. Norqulov hozirgi paytda “Tabiiy gazning chiqib ketishini aniqlovchi va uni bartaraf qiluvchi, import mahsulotlarining o’rnini bosa oladigan analizatorlar ishlab chiqarishni tashkil qilish” innovatsiya loyihasiga rahbarlik qilmoqda. 1998 yilda O’zbekiston Respublikasi Ulug’bek jamg’armasi tomonidan o’tkazilgan ko’rik tanlovda “Metan va vodorodni gazlar aralashmasidan aniqlaydigan termokatalitik sensor va analizatorlar yaratish” mavzusida qatnashib, g’olib bo’ldi.

Professor Nasimov Abdulla Murodovich (1951), kislorod (Z.N. Normurodov), vodorod (E. Badalov), vodorod sulfidi, uglerod (IV) oksidi, azot oksidlari, oltingugurt oksidlari, galogenlar, ozon (A.T. Berdiyev) va to’yingan uglevodorodlarni aniqlaydigan ionlanishga asoslangan usulni yaratdi. Atrof-muhit ifloslanishini nazorat qiluvchi analitik tizimning yangi avlodi yaratildi.

A.M. Nasimov oltita nomzodlik va bitta doktorlik dissertatsiyalariga rahbarlik qilish bilan birgalikda 180 dan ortiq ilmiy maqola, 15 ga yaqin o’quv-uslubiy qo’llanma, 2 ta monografiyalar chop ettirdi. Oltita mualliflik guvohnomasi olgan. U Beruniy nomidagi O’zbekiston davlat mukofoti sovrindoridir. 

Beruniy nomidagi O’zbekiston davlat mukofotining sovrindori Normurudov Ziyodulla Narzullaevich (1958) kislorodni va galogenlarni elektrokimyoviy analiz usullari va ionlanish usullari bilan aniqlash ishlari bilan shug’ullanadi. U 150 dan ortiq ilmiy maqolalar va oltita mualliflik guvohnomasi sohibi. 

1980 yillardan organik moddalar, ko’p komponentli murakkab aralashmalar, sintetik va tabiiy birikmalar tarkibini analiz qilishning gaz xromatografiyasi usullari keng qo’llanildi. Shu soha olimlari (X.Sh. Xusainov, N.Q. Muhammadiyev) tomonidan yaratilgan bolalar qoni zardobi tarkibidagi yog’ kislotalarini aniqlashning gaz xromatografiyasi usuli Samarqand tibbiyot instituti kafedralarida amaliyotga tadbiq etilib, uning natijalari kasallikni differensial diagnostikasi va davolash samadorligini nazorat qilishda qo’llanilmoqda.   

Hozirgi paytda Samarqandlik analitiklar tabiiy obe’ktlar va oziq-ovqat mahsulotlari tarkibidagi ditizonatlarni ikki fazali potensiometrik titrlab aniqlash (Polvonov N.S., Fayzullayev O.), O’zbekiston Respublikasida mavjud bo’lgan mahalliy xom ashyo vositalaridan yong’inga qarshi himoya vositalarini yaratish (Z.B. Murodova, A. Kubayev, I.E. Abduraxmonov, G’. Abduraxmonov, E. Abduraxmonov), biologik obyektlar tarkibidagi glyukozani aniqlash va asboblar ishlab chiqish (L.A. Karimova, E.A. Ro’ziyev, E. Abduraxmonov), transport chiqindi gazlari va texnologik gazlar aralashmasi tarkibidagi is gazi va uglevodorodlarni termokatalitik usulda avtomatik nazorat qilish (M. Sultonov, G’. Daminov, S.U. Tillayev, E.A., Abduraxmonov), sanoat ob’ektlari tarkibidagi ftoridlar, sulfidlar miqdorini elektrokimyoviy aniqlash (E.A. Ro’ziyev, E.A. Abduraxmonov), uglevodorodli gazlar tarkibidagi merkaptan oltingugurti va vodorod sulfidini analiz qilish usullarini tadqiq qilish (D.M. Aronboyev, Z.N. Normurodov, A.M. Nasimov, S.D. Aronboyev), gaz xromatografiyasi usulida ba’zi o’simliklar urug’ining yog’ kislotalari tarkibini o’rganish (I.M. Ergashev, N.Q. Muhammadiyev, Q. Xalilov), atrof-muhit ob’ektlari tarkibidagi noyob va rangli metallarni aniqlashda spektroskopik usullardan foydanalish (A.Q. Quvatov), yer osti va yer usti ichimlik suvlarining mineral tarkibini aniqlash va uning inson salomatligiga tasirini o’rganish (E.A. Ro’ziyev, O.Fayzullayev) analitik kimyoni o’qitishning zamonaviy usullaridan foydalanish kabi muammolar bilan shug’ullamoqdalar.

7. Mavzuni mustahkamlash uchun savollar:

1. O’zbekiston milliy universiteti kimyogarlarining analitik kimyo sohasidagi ishlari haqida nimalarni bilasiz?
2. Professor N.A. Novikov haqida so’zlab bering.

3. Sh.T. Tolipovning yangi ilmiy yo’nalishlari.

4. Sh.T. Tolipovning organik ligandli komplekslarga oid ishlari. 

5. R.X. Djiyanboyeva, A.M. Gevorgyan, N.B. Boboyev kabilarning analizga bag’ishlangan ishlari.

6. Akademik S. Yunusovning hayoti va ilmiy faoliyati haqida so’zlab bering.

7. Akademik  O.S. Sodiqovning hayoti va ilmiy faoliyati to’g’risida gapirib bering.
8. Toshkent davlat Farmatsevtika institutida analitik kimyoning rivojlanishida kimlarning va qaysi fanlarning o’rnini baholash kerak?

9. Samarqand davlat universitetida analizlar kimyosining boshlanishi.

10. T.Q. Hamroqulovning analitiklar ilmiy maktabini yuzaga chiqarishi va ilmiy faoliyati haqida so’zlab bering.

11. N.S. Zokirov va V.A. Alekseyevskiylarning analitik kimyo rivojiga qo’shgan hissalari.

12. O. Fayzullayevning analitik kimyo fanini o’qitish jaroyoniga qo’shgan hissasi haqida gapirib bering.

13. Professor E. Abduraxmonovning atrof-muhit obe’ktlari tarkibidagi zaharli gazlar miqdorini termokatalitik va elektrokimyoviy usulda aniqlashga bag’ishlangan ishlari.

14. Samarqandlik analitiklardan yana kimlarni bilasiz.

